9.3.2012 B7-0150/2012 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0106/2012
съгласно член 115, параграф 5 от Правилника за дейността
относно съдебното обучение ( 2012/2575(RSP) )
Klaus-Heiner Lehne
от името на комисията по правни въпроси
Juan Fernando López Aguilar
от името на комисията по граждански свободи, правосъдие и вътрешни работи
PE483.202v01-00 B7‑0150/2012 Резолюция на Европейския парламент относно съдебното обучение ( 2012/2575(RSP) )
Европейският парламент ,
– като взе предвид членове 81 и 82 от Договора за функционирането на Европейския съюз, които предвиждат приемането, в съответствие с обикновената законодателна процедура, на мерки, които целят да осигурят „подкрепа за обучението на магистрати и съдебни служители”,
– като взе предвид своята резолюция от 10 септември 1991 г. относно учредяването на Академия по европейско право ОВ C 267, 14.10.1991 г., стр. 33.
, позицията си от 24 септември 2002 г. относно приемането на решение на Съвета за създаване на Европейска мрежа за съдебно обучение ОВ C 273 E, 14.11.2003 г., стр. 99.
, резолюцията си от 9 юли 2008 г. относно ролята на националния съдия в европейската съдебна система Приети текстове, P6_TA(2008)0352 .
, както и препоръката си от 7 май 2009 г. до Съвета относно разработването на пространство на наказателно правосъдие на ЕС Приети текстове, P6_TA(2009)0386 .
,
– като взе предвид съобщението на Комисията, озаглавено „План за действие за изпълнение на Програмата от Стокхолм“ COM (2010)0171.
,
– като взе предвид своята резолюция от 25 ноември 2009 г. относно Програмата от Стокхолм P7_TA-PROV(2009)0090 .
,
– като взе предвид своята резолюция от 17 юни 2010 г. относно съдебното обучение P7_TA(2010)0242 .
,
– като взе предвид съобщението на Комисията от 13 септември 2011 г., озаглавено „Изграждане на доверие в правосъдието в целия ЕС – ново измерение на европейското съдебно обучение“ COM (2011)0551.
,
– като взе предвид пилотния проект за съдебно обучение, предложен от Парламента през 2011 г.,
– като взе предвид сравнителното проучване относно съдебното обучение в държавите членки, възложено от Парламента на Академията по европейско право в сътрудничество с Европейската мрежа за съдебно обучение http://www.europarl.europa.eu/delegations/en/studiesdownload.html?languageDocument=EN&file=60091
,
– като взе предвид 115, параграф 5, и член 110, параграф 2 от своя правилник,
А. като има предвид, че горепосоченото проучване направи преглед на дейностите, извършвани в тази област от националните школи за магистратите, включително вида на предлаганото обучение, съответните условия и бюджетните средства, с оглед на идентифицирането на потребностите и представянето на предложения за подобрения и най-добри практики и съдържа резултатите от задълбочено изследване, обхващащо над 6 000 съдии и прокурори в държавите членки, с акцент върху техния опит по отношение на обучението по право на ЕС, както и техните предложения за подобрения;
Б. като има предвид, че правилното название на съдебното обучение следва да бъде „съдебно образование“, за да се отрази специалното естество на непрекъснато интелектуално развитие, което магистратите трябва да осъществяват, както и фактът, че най-подходящи да преподават в тази област са самите съдии;
В. като има предвид, че в момента предлагането на обучение е далеч от постигането на целта на Комисията, а именно половината от правните специалисти в ЕС да имат достъп до такова обучение;
Г. като има предвид, че според проучването езиковите бариери, липсата на (своевременна) информация за съществуващите програми, фактът, че програмите не винаги са адаптирани към потребностите на съдиите, заедно с голямото работно натоварване на съдиите и липсата на подходящо финансиране са сред причините за относително ниското равнище на преминалите обучение по право на ЕС сред запитаните (53 %, като само една трета от тях през последните 3 години);
Д. като има предвид, че е разумно, включително и от бюджетна гледна точка, в настоящата ситуация на финансова строгост да се използват съществуващите институции, по-специално националните школи за съдебно обучение, както и университетите и професионалните организации, що се отнася до свързаните с „националното право“ аспекти на изграждането на европейска съдебна култура; като има предвид, че по този начин в държавите членки могат да бъдат идентифицирани най-добрите практики, които да бъдат насърчавани и разпространявани в целия ЕС; като има предвид, че що се отнася до обучението по право на ЕС, Академията по европейско право следва да продължи да изпълнява своята роля;
Е. като има предвид, че както Парламентът вече посочи, европейското съдебно пространство трябва да се изгради на основата на обща съдебна култура сред правните специалисти, магистратите и прокурорите, като тази култура следва не само да се основава на правото на ЕС, но и да се развива чрез взаимно познаване и разбиране на националните съдебни системи, чрез цялостно преработване на университетските учебни програми, чрез обмен, учебни посещения и съвместни обучения с активната подкрепа на Академията по европейско право, Европейската мрежа за съдебно обучение и Института по европейско право;
Ж. като има предвид, че съдебното обучение следва да бъде свързано с дебата относно традиционната роля на съдебната власт и нейната модернизация, както и относно начините за нейното отваряне и за разширяването на нейните хоризонти; като има предвид, че това включва също така езиково обучение и насърчаване на изучаването на сравнително и международно право;
З. като има предвид, че обща съдебна култура следва се създаде и сред магистратите чрез Хартата на основните права, работата на Венецианската комисия към Съвета на Европа и т.н., с цел да се насърчават основните ценности на съдебната професия чрез обсъждане и разпространение на обща професионална етика, на принципите на правовата държава и на принципите за назначаване и избор на съдии, както и с цел да се избягва политизирането на съдебната власт, като по този начин се насърчава взаимното доверие, необходимо за превръщането на общото съдебно пространство в действителност;
И. като има предвид, че е необходимо да се създадат мрежи между съдии от различни култури и да се подобри координацията на съществуващите мрежи с цел създаване на „кръгове на съгласуваност“; като има предвид, че за тази цел електронната комуникация не е достатъчна и че трябва да съществуват форуми, в рамките на които съдиите да могат да осъществят контакт, и че е изключително важно да се осигури участието на съдии от съдилищата в Люксембург и Страсбург;
Й. като има предвид, че съдебното образование не може да се ограничава до материалното и процесуалното право и че съдиите се нуждаят от обучение, свързано с тяхната съдебна дейност и с „професията на съдията“;
1. като признава, че преките контакти са най-добрият вариант, счита, че с оглед на бюджетните ограничения, както и с оглед на отговорите, дадени от съдиите в проучването, такова обучение и съвети биха могли да се предоставят и чрез интернет (видеоконферентна връзка, онлайн курсове, излъчване в реално време по интернет), както и чрез обмен; отбелязва, че съдиите призовават за по-нататъшна оценка и адаптиране на програмите за обучение спрямо техните потребности, като същевременно изглежда предпочитат интерактивното обучение, в рамките на което могат да обменят опит и да обсъждат казуси, пред „класическите“ (отгоре-надолу) формули за обучение;
2. счита, че една по-нататъшна цел би била координацията на обучението, предоставяно от съществуващите школи за съдебно обучение, и улесняването и насърчаването на диалога и професионалните контакти;
3. отбелязва, че многоезичното обучение е важно, тъй като проучването показва, че само сравнително малък брой съдии говорят чужд език достатъчно добре, за да могат да участват активно в съдебно обучение в други държави членки;
4. счита, че един то начините да се решат проблемите (разходи, езиково обучение, ефективност на разходите) е да се използват модерни технологии и да се финансира създаването на приложения, подобни на приложението „ITunes U“ на Apple; такива „приложения“, подготвени от националните школи, Академията по европейско право, университетите и други лица, предоставящи обучение, следва да обхващат курсове за обучение с видео материали, включително езиково обучение (с особено внимание към правната терминология), както и обучение относно националните правни системи, специалните правни процедури и др. и следва бъдат безплатни за магистратите;
5. счита, че успешното участие в такива курсове би могло да представлява начин за достъп на съдиите до програма „Еразъм“, както и за участие в курсове за обучение в чужбина;
6. предлага тези „приложения“ да се предоставят на разположение и на правните специалисти, професионалните организации, университетските преподаватели и студентите по право срещу ниска такса и счита, че тяхното разработване и внедряване биха осигурили умерен тласък на икономиката и заетостта с относително ниски разходи;
7. счита, че представеният от Luigi Berlinguer и Erminia Mazzoni пилотен проект, чието провеждане е планирано за 2012 г., следва да има за цел преди всичко идентифицирането и популяризирането на най-добрите практики в организирането на достъпа до правото на ЕС и съответното обучение в рамките на националните съдебни системи и школи за обучение; счита, например, че ЕС следва да насърчава държавите членки да следват примера на успешни институции като координаторите в областта на правото на ЕС, които съществуват в рамките на националните съдебни структури в Италия и Холандия, да насърчават обучението на такива координатори и да улесняват и по други начини тяхната работа на равнище ЕС;
8. счита, че пилотният проект следва да обхваща създаването на работна група, съставена от национални и европейски доставчици на съдебно обучение, както и от участници извън съдебната система, чиято цел да бъде идентифицирането на серия от тематични „групи“ проблеми в областта на правото на ЕС, които изглеждат свързани в най-висока степен с ежедневната съдебна практика, както по „практически“ въпроси (как се отправя преюдициално запитване, как се осъществява достъпът до базите данни с право на ЕС и т.н.), така и по въпроси по същество;
9. предлага пилотният проект да координира: а) обмена на знания и съвети относно отделните правни системи между отделните школи за съдебно обучение въз основа на съществуващите мрежи и ресурси, и б) официално обучение и запознаване с чуждестранните правни системи;
10. накрая, предлага Комисията да провежда ежегодно форум, на който съдии със старшинство от всички степени в правни области, в които често възникват национални и трансгранични въпроси, могат да обсъждат области, в които наскоро са възникнали правни спорове или трудности, с цел да се насърчават разискванията, да се установяват контакти, да се създават канали за общуване и да се изграждат взаимно доверие и разбиране; счита, че подобен форум би могъл да предостави възможност на компетентните органи, доставчиците на обучение и експертите, в това число университетите и професионалните организации, да обсъдят политиката в областта на съдебното обучение и бъдещето на юридическото образование в Европа;
11. възлага на своя председател да предаде настоящата резолюция на Комисията.
