28.4.2010 B7-0256/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно положението в Киргизстан
Hannes Swoboda
,
Katarína Neveďalová
,
Justas Vincas Paleckis
,
Marc Tarabella
,
Henri Weber
от името на групата S&D
PE439.778v01-00 B7‑0256/2010 Резолюция на Европейския парламент относно положението в Киргизстан
Европейският парламент ,
– като взе предвид предишните си резолюции относно Киргизстан и Централна Азия, по-специално резолюцията от 12 май 2005 г.,
– като взе предвид своята резолюция от 20 февруари 2008 г. относно Стратегия на ЕС за Централна Азия,
– като взе предвид изявлението на заместник-председателя/върховен представител Катрин Аштън относно положението в Киргизстан от 8 април 2010 г.,
– като взе предвид стратегията на ЕС за ново партньорство с Централна Азия, приета от Европейския съвет на 21-22 юни 2007 г.,
– като взе предвид Споразумението за партньорство и сътрудничество (СПС) между ЕС и Киргизстан, което влезе в сила през 1999 г.,
– като взе предвид документа за регионална стратегия на Европейската общност за подпомагане на Централна Азия за периода 2007—2013 г.,
– като взе предвид член 110, параграф 2 от своя правилник,
A. като има предвид, че в интерес както на народите от Централна Азия, така и на ЕС е да се отбележи напредък в посока стабилност и повишаващо се равнище на демократично и човешко развитие, сигурност за хората и устойчив растеж в целия регион,
Б. като има предвид, че Киргизстан е член на ОССЕ и в тази рамка е поел ангажимент да зачита основните свободи, правата на човека и принципите на правовата държава, както и прилагането на демократичните стандарти на ОССЕ,
В. като има предвид, че Курманбек Бакиев, който за пръв път встъпи в длъжност през юли 2005 г. след т.нар. „революция на лалетата“, беше преизбран миналата година за още един мандат като президент в избори, които според изявления на независими наблюдатели бяха опорочени от масови измами; като има предвид, че след първоначалните си демократични начинания управлението на Бакиев придоби авторитарен и репресивен характер, а неговият режим беше считан от мнозина за корумпиран и белязан от злоупотреби с власт,
Г. като има предвид, че на 7 април 2010 г. киргизката армия се намеси, използвайки куршуми, сълзотворен газ и зашеметяващи гранати срещу тълпа от протестиращи, която се беше събрала пред сградата на президентството в Бишкек, и след това щурмува правителствени сгради, за да протестира срещу рязкото покачване на цените на електричеството и отоплението, в резултат на което имаше много убити и ранени,
Д. като има предвид, че президентът Бакиев беше принуден да избяга от столицата, а неговото място беше заето от временно правителство, водено от опозиционния лидер Роза Отунбаева, която издаде декрет за приемственост във властта и разпореждане за спазване на конституцията на Киргизстан и разпусна парламента,
Е. като има предвид, че след като се опита да определи условията за своето оттегляне, една седмица след бунта Бакиев напусна страната и отиде в Казахстан съгласно споразумение, постигнато с посредничеството на Русия, САЩ и Казахстан; като има предвид, че Бакиев публично обяви, че е подписал оставката си под натиска, на който са били подложени той и неговото семейство, и че въпреки изявлението, че подава оставка, той все още е законният президент на Киргизстан, докато парламентът не го освободи от длъжност,
Ж. като има предвид, че на 13 април 2010 г. Конституционният съд на Киргизстан, за да осигури стабилност и да избегне противопоставяне между политическите сили, беше принуден да вземе под внимание исканията на временното правителство на страната съдът да бъде разпуснат,
З. като има предвид, че положението в Киргизстан все още е нестабилно, като избухването на нови етнически размирици в покрайнините на Бишкек на 19 април 2010 г., при които имаше убити и ранени, подлагат на изпитание усилията на временното правителство за възстановяване на реда; като има предвид, че в Джалалабад привържениците на Бакиев назначиха подкрепящ Бакиев губернатор, след като завзеха сградата на регионалната управа, като има предвид, че в някои части на страната все още има сблъсъци между поддръжници на двете страни,
И. като има предвид, че правителството на Руската федерация прие пакет за икономическа помощ за Киргизстан на стойност 50 млн. щатски долара, заедно с доставки на бензин и дизелово гориво за пролетната жътва,
Й. като има предвид, че Централна Азия до голяма степен се характеризира с бедност и множество сериозни заплахи за сигурността на хората, като и с лошо управление, силно изразен авторитаризъм и липса на законови средства за изразяване на неодобрение и търсене на политическа промяна; като има предвид, че това положение може да се окаже благоприятна среда за нелегалните радикални ислямистки движения и да стимулира бързото разрастване на такива движения в най-бедните страни,
К. като има предвид, че ЕС трябва винаги да поддържа ангажимента си за включване на правата на човека, демокрацията и принципите на правовата държава във всички споразумения с трети страни и да насърчава демократичните реформи чрез съгласувани политики, които засилват доверието към него като регионален фактор,
1. изразява най-дълбока загриженост във връзка с положението в Киргизстан и поднася своите съболезнования на семействата на всички жертви на трагичните събития;
2. призовава всички партии да спрат насилието, да проявят въздържаност и да положат максимални усилия за започването на истински диалог, насочен към постигане на стабилност и осигуряване на необходимите условия за мирно завръщане към демократичен конституционен ред;
3. призовава за ръководено от Организацията на обединените нации разследване на събитията, за да се установят отговорностите и недостатъците и да се окаже съдействие на съдебните органи в Киргизстан, с цел те да подведат под отговорност извършителите, като гарантират зачитането и справедливия характер на съдебните процедури;
4. приветства първите стъпки, предприети от временното правителство с цел възстановяване на демокрацията, с оглед по-специално на плановете за изготвяне на проект за нова конституция, като се преработи основно ревизията, извършена от Бакиев, която съсредоточи прекомерна власт в ръцете на президента, и призовава за нови избори веднага щом бъдат изпълнени условията за свободни и честни избори, а необходимото законодателство бъде прието и приложено;
5. приветства, в тази връзка, изявлението на временното правителство, че ще проведе референдум относно новата конституция на 27 юни 2010 г.и нови общи избори на 10 октомври 2010 г.;
6. подчертава, че активната социална политика и полагането на усилия за разрешаването на въпросите, свързани с културата и образованието, са най-добрата защита срещу ексцесиите, които обричат хората на бедност и ги правят податливи на външно влияние и на въздействието на движения, които се стремят да използват тази бедност за целите на тероризма;
7. подчертава опасността, свързана със създаването и манипулирането на доброволчески въоръжени части;
8. изтъква по-специално значението на предоставянето на всеобщ достъп до електроснабдяване, чиято цена изглежда се е увеличила тройно за много кратък период, в полза на предприятия, които са собственост на роднини на Бакиев;
9. настоятелно призовава временното правителство да положи максимални усилия за създаването на условия за ефективна и прозрачна система, която да може да ограничи политиката на кланове и да стимулира политическото, социалното и икономическото развитие;
10. посочва, че „революцията на лалетата“ от 2005 г. създаде големи очаквания за демократични промени сред обществото в Киргизстан, които не се оправдаха поради липсата на последователност и решителност на политиката на ЕС по отношение на тази страна; призовава Съвета и Комисията да не пропуснат тази нова възможност и да намерят начини, по които да окажат съдействие на временното правителство на Киргизстан и да окажат помощ на органите на управление при провеждането на демократични реформи и подобряването на условията на живот на населението чрез национално развитие и овластяване на гражданите в сътрудничество с всички заинтересовани страни и гражданското общество в Киргизстан;
11. отбелязва, че сериозният недостиг на ресурси в Киргизстан и уязвимостта на страната я правят силно зависима от външна помощ; също така отбелязва острия недостиг в съседните й страни на модели за демократично, гладко функциониращо управление и за положително социално развитие; подчертава в тази връзка, че оказването на международно съдействие ще бъде от решаващо значение;
12. призовава специалния представител на заместник-председателя/върховен представител за Централна Азия да следи отблизо ситуацията, да оказва съдействие и да подпомага възобновяването на диалога между всички групи на обществото на Киргизстан; същевременно настоятелно го приканва да работи в тясно сътрудничество с ООН, с оглед на свикването на международна конференция на донорите, на която да се разгледат хуманитарните проблеми и основните потребности на Киргизстан и да се осигури необходимата помощ за устойчивото развитие на страната;
13. призовава Комисията и Съвета спешно да проучат дали съществуват или могат да бъдат създадени условия за започването на координирана на международно равнище мащабна нова програма за помощи за Киргизстан, като се вземе предвид, не на последно място, колко силен изглежда настоящият ангажимент на временното правителство по отношение на демократизацията и „чистото“ управление;
14. призовава за бдителност по-специалност по отношение на риска от разделение между северната и южната част на страната, както и за оказване на действителна помощ, за да може Киргизстан да развие националната си идентичност в противовес на племенното разделение, които понастоящем цари в страната;
15. призовава за широкото използване на Инструмента за стабилност и отправя искане към Комисията да изготви предложения относно преразпределението на финансови средства от Инструмента за сътрудничество за развитие, с цел да се осигури, че действията на ЕС в отговор на новото положение в Киргизстан ще бъдат адекватни по мащаб, в краткосрочен, както и в средносрочен план;
16. очаква с интерес прегледа на постигнатия напредък в прилагането на стратегията на ЕС за региона и призовава за полагане на усилия, с цел тя да бъде по-надеждна, конкретна и последователна, с оглед на създаването и подпомагането на стабилността в региона и на оказването на подкрепа за едно мирно и стабилно бъдеще;
17. подчертава, че следва да се положат усилия, за да се избегне превръщането на Киргизстан в място на конфронтация между по-влиятелните сили в региона, и приканва заместник-председателя/върховен представител и Комисията да намерят начини, за да превърнат страната в зона за сътрудничество между основните заинтересовани страни в полза на цялото население на Киргизстан;
18. подчертава, че европейските граждани проявяват очевидно внимание към солидарността с гражданите на Киргизстан, като основен приоритет е да се осигури сигурност и мир, по-добро бъдеще и демократично развитие, както и да се предотврати употребата на насилие при протестните демонстрации и да се съдейства на правителството при подготовката на демократични избори;
19. възлага на своя председател да предаде настоящата резолюция на заместник-председателя/върховен представител на Съюза по въпросите на външните работи и политиката на сигурност, на Съвета и на Комисията, на Организацията за сигурност и сътрудничество в Европа и на парламентите на Руската федерация, Съединените американски щати и Киргизстан.
