Въпрос с искане за устен отговор O-000287/2011
до Комисията
Член 115 от Правилника за дейността
Judith Sargentini
,
Jan Philipp Albrecht
,
Rui Tavares
,
Tatjana Ždanoka
,
Raül Romeva i Rueda
от името на групата Verts/ALE Относно: Условията на задържане в ЕС
Европейската комисия публикува Зелена книга относно прилагането на законодателството на ЕС по наказателноправни въпроси в областта на задържането, по които води консултации със заинтересованите страни. В Зелената книга се подчертават връзките между условията на задържане и различните инструменти на ЕС, като например Европейската заповед за арест и Европейската заповед за надзор, и се показва защо досъдебното задържане, положението на децата и условията на задържане са въпроси, по които ЕС би могъл да предприеме инициативи.
Съобщението съдържа приложение, илюстриращо доста различното и често тревожно положение в държавите-членки, по-специално по отношение на броя на задържаните в предварителния арест, степента на запълненост и пренаселеност на затворите, процента на затворниците като част от общото население и процента на задържаните чуждестранни граждани. Европейският съд по правата на човека многократно е осъждал държави-членки на ЕС за условията на задържане, продължителността на предварителния арест и процеса на правораздаване, включително въз основа на доклади на Комитета на Съвета на Европа за предотвратяване на изтезанията.
Какво ще предприеме Комисията на равнището на ЕС, за да гарантира зачитането на основните права на задържаните лица в затворите и подобряването на условията на задържане в държавите-членки?
Признава ли Комисията напрежението между неотговарящите на стандартите условия на задържане и изпълнението на Европейска заповед за арест, както се подчертава във въпросите, повдигнати по дело C-396/11, Radu ?
Може ли Комисията да представи конкретни статистически данни за средната продължителност на времето, което лицата, арестувани с Европейска заповед за арест прекарват в предварителния арест?
Съгласна ли е Комисията да предложи процедурни изисквания за досъдебното задържане на заподозрени лица, включващи възможности за преразглеждане и максимални срокове преди освобождаване?
Съгласна ли е Комисията да предложи законодателство на ЕС, което да включва Европейските правила за затворите, разработени от Съвета на Европа, особено по отношение на условията на живот, достъпа до здравни грижи и правната помощ?
