26.1.2011 B7-0075/2011 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0006/2011
съгласно член 115, параграф 5 от Правилника за дейността
относно Инициативата за ваксина против туберкулоза („Tuberculosis Vaccine Initiative“, TBVI) — конкретно приложение на стратегията „Европа 2020“ с оглед да се допринесе за изпълнението на ЦХР 6 и за премахването на туберкулозата за 2050 г.
Louis Michel
,
Charles Goerens
, Антония Първанова,
Frédérique Ries
,
Olle Schmidt
от името на групата ALDE
PE455.903v01-00 B7‑0075/2011 Резолюция на Европейския парламент относно Инициативата за ваксина против туберкулоза („Tuberculosis Vaccine Initiative“, TBVI) — конкретно приложение на стратегията „Европа 2020“ с оглед да се допринесе за изпълнението на ЦХР 6 и за премахването на туберкулозата за 2050 г.
Европейският парламент ,
– като взе предвид Инициативата за ваксина против туберкулоза („Tuberculosis Vaccine Initiative“, TBVI), независима организация с нестопанска цел и единствена паневропейска организация от този вид, създадена с подкрепата на Комисията, която подпомага спешното разработване на нови ваксини и дава своя принос и опит за интегрирана европейска мрежа,
– като има предвид, че държавите-членки и Съюзът са инвестирали мащабно в научноизследователски и новаторски дейности (Пета, Шеста и Седма програма за научноизследователска и развойна дейност) в областта на разработването на ваксини против туберкулоза,
– като има предвид Лисабонската стратегия, целяща установяване на европейска зона за научни изследвания, Европа на иновациите „ЕС 2020“ и водещата инициатива на стратегия „Европа 2020“ за иновации,
– като взе предвид започнатата от СЗО програма „Да спрем туберкулозата“, която си поставя за цел да намали разпространението и смъртността вследствие на тази болест до 2015 г. с 50 % в сравнение с 1990 г. и да премахне туберкулозата за 2050 г.,
– като взе предвид Целите на хилядолетието за развитие (ЦХР) на ООН, които предвиждат до 2015 г. да се спре нарастването на случаите на туберкулоза и да се обърне тенденцията при заболеваемостта от туберкулоза,
– като взе предвид приоритетите на Европейския съюз, определени през декември 2005 г. в Европейския консенсус за развитие,
– като взе предвид срещата на Г-8 през юни 2007 г. и началото на инициативата „Осигуряване на здравеопазване“ за разработване на устойчиви, насочени към бедните и справедливи системи за финансиране на здравеопазването и за осигуряване на всеобхватно покритие,
– като взе предвид съобщението на Комисията от 2010 г. ( COM(2010)0128 ), което цели да насърчи ролята на Европейския съюз в световното здравеопазване,
– като взе предвид събранието на Глобалния фонд за борба със СПИН, туберкулоза и малария, което се състоя в Ню Йорк през октомври 2010 г.,
– като има предвид доклада на СЗО, озаглавен „Multidrug and extensively drug-resistant TB (M/XDR-TB): 2010 global report on surveillance and response“ (WHO/HTM/TB/2010.3) относно будещата тревога поява на щамове, които са резистентни и силно резистентни на лечение,
– като взе предвид декларацията от Берлин относно туберкулозата в рамките на Европейския министерски форум на СЗО (The Berlin Declaration on Tuberculosis – All Against Tuberculosis (Берлинска декларация относно туберкулозата — всички срещу туберкулозата), EUR/07/5061622/5, Европейски министерски форум на СЗО, 74415) от 22 октомври 2007 г.,
– като взе предвид доклада на Консултативния научен съвет на европейските академии (EASAC), според който само разходите за лечение на туберкулозата в Европейския съюз възлизат на два милиарда евро годишно (EASAC policy report 10, март 2009 г., ISBN: 9789-0-85403-746-9),
– като взе предвид своята резолюция от 7 октомври 2010 г. относно здравните системи в страните от Африка на юг от Сахара и здравеопазването в световен мащаб ( 2010/2070(INI) ),
– като взе предвид член 115, параграф 5, и член 110, параграф 2 от своя правилник,
A. като има предвид, че фондацията TBVI е създадена вследствие на успеха на проекта TBVAC (2004—2009 г.) - рамкова програма, финансирана от Европейския съюз, която цели идентифицирането на нови ваксини кандидати, които да се използват против туберкулоза,
Б. като има предвид, че четири години преди изтичането на срока за постигане на ЦХР заболеваемостта от туберкулоза в световен мащаб остава повод за загриженост въпреки постигнатия напредък,
В. като има предвид, че туберкулозата остава сред основните причини за смъртност в света, като тя причинява смъртта на близо два милиона души годишно и продължава да бъде заплаха за европейските граждани,
Г. като има предвид, че процентът на успеваемост на лечението достигна най-високата си стойност, а именно 87 %, през 2008 г.,
Д. като има предвид, че туберкулозата е една от основните пречки пред развитието в областта на здравеопазването в развиващите се страни и продължава да бъде световна заплаха,
Е. като има предвид, че епидемията от мултирезистентна и дори ултрарезистентна форма на болестта представлява сериозен проблем,
Ж. като има предвид, че в случай на комбинирано заразяване с ХИВ/СПИН туберкулозата е тежка болест,
З. като има предвид, че туберкулозата е фрапантен пример за неравенство между народите, с оглед на това, че тя е почти премахната в индустриализираните страни, в които обаче започват да се наблюдават тревожни сигнали на завръщане, в частност чрез резистентни и мултирезистентни щамове,
И. като има предвид, че са необходими нови ваксини, с оглед на това, че от 1921 г. съществува само един вид ваксина, а именно БЦЖ, която не е достатъчно ефикасна и предпазва само децата в много ранна възраст (детска туберкулоза),
Й. като има предвид, че лечението не дава по-добри резултати поради факта, че е развита силна резистентност и че използваният за диагностициране метод е същият като този, използван от Кох през 1882 г., и открива само 50 % от случаите на заразяване в най-добрия случай,
К. като има предвид, че туберкулозата причинява годишни икономически загуби за Африка в размер на 52 милиарда долара според изчисленията на Световната банка, като в световен мащаб загубите се оценяват на 0,52 % от световния БВП, според същия източник,
Л. като има предвид, че паневропейското партньорство TBVI постигна сериозен напредък при разработването на нови ефикасни ваксини против туберкулоза и че тези познания и иновации потвърждават водещата роля на Европейския съюз в тази област,
М. като има предвид, че тези иновации заслужават да получат финансирането, което е необходимо за създаването на добавена стойност в Европейския съюз, както и в страните и континентите, за които туберкулозата представлява тежко бреме,
Н. като има предвид, че целта е да се инвестират 3% от БВП в научноизследователска и развойна дейност ( COM(2010)2020 и COM(2010)0546 ) въпреки бюджетните ограничения,
1. подчертава, че само програма за ваксинация, която включва широкомащабна кампания за ваксиниране, би могла да окаже положително въздействие при предвиденото реализиране на ЦХР 6 след 2015 г. и преди всичко за премахването на туберкулозата за 2050 г.;
2. счита, че единствено най-добрите ваксини представляват съществен инструмент за тази борба в комбинация с по-добри тестове и диагностични методи и с по-ефикасни методи на лечение, което предполага значително преориентиране на научноизследователската дейност и в крайна сметка увеличено и устойчиво финансиране;
3. счита, че TBVI, която е в услуга на хората, заразени с туберкулоза в целия свят, в частност в най-слабо развитите страни, има задачата да се превърне в конкретно приложение на стратегията „Европа 2020“ и ще може по този начин да засили стратегическата независимост на Съюза в борбата срещу туберкулозата и други заразни болести;
4. настоятелно призовава за засилване на международното финансиране, тъй като публичната помощ вече не достига за посрещане на потребностите и предизвикателствата, които съществуват в развиващите се страни;
5. подчертава, че Европейската комисия остава най-големият донор на публична помощ за развитие, като отпуска за това 49 милиарда евро;
6. счита, че трябва спешно да се потърсят новаторски начини на финансиране, като например предоставяне на финансови гаранции от държавите-членки и/или от ЕС, които да дадат възможност за отпускане на средства за TBVI от Европейската инвестиционна банка;
7. счита, че финансовата гаранция с предвидимо възстановяване на създадения дълг представлява инструмент, който намалява в максимална степен финансовия риск, като подкрепя научноизследователската и развойна дейност развитието и осигурява отговорно използване на средствата;
8. припомня, че всяко дете има право да ползва програми за ваксиниране и имунизиране; припомня също така, че 8,8 милиона деца под петгодишна възраст (половината от тях в Африка на юг от Сахара) все още умират всяка година от болести, които могат да бъдат предотвратени или излекувани; подчертава, че TBVI има за цел да развие два вида ваксини: ваксини, предназначени за първоначално ваксиниране, и съответно за вторично ваксиниране на деца;
9. възлага на своя председател да предаде настоящата резолюция на Съвета, на Комисията, на държавите-членки, на ръководителите на фондация TBVI, както и на СЗО.
