Мерки за справяне с демографските промени
Социална политика
2008-02-21 - 14:16
ЕП прие незаконодателен доклад, според който мерките за подготовка за демографските промени трябва да включват ограничаване на ранното пенсиониране, санкциониране на работодателите, които наемат нелегални работници, право на лечение в случай на безплодие, по-лесно осиновяване на деца, които са били малтретирани и положителни мерки за подпомагане на родителите, като например допълнителни пенсионни права и данъчни облекчения за създаване на детски ясли от предприятията.
В държавите-членки на Съюза се очакват към 2050 г. значителни демографски промени с резултат застаряване на европейското население, чиято средна възраст може да премине от 39 години през 2004 г. в 49 години през 2050 г. Структурата на населението и възрастовата пирамида ще се измени много - броят на младите на възраст между 0 и 14 години ще спадне от 100 милиона (данни от 1975 г.) на 66 милиона през 2050 г. Населението в работоспособна възраст ще достигне върхова стойност от 331 милиона към 2010 г., а впоследствие равномерно ще спадне до приблизително 268 милиона през 2050 г. При очаквана продължителност на живота нарастваща с 6 години при мъжете и с 5 години при жените между 2004 и 2050 г., процентът на хората над 80 годишна възраст ще се покачи от 4,1% през 2005 г. на 11,4% през 2050 г. Процентът зависимост при възрастните лица (брой лица над 65 годишна възраст разделен на броя на лицата между 14 и 65 годишна възраст) ще скочи от 25% през 2004 г. до 53% през 2050 г.
Средната раждаемост в Съюза от 1,5 е "ненормално ниска стойност", считат депутатите. Според тях това може да е свързано "с трудността да се съвместяват професионалния и семейния живот (липса на инфраструктури за грижи за децата в най-ранна възраст, за социално и икономическо подпомагане на семействата и заетостта при жените), със социалния контекст, предизвикващ тревога (нестабилност на работното място, високи цени на жилищата), с тревогата от бъдещето (късен достъп до работни места при младите и несигурност на работните места)".
Свободно движение на всички граждани на ЕС дори преди 2014 г.
Докладът от Fran ç oise Castex (ПЕС, Франция) призовава Комисията и държавите-членки да ускорят процеса на свободно движение на всички работници в разширения Съюз дори преди 2014 г., като начин за преодоляване на значителните регионални различия при застаряването на европейското общество. Депутатите приканват Комисията да допринесе за подобряване качеството и надеждността на статистическите данни за демографските тенденции. Подкрепа за семействата
Депутатите насърчават държавите-членки да прилагат положителни мерки за подпомагане на родителите, като например допълнителни пенсионни права, данъчни облекчения за създаване на детски ясли от предприятията. Те приканват държавите-членки да създадат до 2010 г. детски градини и ясли, които да покрият поне 90% от децата между 3 години и възрастта, определена за начало на задължителното образование, както и поне 33% от децата под 3 години. Тези мерки ще позволят на родителите да приспособят участието си в пазара на труда. Докладът припомня, че жените са жертви на дискриминация, свързана с условията на труд и с недоверието на работодателите поради желанието им за майчинство и иска от държавите-членки да предприемат мерки срещу работодателите, които подлагат на пряка или непряка дискриминация работничките, желаещи да бъдат майки. Също така "държавите-членки трябва да предприемат подходящи законови мерки, така че перспективата за майчинство да не води до перспектива за безработица, бедност и изолиране на работничките". Депутатите призовават Комисията да предложи специални препоръки, за да улесни ангажирането в по-голяма степен на бащите в семейния живот, като осъществи напредък относно правото на ползване на отпуск по бащинство.
Безплодие и осиновявания
Безплодието е в процес на нарастване и в момента засяга около 15% от двойките. Затова депутатите призовават държавите-членки да гарантират правото на двойките на всеобщ достъп до лечение срещу безплодие и до медицински асистирана репродукция, като предприемат мерки за премахване на финансовите и други пречки, свързани с това.
Според депутатите въпросът за осиновяванията трябва да бъде разгледан съвместно с този за безплодието и възможността за осиновяване да бъде предложена на двойките като алтернатива на лечението на безплодието по всяко време в хода лечението.
Също така те призовават държавите-членки да улеснят настаняването в приемни семейства на децата, станали жертви на малтретиране, на сирачетата или на тези, отгледани в специализирани заведения и приканват към размисъл на европейско равнище за процедурите по осиновяване на деца, произхождащи от държави-членки или от трети страни. Необходима е и по-голяма бдителност пред всяка форма на малтретиране и на трафик на хора, се казва в доклада.
Пенсиониране Докладът призовава за приемането на конкретни мерки, които да насърчат по-дълготрайното участие на най-възрастните работници на пазара на труда, ако това е тяхното желание и възможно най-скоро да се ограничи прибягването на предприятията до практиката на ранно пенсиониране.
Необходима е задълбочена реформа в сферата на управлението на кариерата на възрастните служители на заплата, които биват ощетявани от 50 годишна възраст чрез дискриминация в процеса на наемане, недостатъчно допускане до обучения, в т.ч. до новите технологии, липса на признаване на натрупания от тях професионален опит и редки повишения.
В момента очакваната продължителност и качеството на живота на лицата над 65 години са по-добри от всякога и затова държавите-членки и социалните партньори би трябвало да насърчават доброволно продължаване от страна на работника на професионалната дейност след 65 годишна възраст, с данъчни облекчения и социални предимства както за работниците, така и за предприятията. Депутатите насърчават правителствата да улесняват ангажирането на възрастните лица с благотворителна дейност, в замяна на което те да получават компенсация.
Малтретиране на възрастни хора
Близо 10% от възрастните лица са подложени на някаква форма на физическа, финансова или психологическа злоупотреба преди тяхната смърт. В тази връзка Парламентът приканва Комисията и държавите-членки да доразвият информацията, предупредителните системи и санкциите срещу подобно малтретиране и да се разработи глобална стратегия за развиване на обширна кампания за представяне на информация и знания в тази област (обучение на лицата, предоставящи услуги, определяне на норми за качеството, санкции срещу малтретирането).
Миграция Според депутатите държавите-членки трябва да засилят мерките, насочени към социалната и гражданска интеграция на имигрантите. Според тях членовете на семейството, които придружават мигриращия работник, трябва да получат разрешително за престой, и при нужда, разрешително за работа.
В същото време относно незаконната имиграция държавите-членки трябва да провеждат решителна борба срещу търговията с хора и незаконните канали и да санкционират работодателите, които наемат и/или експлоатират работници с нередовни документи.
20080221IPR21951 Текстът на доклада за демографското бъдеще на Европа, приет от ЕП на 21.02.2008 г. ще бъде публикуван скоро на този линк Пленарна сесия на Европейския парламент - Страсбург 18 - 21 февруари 2008 г. (преглед), 14-02-2008 - 12:04
-//EP//TEXT TA P6-TA-2008-0066 0 NOT XML V0//BG
-//EP//TEXT IM-PRESS 20080129BRI19893 FULL-TEXT NOT XML V0//BG
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
