Въпрос с искане за устен отговор O-000028/2012
до Комисията
Член 115 от Правилника за дейността
Simon Busuttil
от името на групата PPE Относно: Обръщане внимание на епидемията от диабет в ЕС
Счита се, че близо 33 милиона граждани на ЕС – почти 10% от цялото население на ЕС – са засегнати от диабет. В допълнение към това, диабетът е причина за смъртта на приблизително 325 000 души ежегодно в ЕС , което означава, че всеки две минути от диабет и свързани с него усложнения умира по един гражданин на ЕС. Други 32 милиона граждани на ЕС страдат от нарушен глюкозен толеранс, при който вероятността от развиване на диабет е много голяма. Очаква се този брой да нарасне с 16 % до 2030 г. като резултат от епидемията от затлъстяване, застаряването на населението на Европа и други фактори, за чието определяне са необходими допълнителни научни изследвания. Разходите за диабет в здравните системи на държавите-членки също са изключително високи, като в повечето държави-членки достигат над 10% от всички разходи за здравеопазване .
Въпреки тези тревожни цифри все още няма общоевропейска стратегия, насочена изцяло към диабета (първи и втори тип). Време е за промяна.
Съветът на ЕС призова Комисията да осъществи процес на размисъл относно това, което може да направи Европа, за да обърне внимание на хроничните болести до 2012 г.
Диабетът също така е признат за едно от четирите незаразни заболявания (НЗЗ) в наскоро приетата политическа декларация на ООН на срещата на високо равнище на Общото събрание относно превенцията и контрола на незаразните заболявания (НЗЗ) и в резолюцията на Европейския парламент от 15 септември 2011 г. относно незаразните заболявания , в която се подчертава значението на изготвянето на стратегия на ЕС за хроничните незаразни заболявания, която да бъде последвана от препоръка на Съвета, с отделни раздели, в които се разглеждат четирите най-разпространени незаразни заболявания.
В този контекст, какви са плановете на Комисията за конкретно и ефективно разглеждане на въпросите, свързани с диабета?
Международна федерация за борба с диабета, Атлас за диабета на IDF (IDF Diabetes Atlas), 4 издание, Брюксел, 2009 г., http://www.idf.org/diabetesatlas/ Диабетът – загадка на политиката: към разработване на референтни стойности в ЕС 27 (2007 г.), http://www.idf.org/webdata/docs/EU-diabetes-policy-audit-2008.pdf Заключения на Съвета, озаглавени „Новаторски подходи към хроничните заболявания в системите на общественото здраве и здравеопазването”, 7 декември 2010 г., http://www.consilium.europa.eu/uedocs/cms_data/docs/pressdata/en/lsa/118282.pdf Политическа декларация на ООН на срещата на високо равнище на Общото събрание относно превенцията и контрола на незаразните заболявания (НЗЗ), 19 септември 2011 г., http://www.un.org/ga/search/view_doc.asp?symbol=A%2F66%2FL.1&Lang=E. Резолюция на Европейския парламент относно позицията и ангажимента на Европейския съюз с оглед на срещата на високо равнище на ООН относно профилактиката и контрола върху незаразните заболявания, 15 септември 2011 г., http://www.europarl.europa.eu/sides/getDoc.do?pubRef=-//EP//TEXT+TA+P7-TA-2011-0390+0+DOC+XML+V0//EN&language=EN