P6_TA(2007)0356
Намаляване на различията в най-бедните региони на ЕС
A6-0241/2007
Резолюция на Европейския парламент от 12 юли 2007 г. относно ролята и ефективността на политиката на сближаване за намаляване на различията в най-бедните региони на ЕС ( 2006/2176(INI) )
Европейският парламент
, –
като взе предвид член 16, член 87, параграф 3 и членове 137, 141, 158 и 299, параграф 2 от Договора за ЕО,
–
като взе предвид Регламент (EО) № 1083/2006 на Съвета от 11 юли 2006 г. относно определянето на общи разпоредби за Европейския регионален фонд, Европейския социален фонд и Кохезионния фонд ОВ L 210, 31.7.2006 г., стр. 25. Поправката е публикувана в ОВ L 239, 1.9.2006 г., стр.248.
,
–
като взе предвид Решение 2006/702/EО на Съвета от 6 октомври 2006 г. относно стратегическите насоки на Общността за сближаване ОВ L 291, 21.10.2006 г., стр.11.
,
–
като взе предвид заключенията от заседанията на Европейския съвет на 23 и 24 март 2000 г. в Лисабон и на 15 и 16 юни 2001 г. в Гьотеборг,
–
като взе предвид съобщението на Комисията от 30 май 2007 г., озаглавено "Четвърти доклад относно икономическото и социалното сближаване" (СОМ(2007)0273),
–
като взе предвид съобщението на Комисията от 12 юни 2006 г., озаглавено "Стратегия за растеж и заетост и реформа на европейската политика на сближаване: Четвърти доклад за постигнатия напредък в областта на сближаването" ( COM(2006)0281 ),
–
като взе предвид съобщението на Комисията от 1 март 2006 г., озаглавено "Пътна карта за равенство между жените и мъжете за периода 2006-2010 г. ( COM(2006)0092 ),
–
като взе предвид съобщението на Комисията от 5 юли 2005 г., озаглавено "Политиката на сближаване в подкрепа на растежа и заетостта: Стратегически насоки на Общността за периода 2007-2013 г." ( COM(2005)0299 ),
–
като взе предвид съобщението на Комисията от 17 май 2005 г., озаглавено "Трети доклад за постигнатия напредък в областта на сближаването: Към едно ново партньорство за растеж, работни места и сближаване" ( COM(2005)0192 ),
–
като взе предвид съобщението на Комисията от 26 май 2004 г., озаглавено "По-силно партньорство за най-отдалечените региони" (СОМ(2004)0343),
–
като взе предвид Съобщението на Комисията от 21 февруари 1996 г., озаглавено "Въвеждане на равни възможности за жените и мъжете във всички политики и дейности на Общността" ( COM(1996)0067 ),
–
като взе предвид Специален доклад № 10/2006 на Сметната палата относно последващите оценки на програмите за цели 1 и 3 за периода 1994-1999 г. (Структурни фондове) ОВ С 302, 12.12.2006 г., стр.1.
,
–
като взе предвид член 45 от своя правилник,
–
като взе предвид доклада на Комисията по регионално развитие ( A6-0241/2007 ),
А.
като има предвид, че член 158 от Договора за ЕО предполага, че Общността има за цел да допринася за хармоничното развитие и за намаляване на различията между равнището на развитие на различните региони и изостаналостта на най-малко облагодетелстваните райони посредством засилване на икономическия растеж;
Б.
като има предвид, че най-бедните региони на ЕС са регионите по цел "Приобщаване" на политиката на сближаване, чийто брутен вътрешен продукт на глава от населението е по-малко от 75 % от средния брутен вътрешен продукт на глава от населението в ЕС като цяло;
В.
като има предвид, че понятието "сближаване" не е ясно определено и че то обхваща различни дейности, които насърчават хармоничното икономическо, социално и териториално развитие на регионите на ЕС;
Г.
като има предвид, че в заключенията на резолюцията му от 24 април 2007 г. относно последиците от бъдещите разширявания върху ефикасността на политиката на сближаване на Съвета Приети текстове
,
P6_TA(2007)0130 .
се споменава, че настоящата структура на финансирането на политиката на сближаване трябва да се преразгледа за бъдещите разширявания; като има предвид също така, че в тях се предлага финансирането на регионалната конкурентоспособност и териториално сътрудничество да се фокусира повече върху интегрирането на регионалните икономики и инфраструктурата от европейско значение и върху подпомагането на регионите да се справят с глобализацията и демографските промени;
Д.
като има предвид, че основополагащ принцип за ЕС е принципът на солидарност, който служи за намаляване на различията в регионалното развитие на Съюза;
Е.
като има предвид, че досега политиката на сближаване на ЕС допринася ефективно за развитието на много региони от бившите страни, подпомагани от Кохезионния фонд (Ирландия, Гърция, Португалия и Испания), въпреки че някои региони продължават да бъдат недоразвити, и като има предвид, че нейното въздействие с оглед на приобщаването на най-бедните райони е спомогнало за нарастване на просперитета на ЕС като цяло;
Ж.
като има предвид, че целта на политиката за сближаване е постигане на икономическа ефективност за държавите-членки и регионите, като по този начин те се освобождават от зависимостта си от външна помощ, въпреки че получаването на средства от структурните фондове не е ограничено във времето;
З.
като има предвид, че липсва подробна информация и сравнителни проучвания с класации за напредъка на регионите, които получават средства от структурните фондове;
И.
като има предвид, че разширеният ЕС, състоящ се от 27 държави-членки, сега е с население 493 милиона души 492 852 386. Източник: Евростат/Бюро за преброяване на населението на САЩ.
, приблизително 30 % Източник: Евростат, Статистика на фокус - Икономика и финанси 17/2006.
от които живеят в сегашните 100 региона по цел "Приобщаване", и като има предвид, че различията между отделните региони с оглед на брутния вътрешен продукт в ЕС-27 понастоящем са значително по-големи, отколкото по времето на ЕС-15, с вариращ среден размер на брутния вътрешен продукт на глава от населението от 24 % (Югоизточна Румъния) до 303 % (централната част на Лондон) от средния брутен вътрешен продукт на ЕС;
Й.
като има предвид, че в ЕС-27 най-бедните региони по цел "Приобщаване'се намират основно в новите държави-членки, в които прилагането на политиката за сближаване е започнало едва наскоро, което означава, че е невъзможно да се оцени нейния успех по отношение на намаляването на различията;
К.
като има предвид, че в най-бедните държави-членки икономическият растеж е неравномерно разпределен и с тенденция да се концентрира около градските райони, докато в тези страни основната част от населението живее в селските райони;
Л.
като има предвид, че регионите, страдащи от икономическа изостаналост поради липса на основна инфраструктура, ограничен достъп до обществени услуги и висок процент на безработица, се обезлюдяват по-бързо от останалите региони, и като има предвид, че този факт от своя страна подкопава възможностите им да гарантират истинско развитие;
М.
като има предвид, че член 299, параграф 2 от Договора за ЕО изисква Общността да адаптира политиките си, както и да приложи специални и специфични мерки за най-отдалечените региони, предвид специфичното положение на тези региони, повечето от които са сред най-бедните региони в ЕС, фактор, който сериозно спъва тяхното развитие поради комбинираните и продължителни последици от структурните и географски пречки;
Н.
като има предвид, че в някои от новите държави-членки усвояването на средствата за финансиране в най-бедните региони, спадащи към политиката на сближаване, бе много ниско през периода 2004-2006 г.;
О.
като има предвид, че за да бъде структурното финансиране успешно реализирано, каквото следва да бъде с оглед постигане на значителен икономически растеж в най-бедните региони, който да им даде възможност постепенно да догонят по-развитите региони по показател БВП на човек от населението, е необходимо тясно сътрудничество между органите на местно, регионално, национално и общностно равнище;
П.
като има предвид факта, че отпуснатото финансиране не гарантира само по себе си, че ще бъде добре оползотворено, и като има предвид, че на органите в бедните региони често им липсват необходимите умения и опит, както и основните съответстващи средства, за да могат да оползотворят изцяло финансиране за постигане на сближаване, на което имат право;
Р.
като има предвид, че съществуват множество причини за икономическата изостаналост на отделни региони и като има предвид, че на най-бедните региони в ЕС преди всичко им липсва основна инфраструктура, която е от съществено значение за балансирано устойчиво развитие и по-нататъшното инвестиране, както и липсата на съответните човешки ресурси и адекватни стимули за образование, обучение през целия живот и новаторство;
С.
като има предвид, че частният собствен капитал, рисковият капитал, фондовете на ротационен принцип и микрокредитирането за новосъздадените дружества играят важна роля като движеща сила за предприемачеството, иновациите и създаването на работни места;
Т.
като има предвид, че социалното изключване и извънредно високият процент на дългосрочна безработица са особено преобладаващи в най-бедните региони, най-вече сред жените, възрастните хора и лицата с увреждания и уязвимите етнически групи;
У.
като има предвид, че основните права на гражданите включват равен достъп на мъжете и жените до всички комунални услуги, равни възможности на пазара на труда и равен достъп до образование, култура и здравни и социални услуги,
1.
Настоятелно призовава за предприемане на решителни действия за намаляване на най-големите недостатъци на развитието в най-бедните региони на ЕС и по-конкретно отбелязва, че новите държави-членки, които попадат в обхвата на политиката за сближаване от 2004 г. насам, се нуждаят от специална подкрепа на основание текущите им институционални, административни и икономически затруднения;
2.
Подчертава, че е важно да се анализира историческото развитие в страните в рамките на сближаването на ЕС-15; приканва Комисията в сътрудничество със заинтересованите държави-членки, техните региони, местни органи и други заинтересовани страни от една страна ясно да изтъкнат мерки, които водят до растеж в успешните региони (като Ирландия), и от друга страна, основните пречки в изоставащите региони, така че пречките да не се появят отново в регионите на новите държави-членки;
3.
Обръща внимание на Комисията и държавите-членки за положението, в което се намират онези региони, които въпреки че са най-бедните в ЕС-15, както и въпреки липсата на напредък в данните относно развитието им, не спадат към най-бедните региони в ЕС-27 единствено по статистически причини; препоръчва да се обърне по-специално внимание на особеното положение на тези региони;
4.
Счита, че трудностите при усвояване на финансирането представляват основна и належаща грижа, най-вече за новите държави-членки, които срещат затруднения при удовлетворяване на сложните изисквания на политиката на сближаване и в които в много случаи липсва достатъчен капитал от собствени вноски (частен или обществен), който да осигури предварителното финансиране на безвъзмездните средства от Общността поради процедурните затруднения и поставяните срокове при реализацията на проектите, в резултат на което потенциалните бенефициери не могат да получат или дори да претендират за средства, които биха могли да оползотворят добре;
5.
Изразява загриженост от факта, че в някои региони помощта на Общността не е достатъчно добре насочена, което не води до подобряване на положението в тях, въпреки че получават средства в продължение на дълги години, което води до разхищение на средствата на Общността;
6.
Предлага политиката на сближаване на ЕС надлежно да отчете разнообразието на потребностите на най-бедните региони, така че помощта да бъде съобразена с техните специфични характеристики и условия, като потенциалът им да бъде използван така, че да бъдат реализирани проекти, водещи до трайни резултати и до действително развитие въз основа на многогодишните планове за развитие, като се вземат под внимание плановете за пространствено развитие и други политики на Общността;
7.
Препоръчва политиката на сближаване на ЕС да се адаптира адекватно по отношение на най-отдалечените региони, както е посочено в член 299, параграф 2, чрез специални и специфични мерки; подкрепя стратегията, разработвана от ЕС за подпомагане на най-отдалечените региони и призовава Комисията в най-кратки срокове да изложи подробности относно "по-силното партньорство", за което вече съобщи, по-специално по отношение на подобряването на конкурентоспособността на най-отдалечените региони и плана за действие за разширяване на добросъседските отношения;
8.
С оглед ускоряване на икономическия растеж, по-нататъшно инвестиране и балансирано устойчиво развитие в най-бедните региони, препоръчва регионите и държавите-членки да дадат приоритет на проекти, предназначени да осигурят достъп до регионите чрез предоставяне на основна инфраструктура, по-специално в областта на транспорта, информационните технологии и телекомуникациите, вземайки предвид социалното и екологично въздействие на такива проекти;
9.
Призовава държавите-членки и регионалните и местни органи надлежно да отчетат необходимостта от балансирано развитие в отделните региони при планиране на бъдещи програми за регионално развитие; счита за изключително важно да се вземат под внимание специфичните потребности на градските райони посредством подходяща политика за тях, която да включва жилищна политика за бедните квартали, както и да се провежда подходяща политика по отношение на селските райони;
10.
Счита, че е от изключително значение да се предвидят повече компетенции в рамките на политиката на сближаване на градовете, така че те да могат да си сътрудничат по отношение на конкретните потребности на градските райони; в тази връзка приканва Комисията и държавите-членки да използват цялостно потенциала на интегрираните планове за развитие, в които политиката на сближаване може да бъде пряко свързана с градското планиране;
11.
Насърчава държавите-членки да направят най-бедните региони по-привлекателни за инвеститорите посредством природните и културни дадености на тези региони, за да разработят традиционни форми на икономическа дейност, като в същото време насърчават балансирано градско-селско развитие; съответно настойчиво призовава Комисията да се концентрира най-вече върху мерките за подкрепа за запазване на специфичните занаяти и обичаи, които все още съществуват в изолираните изоставащи региони на Европа;
12.
Приветства акцентът върху използването на политиката за сближаване с оглед увеличаване на иновационния капацитет на Общността за периода 2007-2013 г.; отбелязва, че тази цел трябва следва също да се отнася и за най-бедните региони; специално подчертава необходимостта от намаляване на технологичните различия в рамките на регионите и държавите-членки и между тях посредством увеличаване на мрежите за технологично сътрудничество;
13.
Напомня на Комисията и на държавите-членки, че оценката на политиката на сближаване следва да води до усъвършенствана новаторска политика на сближаване в бъдещия разширен Съюз; напомня необходимостта от фокусиране върху нови концепции за териториалното развитие и по-конкретни идеи за оказването на подкрепа за растежа на регионалната критична маса около градските райони и други регионални обединения; напомня също така необходимостта да се приложи диференциран подход при използването на структурните фондове според потребностите на всички региони;
14.
Призовава Комисията и държавите-членки да оказват подкрепа на проекти, които увеличават регионалния капацитет да генерира и да възприема нови технологии, и по-специално свързаните с опазването на околната среда и развитието на природните ресурси, които включват разпространяването на модели, базирани на ниско потребление на енергия и използване на възобновяеми енергии, така че тези региони да могат да развият водещи екологични иновации, без да се налага да преминават през отрицателните аспекти на неустойчивото развитие, засегнали други региони в периода на развитието им;
15.
Подчертава важността на териториалното сътрудничество (трансгранично, транснационално и междурегионално) в контекста на политиката на сближаване на ЕС, за да се насърчава балансираното развитие; в тази връзка окуражава установяването на регионални и секторни мрежи за сътрудничество, включващи задължително най-бедните региони;
16.
Насърчава Комисията, държавите-членки и местните органи да поощряват предприемачеството в най-бедните региони посредством интегрирана система от икономически и социални стимули за инвеститорите, и обръща внимание на необходимостта от значително опростяване на административните процедури, и по-специално на създаването на нови и разширяването на вече съществуващи икономически дейности;
17.
Насърчава държавите-членки да популяризират предприемачеството в училищата и да подпомагат учебни схеми за бъдещи предприемачи, насочени предимно към младежи, жени и възрастни хора и малцинства, изложени на социална изолация;
18.
Приветства нови инструменти, като ДЖЕРЪМИ (Съвместни европейски ресурси за микропредприятия до средни предприятия) и ДЖЕСИКА (Съвместно европейско подпомагане за устойчиво инвестиране в градските райони
,
но подчертава факта, че тези инструменти се появяват прекалено късно, за да бъдат използвани, както и че осъзнаването на възможностите на местно и регионално равнище продължава да бъде слабо; отбелязва належащата нужда подобни инструменти да бъдат възможно най-широко разпространявани и прилагани в държавите-членки и прилагани в съответствие с актуалното състояние на тези държави, като се отчитат реалните потребности на потенциалните бенефициери и способността им практически да използват тези инструменти;
19.
Призовава Комисията да увеличи полаганите усилия за предоставяне на техническа помощ на държавите-членки и на регионите посредством стартиране на подходяща програма за обучение; приветства инициативата ДЖАСПЪРС (Съвместна помощ за подпомагане на проекти в европейските региони) за оказване на подкрепа при реализацията на големи проекти,
20.
Приветства наскоро представената инициатива "Региони за икономическа промяна" и изразения в нея ангажимент за разпространяване на най-добри практики, които в миналото са оказали положително въздействие и са допринесли за регионалния икономически растеж; съответно, призовава Комисията да осигури включването на най-бедните региони в ЕС в мрежата за обмен на най-добри практики, като заедно с това публикува описание на тези практики на публичен уебсайт на всички официални езици на ЕС;
21.
Насърчава държавите-членки да създават публично-частни партньорства като ефективно средство за включване на частен капитал във финансирането на проекти за регионално развитие; в тази връзка предлага да бъдат изготвени прости и прозрачни правила относно създаването на такива партньорства, като се отчете дългосрочното въздействие върху публичните финанси;
22.
Призовава Комисията да увеличи полаганите усилия за изготвянето на директиви, правила и насоки, които да бъдат по-лесни за разбиране с оглед предотвратяване на погрешно тълкуване и да подпомагат реализацията на програмите;
23.
Насърчава държавите-членки и институциите на Общността да продължат с опростяването на процедурите с оглед на прозрачното и ефикасно разпределение на средствата и бързото им предоставяне на бенефициерите; в този контекст също така предлага цялостно да се приложи концепцията за единна контактна точка и да засилят контролните процедури за използването на средствата; също така насърчава държавите-членки да действат съобразно европейската инициатива за прозрачност и отговорността на управляващия орган да организира публикуването чрез електронни или други средства на списъка на бенефициерите, имената на операциите и сумата на публичното финансиране, отпуснато за операциите, в съответствие с член 7, параграф 2, буква г) от Регламент (ЕО) № 1828/2006 ОВ L 371, 27.12.2006 г., стр. 1. Поправката е публикувана в ОВ L 45, 15.2.2007 г., стр.3.
на Комисията за прилагането на Регламент (ЕО) № 1083/2006 на Съвета;
24.
Призовава държавите-членки да гарантират ефективно политическо, техническо и административно сътрудничество и ефективно съответствие с принципа на партньорство, с цел добро управление на средствата; изразява загриженост относно липсата на правилно функциониращи механизми за сътрудничество и партньорство в най-бедните региони;
25.
Обръща вниманието на Комисията и държавите-членки върху факта, че с оглед осигуряване на балансирано развитие е необходимо да се постигне взаимодействие между икономическите, социалните и екологичните аспекти въз основа на анализ на причините за икономическа изостаналост, като се отдели особено внимание на безработицата и нейните основни структури, особено в най-бедните региони;
26.
Подчертава, че процентът на безработица в някои от най-бедните региони на ЕС е по-висок от 20 % ; изразява загриженост от факта, че безработицата представлява проблем, който засяга в частност най-бедните региони, и че тя остава по-висока при жените и малцинствата, изложени на социална изолация; призовава държавите-членки да оказват съдействие на жените на пазара на труда и да изравнят различията в заплащането на жените и мъжете; освен това призовава да се обърне внимание на изключително специфичното положение на ромското население, за което проблемът с дългосрочната безработица е критичен;
27.
Подчертава необходимостта Европейският социален фонд да бъде добре оползотворяван при инвестирането в човешкия капитал в най-бедните региони посредством осигуряване на по-добро образование и чрез стабилно нарастване на квалификационните степени, по-специално сред младежите, жените и възрастните хора и малцинствата, изложени на социална изолация, и чрез инвестиране в придружаващи действия и подходяща помощ и общностни услуги и услуги за предоставяне на грижи, които да подобрят възможностите за заетост;
28.
Подчертава, че за създаването на равни възможности за жените и мъжете трябва да се оказва съдействие на всички етапи при формулирането и реализирането на проекти, попадащи в обсега на политиката на сближаване на ЕС;
29.
Отбелязва, че 2007 г. е определена като "Европейска година на равни възможности за всички" и призовава Комисията и държавите-членки да насърчават проекти за изостряне на вниманието към включването на равнопоставеността между половете във всички програми на Общността и особено на онези, оказващи влияние върху икономическото и социалното сближаване;
30.
Призовава Комисията непрекъснато да предоставя на Парламента надеждни статистически анализи за особеното положение на жените и мъжете в най-бедните региони на ЕС, за да се създаде възможност да бъде извършван необходимият мониторинг върху въздействието на политиката на сближаване с оглед подобряване на условията на живот на всички социални групи;
31.
Призовава Комисията да усъвършенства използваната система за оценка на политиката на сближаване и да изработи нови средства за измерване на регионалното развитие, които да се основават не само на брутния вътрешен продукт, но и на показатели като процент на безработица и други количествени и качествени показатели, като същевременно подобрява методологията за изчисляване на паритета на покупателна способност, а именно чрез разработване по-скоро на регионалните, отколкото на националните показатели;
32.
Призовава Комисията редовно да му предоставя актуализирани, надеждни и съпоставими статистически данни, които да дават възможност точно да бъде оценяван напредъкът в развитието на най-бедните региони на ЕС;
33.
Призовава Комисията да анализира въздействието на политиката на сближаване и да разгледа причините за всички нежелани резултати, произтичащи от политиките на Общността в своя средносрочен преглед на бюджета на Общността през 2009 г. и в следващия доклад относно икономическото и социалното сближаване, за да се гарантира, че политиката на сближаване е възможно най-ефективна през програмния период 2007-2013 г.;
34.
Възлага на своя председател да предаде настоящата резолюция на Съвета и на Комисията.
