Въпрос с искане за устен отговор O-000269/2011
до Комисията
Член 115 от Правилника за дейността
Corinne Lepage
,
Gerben-Jan Gerbrandy
от името на Комисия по околна среда, обществено здраве и безопасност на храните Относно: Субсидиите на ЕС за замърсяващи и неустойчиви практики
Субсидиите на ЕС в областта на селското стопанство, политиката на сближаване, транспорта, енергетиката и рибарството могат да имат нежелани вредни въздействия върху околната среда. Редица проучвания разглеждат увреждащите околната среда субсидии през последните години. Според определението на ОИСР „При равни други условия, субсидиите (които са вредни за околната среда) повишават нивата на добив/използване на даден природен ресурс и следователно увеличават количеството на отпадъците, замърсяването и експлоатацията на природата“.
В проучване, поръчано от комисията по околна среда, обществено здраве и безопасност на храните към Европейския парламент и публикувано през февруари 2011 г., се подчертава отрицателното въздействие върху околната среда на основни бюджетни позиции в няколко секторни политики на ЕС. Изследването заключава, че институциите на ЕС следва да оценят в дълбочина преките и непреки последствия от настоящата рамка на ЕС в областта на субсидиите и да пристъпят към реформирането й.
В заключенията си от 20 декември 2010 г. Съветът отново повтаря своя „отдавнашен призив към Комисията да представи пътна карта за премахването на субсидии, които оказват значителни отрицателни последствия върху околната среда, за да се даде възможност за мониторинг и по-нататъшно редовно докладване за напредъка от 2011 г. нататък, като се има предвид Стратегията Европа 2020“.
Комисията предприе първи стъпки за постепенно премахване на този вид субсидии чрез реформата на политиката в областта на рибарството и като част от проверката на състоянието на ОСП. Въпреки това все още предстои да бъде направено много за постигане на по-устойчив бюджет на ЕС, както и за увеличаване на съгласуваността на политиките на ЕС. Освен това Комисията не е предоставила подробна пътна карта, която да позволи да се разгледа всяка позиция от бюджета на ЕС, за да се прецени потенциалното отрицателно въздействие върху околната среда и да се предложи реформа на бюджетната структура.
- Какъв е етапът на работа на Комисията по отношение на извършването на цялостен анализ за инструментите за реформа по отношение на субсидиите с вредни за околната среда последствия по критичните бюджетни дялове?
- Кога планира Комисията да предостави ясни и добре обосновани предложения за отстраняване на елементите от бюджета на ЕС, които противоречат на целите на устойчивото развитие?
