Отговор, даден от г-н Поточник от името на Комисията
(30 септември 2010 г.)
В отговор на въпроса, който почитаемият член на Европейския парламент повдига относно определянето на полуостров Калиакра като специална защитена зона и неговата защита, Комисията би желала да потвърди, че срещу България са открити две процедури за нарушение.
Комисията откри срещу България процедура за нарушение във връзка с неправилното прилагане на член 4, параграфи 1 и 2 от Директива 2009/147/ЕО относно опазването на дивите птици (Директива за птиците) Директива 2009/147/ЕО на Европейския парламент и на Съвета от 30 септември 2009 г. относно опазването на дивите птици, OВ L 20, 26 януари 2010 г. . С оглед на това на 6 юни 2008 г. Комисията изпрати до България официално уведомително писмо относно недостатъчното определяне на специални защитени зони, сред които е Калиакра.
Комисията откри срещу България и процедура за нарушение във връзка с неправилното прилагане на член 4, параграф 4 от Директивата за птиците и член 2, параграф 1, тълкуван във връзка с член 4, параграфи 2 и 3, и точка 1, второ тире от приложение III към Директива 85/337 ЕИО относно оценката на въздействието на някои публични и частни проекти върху околната среда (Директива за оценка на въздействието върху околната среда) Директива 85/337/ЕИО на Съвета от 27 юни 1985 г. относно оценката на въздействието на някои публични и частни проекти върху околната среда, ОВ L 175, 5 юли 1985 г. . С оглед на това на 27 ноември 2008 г. бе изпратено официално уведомително писмо до България относно недостатъчното ниво на защита на зоната на Калиакра от няколко строителни обекта.
В резултат на отговорите, които българските органи изпратиха на гореспоменатите официални уведомителни писма, бяха проведени няколко технически заседания и на Комисията бе предоставена допълнителна информация.
Що се отнася до въпроса, който почитаемият член на Европейския парламент повдига относно процедурата за нарушение срещу България във връзка с неправилното транспониране на член 6, параграф 3 от Директива 92/43/ЕИО за опазване на естествените местообитания и на дивата флора и фауна (Директива за местообитанията) Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна, ОВ L 206, 22 юли 1992 г. , Комисията би желала да се позове на официалното уведомително писмо, изпратено до България на 8 октомври 2009 г. България изпрати своя отговор на 9 декември 2009 г. На 1 март 2010 г. Комисията получи допълнителна информация. Оттогава насам член 6, параграф 3 от Директивата за местообитанията бе напълно транспониран чрез изменение на българския Закон за биологичното разнообразие (член 31). Актът за изменение бе обнародван в брой 62 на Държавен вестник от 10 август 2010 г. Съответната информация бе получена от службите на Комисията в началото на септември 2010 г.
Що се отнася до въпроса, който почитаемият член на Европейския парламент повдига относно процедурата за нарушение срещу България във връзка с неправилното прилагане на Директивата за птиците, Директивата за оценка на въздействието върху околната среда и Директива 2001/42/ЕО на Европейския парламент и на Съвета от 27 юни 2001 г. относно оценката на последиците на някои планове и програми върху околната среда (Директива за стратегическа оценка на околната среда) Директива 2001/42/ЕО на Европейския парламент и на Съвета от 27 юни 2001 г. относно оценката на последиците на някои планове и програми върху околната среда, ОВ L 197, 21 юли 2001 г. , след официалното уведомително писмо от 3 ноември 2009 г. и отговора на българските компетентни органи Комисията би желала да се позове на допълнителното официално уведомително писмо, изпратено до България на 18 март 2010 г. България предостави своя отговор на 20 май 2010 г. В момента този отговор се разглежда от службите на Комисията.
Що се отнася до въпроса, който почитаемият член на Европейския парламент повдига относно защитата на природното наследство в България, Комисията вече се свърза с отговорните български органи, за да получи цялата налична информация, необходима да се прецени дали България спазва законодателството на ЕС за опазване на природата. Комисията ще подложи на подробен анализ отговора на българските органи и ако се окаже, че той е недостатъчен, Комисията няма да се поколебае да започне процедурата, предвидена в член 258 от Договора за функционирането на Европейския съюз.
