21.4.2009
ПРЕДЛОЖЕНИЕ ЗА ПРЕПОРЪКА ДО СЪВЕТА
внесено съгласно член 114, параграф 1 от правилника
от Hanna Foltyn-Kubicka
от името на групата UEN
за обявяване на 25 май за Международен ден на почит на героите от борбата срещу тоталитаризма
Препоръка на Европейския парламент до Съвета за обявяване на 25 май за Международен ден на почит на героите от борбата срещу тоталитаризма
Европейският парламент ,
–
като взе предвид Конвенцията на ООН за неприлагане срока на давност по отношение на военните престъпления и престъпленията против човечеството,
–
като взе предвид разпоредбите на следните членове от Конвенцията на Съвета на Европа за защита на правата на човека и основните свободи: член 1 (Задължение за зачитане правата на човека), член 2 (Право на живот), член 3 (Забрана на изтезанията) и член 4 (Забрана на робството и на принудителния труд),
–
като взе предвид Резолюция 1481/2006 на Парламентарната асамблея на Съвета на Европа от 26 януари 2006 г. относно необходимостта от международно осъждане на престъпленията на тоталитарните комунистически режими,
–
като взе предвид член 114, параграф 1 от своя Правилник,
A.
като има предвид, че извършените убийства и заробването в резултат от актове на агресия на фашизма и сталинизма отговарят на критериите за военни престъпления и престъпления против човечеството,
Б.
като има предвид страданията на много народи по време на двете световни войни (концентрационните лагери, масовите и планирани актове на изтребление, милионите жертви на фашисткия и сталинисткия режими),
В.
като има предвид неугасващия пример и непоколебимата позиция на много хора, включително капитана от кавалерията Witold Pilecki – единственият човек, който доброволно влиза в концентрационен лагер с цел да организира съпротивително движение в него и да събере информация за масовите убийства,
Г.
като подчертава колко е важно да се пазят спомените за миналото и за личностите като Witold Pilecki, чиито имена следва да се запечатат в съзнанието на европейците като имена на герои от тоталитарната епоха заради тяхната всеотдайност, преданост към идеалите, чест и смелост,
Д.
като има предвид, че само една силна Европа с историческо съзнание е в състояние да създаде възможности за преодоляване на чудовищните деяния от миналото,
Е.
като отдава особена почит на всички, пожертвали живота си в борба с тоталитарни системи,
1.
отправя до Съвета следната препоръка:
– да се обяви 25 май (денят, на който през 1948 г. е изпълнена смъртната присъда срещу героя от Освиенцим, капитана от кавалерията Witold Pilecki) за Международен ден на почит на героите от борбата срещу тоталитаризма, като израз на почит и уважение към всички онези, които борейки се срещу деспотизма доказаха своя героизъм и истинска любов към човечеството, и с цел да се даде на бъдещите поколения ясен пример какво трябва да бъде човешкото поведение пред заплахата от тоталитарно заробване;
2.
възлага на своя председател да предаде настоящата препоръка на Съвета и, за сведение, на Комисията, както и на парламентите на държавите-членки, правителствата и парламентите на страните кандидатки, правителствата и парламентите на държавите, асоциирани към Европейския съюз, правителствата и парламентите на държавите-членки на Съвета на Европа, на Конгреса на САЩ и на генералните секретари на Съвета на Европа и на ООН.
