Въпрос за времето за въпроси H-000081/2011
до Комисията
Период на сесията: Март 2011
Член 116 от Правилника за дейността
Silvia-Adriana Ţicău
(S&D) Относно: Споразумение за асоцииране между ЕС и Меркосур
През 2010 г. Меркосур представляваше четвъртата икономическа зона в света с БВП в размер на 1300 милиарда евро и население от 240 милиона души. Бразилия е най-голямата икономика в зоната Меркосур с дял от 79% от БВП, следвана от Аржентина - 18 %, Уругвай - 2 % и Парагвай - 1 %. Европейският съюз е най-големият инвеститор и търговски партньор на Меркосур, като основните инвестиции са насочени към банковия сектор, телекомуникациите, финансовия и производствения сектор. В този контекст преговорите за сключване на споразумение за асоцииране между ЕС и Меркосур са изключително важни и имат отношение към икономическото развитие на двамата партньори.
Бих искала да попитам Комисията на какъв етап са преговорите, кои са основните срещнати трудности в преговорния процес и какви стъпки и график се предвиждат за сключването на споразумението за асоцииране между ЕС и Меркосур?
