7.12.2011 B7-0684/2012 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно работната програма на Комисията за 2012 г. ( 2011/2834(RSP) )
Rebecca Harms
,
Daniel Cohn-Bendit
от името на групата Verts/ALE
PE472.849v01-00 B7‑0684/2012 Резолюция на Европейския парламент относно работната програма на Комисията за 2012 г. ( 2011/2834(RSP) )
Европейският парламент ,
– като взе предвид работната програма на Комисията за 2012 г. (COM(2011)777),
– като взе предвид Рамковото споразумение между Европейския парламент и Комисията, прието на 20 октомври 2010 г., и по-специално приложение IV към него,
– като взе предвид резултатите от редовния диалог с парламентарните комисии,
– като взе предвид член 110, параграф 4 от своя правилник,
A. като има предвид, че Европейският съюз е изправен пред безпрецедентна криза в областта на финансите, икономиката, социалните въпроси, екологията и демократичните ценности;
Б. като има предвид, че това налага както спешни краткосрочни действия, както и задълбочена реформа, за да се осигурят трайни решения и да се позволи на Европа да поеме по пътя на устойчивото възстановяване;
В. като има предвид, че не може да се постигне устойчив изход от кризата, като се прибягва до политиките, които доведоха до нейното възникване; като има предвид, че би било подходящо в този момент да се преосмисли нашият модел, като той се превърне в по-широко политическо понятие, което поставя хората и опазването на околната среда в центъра на политиките и има за цел създаването на благосъстояние и най-добри възможности за всички;
Г. като има предвид, че постиженията на Европейската комисия трябва да се измерват спрямо предизвикателствата, свързани с превъзмогването на тройната криза и с превръщането на Европейския съюз в едно по-демократично пространство, достъпно за своите жители и гарантиращо техните граждански права, осигуряващо прозрачност и демократичен контрол, както и с утвърждаването на ролята на Европейския съюз на световно равнище, като за всички тези предизвикателства са необходими нови идеи и твърди действия;
Изграждане на стабилна, солидарна, устойчива и отговорна Европа
1. изразява дълбока тревога във връзка с продължителността на повторно появилите се финансови сътресения в ЕС и продължаващите значителни макрофинансови дисбаланси в еврозоната и по-общо в ЕС като цяло;
2. подчертава, че по-нататъшното преразглеждане на институционалната рамка на ЕС трябва да се справи с предизвикателството на едно по-легитимно и стабилно икономическо управление, основано на по-голяма демократична отчетност, както и задълбочено икономическо и социално сближаване ; счита по-конкретно, че тази цел изисква по-устойчива бюджетна и макрофинансова рамка, изградена както на дисциплина, така и на солидарност ; подчертава, че тези елементи са необходими съставни части на импулса и визията, които трябва спешно да се създадат и да се формулират изрично, за да се преодолее кризата;
3. приветства Зелената книга на Комисията относно приложимостта на въвеждането на стабилизационни облигации ;отбелязва, че според оценката на Комисията стабилизационните облигации ще имат значителни потенциални ползи, ще улесняват провеждането на паричната политика в еврозоната и ще повишат ефективността на пазара на държавни облигации и на по-широката финансова система на еврозоната; подчертава, че според оценката на Комисията при подхода за пълно заместване на националните емисии с емисии на стабилизационни облигации с поемане на солидарна отговорност ползата от емитирането на стабилизационни облигации ще бъде най-осезаема;с интерес очаква приноса на заинтересованите страни във връзка със зелената книга; призовава Комисията, в своя документ относно последващите действия, който ще приеме през февруари 2012 г., да представи конкретни оперативни и институционални предложения, в това число преходни опции;
4. отбелязва втория пакет от предложения на Комисията за укрепване на икономическото управление , който има за цел да позволи на паричния съюз на ЕС да функционира по-добре в дългосрочен план; подчертава, че трябва да се гарантира демократичната отчетност и да се зачитат принципите на субсидиарност и социален диалог с цел запазване на политическото пространство, необходимо за изпълнението на национално равнище, и осигуряване на съгласуваността на различните инструменти на икономическата политика;
5. настоятелно призовава Комисията и Съвета да осигурят последователността на обвързаността с икономически условия и на програмите за преустройство в рамките на оздравителните програми с целите на Съюза за социално и устойчиво развитие, и по-специално насоките за политиките в областта на заетостта и икономиката, както и целите на стратегията „ЕС 2020“; призовава Комисията да включи препоръките, отправени в рамките на Европейския семестър към държавите-членки, получаващи финансова помощ, за да се отчитат изрично тези изисквания за последователност;
6. настоятелно призовава Комисията да приеме възможно най-скоро законодателно предложение относно рамка за оздравяване на банковия сектор в ЕС с фонд на ЕС, ясна и ефективна диагностика на надзора и коригиращи инструменти, както и по-голяма роля за европейските надзорни органи (ЕНО) и Европейския съвет за системен риск (ЕССР); с интерес очаква междуинституционалните преговори и по-нататъшното приемане през 2012 г. съгласно процедурата за съвместно вземане на решение на амбициозна и всеобхватна рамка за оздравяване, чрез която да се овладее по подходящ начин моралният риск, като се сведе до минимум прибягването до парите на данъкоплатците и се осигури организирано преобразуване на проблемни финансови институции;
7. приветства заявлението на Комисията, че ще разгледа въпроса с паралелната банкова система и начините за защита на основните банкови услуги, предоставяни на реалната икономика, от дейности, свързани с поемане на риск върху собствен капитал; с интерес очаква през 2012 г. разумни предложения, насърчаващи банковия сектор да служи на реалната икономика, да са се основава на стабилно финансиране и да не използва преки или непреки субсидии на данъкоплатците за спекулации;
8. счита, че изпълнението на предложението на Комисията относно облигациите за финансиране на проекти от стратегията „ЕС 2020“ би могло и следва да бъде основен вектор за развитието на услуги от общ интерес в държавите-членки, както и на равнище ЕС; подчертава, че установените за тази цел процедури следва да бъдат изрично формулирани в рамка за допустимост на проектите, която следва да бъде определена съгласно обикновената законодателна процедура;
9. приветства инициативата относно данъчните убежища, подчертава, че тя следва да включва не само юрисдикции извън ЕС, характеризиращи се с поверителност на операциите, и че трябва да последват конкретни действия; в този контекст призовава Комисията да идентифицира – при липсата на съдържателна международна дефиниция и съответен списък на данъчните убежища и юрисдикциите, характеризиращи се с поверителност на операциите – подходящи законодателни инструменти за установяване на дефиниция на ЕС и съответен списък с цел решаване на въпросите, свързани с неналагането на данъци или налагането на номинални такива, липсата на ефективен обмен на информация с чуждестранни данъчни органи и липсата на прозрачност в законодателните, правните или административните разпоредби;
10. призовава Комисията да предложи преразглеждане на Директивата относно общата система за данъчно облагане на дружества майки и дъщерни дружества от различни държави-членки в съответствие с неотдавнашния доклад на ЕП относно директивата;
11. приветства механизма за бързо реагиране срещу измами с ДДС, но подчертава, че предвид размера на измамите с ДДС, който се очаква да достигне 80–100 млрд. евро годишно, подходът към борбата срещу измамите с ДДС следва да бъде по-всеобхватен, и доколкото е възможно от правна гледна точка, на равнище ЕС да е в съответствие с член 325 от ДФЕС;
12. счита, че кризата следва да бъде използвана като възможност за преустройство на нашия обществен модел на развитие към икономика, която е високо ефективна, основава се на възобновяеми енергийни източници и не вреди на климата; подчертава, че за тази цел е необходима съгласуваност на политиката в Пътната карта за 2050 г., секторните реформи, законодателството и бюджетите, като например Директивата относно енергийната ефективност и пакета относно инфраструктурите, реформите в областта на селското стопанство, сближаването и рибарството, Бялата книга за транспорта, политиката за развитие, правилата за търговията и т.н.;
13. изразява съжаление във връзка с липсата на предложения за борба със социалната изолация и бедността на равнище ЕС в момент, когато гражданите са силно засегнати от икономическата криза в Европа;
14. изразява съжаление във връзка с липсата както на политически насоки, така и на законодателни действия по отношение на социалното измерение на кризата; призовава за решителна и единна позиция относно овладяването на последиците за социалното положение и трудовата заетост от икономическите мерки, които държавните ръководители представят като политика на ЕС; призовава Комисията най-накрая да приеме това, което гражданите са разбрали отдавна: че икономическата политика трябва да върви ръка за ръка със съгласувана социална и трудова политика;
15. подчертава продължаващото отделяне на прекомерно внимание на действията в областта на предлагането на работна ръка (повишаване на уменията, мобилност), макар че всички мерки в тази област остават безполезни, ако търсенето на работна ръка е толкова ограничено, колкото е в момента; призовава Комисията да разгледа въпроса относно създаването на работни места в ЕС; подчертава, че създаването на работни места трябва да върви ръка за ръка с доходи, позволяващи достоен живот , така че да се избегне попадането на все повече и повече хора в капана на „бедните работещи“;
16. подчертава неотложната необходимост от овладяване на безработицата, по-конкретно младежката безработица, и в този контекст призовава Комисията, наред с другото, да гарантира, че държавите-членки правилно изпълняват инициативата „Европейска гаранция за младите хора“ ;
17. призовава Комисията, в контекста на приобщаващия растеж, да предложи най-накрая законодателна рамка за преструктуриране в Европейския съюз; подчертава, че при липсата на такава рамка Европейският фонд за приспособяване към глобализацията служи само за намаляване на симптомите, без да премахва причините;
18. би оценил високо, ако Комисията най-накрая се заеме с дългия списък обещани и все още неприети законодателни актове в областта на заетостта и социалните въпроси, включително преразглеждането на Директивата за работното време, редицата директиви в областта на здравеопазването и безопасността и Директивата относно командироването на работници;
19. призовава Комисията да намери начин за постигане до 2050 г. на енергийно ефективна икономика, основаваща се на почти 100 % възобновяеми енергийни източници , като част от Енергийната пътна карта; изразява неудовлетворение от предложението на Комисията във връзка с Директивата относно енергийната ефективност, което няма да позволи намаляването на общото потребление на енергия с 20 % в сравнение с актуалното потребление, и припомня своето искане за по-решителни мерки, позволяващи постигането на обвързваща цел за енергийна ефективност до 2020 г.;
20. отново отправя своите искания да се преустанови предоставянето на лицензи за експериментално сондиране и хидравлично разбиване за добив на газ от неконвенционални източници, като например шистов газ , докато въздействието върху околната среда и климата не бъдат подложени на независимо и задълбочено проучване и докато не бъдат премахнати установените празноти в законодателната уредба на равнище ЕС;
21. припомня на Комисията, че най-добрият начин да се ускори разработването на възобновяеми енергийни източници и по този начин да се повиши устойчивостта и сигурността на снабдяването в ЕС е да се създаде благоприятна рамка за инвестиции чрез амбициозна, обвързваща цел в сектора на електроенергията, отоплението и транспорта за 2030 г., както и стабилни национални схеми за подпомагане; подкрепя планираното преразглеждане на структурата на пазара на електроенергия и призовава Комисията да увеличи усилията си за постигане на устойчива енергийна система, като предложи конкретни мерки за пазарна интеграция по отношение на краткосрочното съхранение и интелигентните електроразпределителни мрежи с цел допълване на съществуващите инициативи и наличните механизми за сътрудничество, предвидени в Директивата за възобновяемите енергийни източници;
22. остава твърдо убеден, че ядрената енергия няма място в едно устойчиво енергийно бъдеще, като същевременно подчертава необходимостта от осигуряване на най-високи стандарти за безопасност при изваждането от употреба на атомните електроцентрали; осъжда в този контекст големия размер на публичните средства, които все още се отделят за ядрената енергетика; настоятелно призовава Комисията, в контекста на действията на ЕС във връзка със замърсените с радиация храни след инцидента във Фукушима, да представи предложение за преразглеждане на Регламента относно максималните нива след ядрена авария, както и максимално допустимите нива на радиоактивно замърсяване;
23. изразява съжаление във връзка с липсата на законодателни действия от страна на Комисията за защита на човешкото здраве и околната среда , въпреки очевидната необходимост от неотложно предприемане на действия по идентифицираните предизвикателства по отношение на законодателството в областта на качеството на въздуха, биологичното разнообразие, изменението на климата, безопасността на наноматериалите и шума; посочва например отлагането на преразглеждането или на ангажиментите във връзка с предложения относно националните тавани за емисии, качеството на въздуха в сградите, разпределението на финансирането за управление на обектите по Натура 2000, емисиите от въздухоплаването, различни от CO2, информацията за потребителите относно икономиите на автомобилно гориво, преразглеждането на всички свързани законодателни актове на Общността с цел осигуряване на безопасността на наноматериалите, както и законодателството за шума;
24. настоятелно призовава Комисията да ускори своята законодателна дейност и изцяло да използва правото си на законодателна инициатива, като не позволява на отделни държави-членки да възпрепятстват упражняването на тези нейни правомощия, по-конкретно очаква Комисията да приеме окончателно целта за намаляване на парниковите газове с 30 % до 2020 г. , така че навреме да завърши необходимите корекции за следващия период на задължения във връзка със схемата за търговия с емисии (СТЕ);
25. изразява разочарование от малкия брой конкретни инициативи, предвидени за 2012 г., с цел изпълнение на Пътната карта за ефективно използване на ресурсите , представена от Комисията през 2011 г.; призовава Комисията да увеличи значително своя ангажимент по отношение на пътната карта и да ускори работата си по инициативи в тази област;
26. призовава Комисията да предостави пояснения относно конкретните средства, чрез които възнамерява да наблюдава посредством Европейския семестър изпълнението от страна на държавите-членки на политиките в областта на ефективното използване на ресурсите и на фискална реформа, благоприятстваща прехода от данъчно облагане на труда към облагане на въздействията върху околната среда и постепенното преустановяване на вредни за околната среда субсидии;
27. изразява съжаление във връзка с това, че предвидената през 2010 г. инициатива за устойчива конкурентоспособност на строителния сектор в ЕС беше отложена за 2011 г., но публикуването й не се планира до края на тази година; отбелязва освен това, че тя не е предвидена за 2012 г; също така изразява съжаление във връзка с постоянното забавяне, считано от 2010 г., на Плана за действие в областта на екологичните иновации ; настоятелно призовава Комисията да внесе своевременно тези инициативи до 2012 г., ако има сериозни намерения по отношение на изпълнението до 2020 г. на основните етапи на Пътната карта за ефективно използване на ресурсите;
28. призовава Комисията да интегрира ефективното използване на ресурсите във водещите инициативи „Интегрирана индустриална политика“ и „Съюз за иновации“, както и да работи за развитието на дългосрочни секторни промишлени стратегии и политики, които да спомогнат за прехода към икономика с ниски въглеродни емисии и ресурсна и енергийна ефективност, в съответствие с ангажимента, поет във водещата инициатива „Интегрирана индустриална политика“;изразява разочарование, че вместо това предвидените дейности са насочени основно към развитието на специфични промишлени стратегии в космическия сектор и в сектора на отбраната;поради това призовава Комисията да извърши преоценка на своите приоритети с цел подпомагане на по-широка промишлена трансформация и утвърждаване на ЕС като лидер в зелената икономика;
Единен пазар
29. призовава за допълнителни последващи действия във връзка с Акта за единния пазар и подчертава, че планираното преразглеждане на законодателството в областта на единния пазар следва да допринесе за постигане на обществените цели в съответствие с целите на „ЕС 2020“, по-специално борбата срещу изменението на климата и насърчаването на енергийната ефективност и ефективното използване на ресурсите; с интерес очаква преработката на Директивата за общата безопасност на продуктите , както и придружаващия я инструмент за надзор на пазара; подчертава, че този режим следва да осигури високи равнища на защита на потребителите и бърза и ефективна комуникация между органите за пазарен надзор на държавите-членки в рамките на Съюза и по външните гранични пунктове;
30. очаква предложението на Комисията за преразглеждане на Директивата относно признаването на професионалните квалификации с цел повишаване и насърчаване на професионалната мобилност в рамките на ЕС; в това отношение изразява надежда да види по-ясно определение на частичния достъп, отстраняване на вратичките чрез временен достъп, включване на неформалното и самостоятелното учене, предложение за електронна професионална карта и изясняване на целите и функционирането на общите платформи;
31. настоява, че предстоящото преразглеждане на правилата за обществените поръчки следва да подобри правната яснота и да улесни достъпа на МСП чрез опростяването на тези правила, както и да позволи разширеното прилагане на принципа за „икономически най-изгодна оферта“, с цел да се насърчи устойчивостта на продуктите и процесите;
32. подчертава, че Европейската програма за потребителите трябва да гарантира високо равнище на защита на потребителите, да бъде лесно разбираема и да осигурява лесен достъп до информация и прости административни процедури;
33. призовава за законодателно предложение относно колективната съдебна защита , насочено към конкретни секторни законодателни инициативи в секторите на защитата на потребителите, околната среда и конкуренцията; освен това очаква Комисията да постигне напредък по списъка с предложения в областта на гражданското, търговското и процесуалното право, както и по отношение на интелектуалната и индустриалната собственост; изразява загриженост във връзка с продължаващите преговори за съгласие на първо четене по Регламента относно осъществяването на засилено сътрудничество в областта на създаването на единен патент въз основа на институционална и нормативна уредба за „нов“ патент, който не изглежда съвместим с Договорите;
34. подчертава, че макар и да признава необходимостта от премахване на излишните пречки и от оптимизиране на работата на единния пазар за услуги във възможно най-висока степен, услугите от общ интерес се нуждаят от специални режими за защита;
35. очаква предложенията на Комисията по отношение на Програмата в областта на цифровите технологии за Европа , електронната търговия и електронните пазари;
36. призовава за директива относно достъпа до основни банкови услуги , с цел да се насърчи мобилността;
37. подчертава ролята на сектора на търговията на дребно, когато става въпрос за устойчива икономика с по-ефективно използване на ресурсите и с ниски въглеродни емисии; поради това призовава Комисията да представи работата си по Плана за действие в областта на търговията на дребно;
38. изисква всеобхватно законодателство, което обхваща законните права на всички пътници и почиващи в един законодателен акт и укрепва тези права в области като преддоговорна информация, права на отказ, възстановяване и задължения;
39. подчертава, че в рамките на оценката на функционирането на митническия съюз трябва да се разгледа въпросът относно укрепването на сътрудничеството между митническите органи и органите за пазарен надзор;
40. изразява общо задоволство от постигнатото от Комисията по отношение на информационното общество, обявява като приоритет за 2012 г., наред с другото, роуминга и призовава за директива относно неутралността на мрежата ;
41. настоятелно призовава Комисията да предложи без забавяне обещаната реформа на колективните дружества за управление на правата върху интелектуалната собственост , тъй като без прозрачно и ефикасно събиране и преразпределение на приходите от авторски права този правен инструмент губи основното си значение за авторите, а настоящата ситуация е доста незадоволителна в повечето случаи в повечето европейски страни;
Следващата многогодишна финансова рамка и основни пакети за реформи
42. припомня, че бюджетът на ЕС трябва да отразява политическите приоритети на ЕС за преход към устойчива икономика; отново припомня необходимостта от премахване на отстъпките и от въвеждане на нови собствени ресурси , като например данък върху финансовите транзакции, с цел освобождаване на бюджетните дебати от недалновидното схващане за (нетните) национални вноски и увеличаване на инвестициите на равнище ЕС, за да се съдейства за изпълнението на стратегията „ЕС 2020“ и за постигането на целите в областта на енергетиката и климата на „ЕС 2050“; насърчава Комисията да поеме водеща роля в преговорите, като има предвид, че разходната и приходната част на бюджета на ЕС са свързани;
43. подчертава, че реформата на общата селскостопанска политика следва да бъде насочена към устойчиви системи за земеделие и производство на храни, и предупреждава Комисията да не продължава с обичайните практики при директните плащания и да не се отклонява от политиката за интегрирано развитие на селските райони; призовава Комисията да работи за справедливи доходи от хранителната верига за земеделските стопани чрез преодоляване на широко разпространената злоупотреба с господстващо положение на доставчиците на суровини и преработвателната промишленост; предупреждава, че без достатъчно управление на доставките и укрепване на организациите на производителите настоящите мерки, предприети за решаване на проблемите на млекопроизводителите, няма да осигурят изход от кризата в сектора; настоява, че законодателството в областта на популяризирането и информирането трябва да поставя акцент върху свързаните с качеството аспекти, например аспектите, свързани с устойчивите системи за земеделие, изменението на климата, биологичното разнообразие и опазването на водите;
44. счита, че са необходими последващи действия относно пакета за качествените продукти по отношение идентифицирането и произхода на продуктите, като се направи връзка между качествените продукти и общата цел за опазване на биологичното разнообразие;
45. очаква да работи с Комисията и Съвета по една дълбока и радикална реформа на Общата политика в областта на рибарството и насърчава Комисията да преследва целта си за поддържане на рибния фонд на високи равнища над тези, необходими за производството на максимален устойчив улов; изразява загриженост относно последиците за рибните запаси и рибарските общности, които биха възникнали от налагането на система за прехвърляеми риболовни права; припомня, че плановете за възстановяване представляват съществен елемент за устойчивата политика в областта на рибарството и изразява съжаление поради нежеланието на Съвета да приложи обикновената процедура за тяхното приемане, в резултат на което тези планове понастоящем са блокирани;
46. подчертава, че транспортната политика на ЕС, включително по-нататъшното развитие на европейската транспортна мрежа (TEN-T) следва да бъде в съответствие с целите на „ЕС 2020“ и призовава Комисията да интегрира общите принципи на „Бялата книга относно транспортната политика до 2020 г.“ в своите предложения за конкретно законодателство; освен това насърчава Комисията да засили прилагането на съществуващото законодателство в областта на социалните въпроси, безопасността и околната среда в рамките на транспортния сектор;
47. поздравява Комисията за амбициозното предложение относно реформата на политиката на сближаване ; подчертава, че Комисията следва да продължава да играе решаваща роля в подготовката на бъдещия програмен период с оглед сключването на договори за партньорство с държавите-членки, които вземат предвид изискванията за изпълнение на регионалните и местните потребности и европейската добавена стойност; приветства преразглеждането на насоките за национална регионални помощи в светлината на предложената нова конструкция на структурните фондове на ЕС, като се вземат предвид последствията от новите категории региони върху тавана на броя на населението;
48. подчертава важността на един силен подход на партньорство за ефективното и ефикасно програмиране; настоятелно призовава Комисията да приеме възможно най-скоро правно обвързващ кодекс на поведение за осъществяване на партньорството с цел предоставяне на насоки и разяснения и в подготвителната фаза на бъдещия програмен период;
49. призовава Комисията да постави в основата на своята бъдеща стратегия относно най-отдалечените райони местните и регионалните активи, специфични за тези райони, като също така вземе предвид своя анализ относно бъдещите предизвикателства за регионалното развитие съгласно доклада й за регионите до 2020 г.;
50. призовава Комисията да представи законодателно предложение за забрана на пускането на пазара на храни, произведени от клонирани животни и техните потомства и да представи ново законодателно предложение относно новите храни , като вземе предвид позицията на ЕП, изразена в контекста на предишната (неуспешна) законодателна процедура;
51. призовава Комисията да излезе с предложение относно създаването на хранителни профили в съответствие с член 4 от Регламент 1924/2006 относно хранителни и здравни претенции за храните; посочва, че е от съществено значение да бъдат създадени хранителни профили, преди да стане приложим положителният списък на здравните претенции, с цел да се предотврати възможността за заблуда на потребителите относно качеството на храните;
52. настоятелно призовава Комисията, на фона на действията на ЕС относно замърсените с радиация храни след инцидента във Фукушима, да преразгледа законодателството относно максималните равнища за радиоактивно замърсяване на храните;
53. посочва, че са спешно необходими законодателни действия в областта на материалите, които влизат в контакт с храни , напр. печатни мастила или покрития; настоятелно призовава Комисията да разгледа отново своята позиция относно Бисфенол А в материалите, които влизат в контакт с храни;
54. призовава Комисията да предложи ясни цели за намаляване на хранителните отпадъци по цялата верига на производство и доставка на храни в рамките на рамковата директива за отпадъците; призовава Комисията да се фокусира по-специално върху хранителните отпадъци при оценката на програмите на държавите-членки за предотвратяване на отпадъците;
55. призовава Комисията – във връзка с отглеждането на ГМО – да гарантира, че всички държави-членки прилагат задължителни мерки срещу заразяване и строги системи за отговорност, които да гарантират, че замърсителят плаща за предизвиканите щети; настоятелно призовава Комисията да осигури правилното прилагане на разпоредбите на Директива 2001/18 относно съзнателното освобождаване на генетично модифицирани организми в околната среда, особено на изискванията за оценка на екологичния риск; настоятелно призовава Комисията да въведе строги правила, които да гарантират възможността за производство на мед без ГМ;
56. призовава Комисията да излезе с предложение относно етикетирането на храните, произведени от животни, хранени с ГМО, с цел да се гарантира свободен избор на потребителите;
57. настоятелно призовава Комисията да представи доклад относно социално-икономическите последствия от ГМО, в който да се съдържа оценка на социално-икономическите аспекти на съзнателното освобождаване и пускането на пазара на ГМО;
58. настоятелно призовава Комисията да разясни, че Директива 98/44 не позволява патентоването на растения, животни и развъден материал, или да преразгледа директивата, ако това не е еднозначно;
Програма на гражданите
59 . изразява загриженост от подхода на Комисията към нарушенията на основните права в рамките на ЕС в областта на свободата, правосъдието и сигурността , като се избягва отговорност чрез многократно цитиране на член 51 от Хартата и по този начин се ограничава в максимална възможна степен обхватът на Хартата, както и политическата и правната отговорност на Комисията за нейното прилагане; подчертава универсалността и неделимостта на принципите и правата, залегнали в Хартата, която вече има правно обвързващ характер, както е заложено в член 2 от ДФЕС; подчертава, че основните права са пряко приложими и присъщи за всички лица, намиращи се на територията на ЕС, не само за гражданите; призовава за цялостна, задължителна оценка на съответствието с Хартата на целия законодателен процес на ЕС, както и за действия от страна на държавите-членки;
60. очаква да се обърне специално внимание на свободата на движение и във връзка с това приканва Комисията да идентифицира и премахне все още съществуващите правни, административни и политически пречки, по-специално такива от дискриминационно естество и засягащи лица, принадлежащи към малцинствата; призовава Комисията да покаже ангажираност в улесняването на създаването на Обща европейска система за убежище през 2012 г.;
61. Отбелязва със съжаление, че средносрочният преглед на Стокхолмската програма не е включен по подходящ начин в работната програма на Комисията за 2012 г., както и съответната таблица за оценка, и призовава Комисията да поправи този пропуск; изразява загриженост относно отдалечаването от принципа за защита на личната свобода и сигурност в посока към приемане от страна на Комисията на инициативи, насочени към засилване н колективната сигурност чрез масово наблюдение и репресии, без да се отчитат надлежно принципите на правовата държава и основните права; призовава Комисията да покаже същата воля при насърчаването на предложенията за засилване на личните права, както при предложенията за ограничаване на личните свободи; подчертава, че ролята на Комисията като пазителка на Договорите предполага също така наблюдение на изпълнението на съществуващото законодателство на ЕС в областта на гражданските свободи;
62. призовава Комисията да гарантира, че необходимостта от интелигентни външни граници ще бъде добре проучена от гледна точка на задължението за защита на основните права, по-специално на свободата на движение и защитата на личните данни; припомня, че във времена на криза изпълнението на скъпи мегапроекти едва ли е осъществимо, по-специално като се вземат предвид проблемите, свързани с настоящите инициативи, по-специално ШИС ІІ; изразява убеждението си, че всички мерки в тази област следва да бъдат насочени към по-добри услуги за хората, които пресичат външните граници, а не към изграждане на крепост; във връзка с това припомня, че принципът на пропорционалността при събирането и използването на данни е от първостепенна важност;
63. подчертава, че мерките за сигурност и сътрудничеството в ЕС трябва да съответстват на задълженията на Съюза по отношение на основните права и да са съсредоточени върху целенасочено прилагане на правото и разузнавателни дейности с доказан капацитет за намаляване на нивата на престъпността и предотвратяване на терористични атаки, като се противодейства на тенденциите на упражняване на масово наблюдение и уволняване на социални работници и редови полицейски служители; подкрепя приоритетното третиране на инициативите за борба с екологичните, икономическите и корпоративните престъпления, по-специално като се има предвид техните пагубни последствия за обикновените граждани, от които сега се иска да заплатят цената на икономическата и финансова криза;
64. подчертава, че правоприлагането трябва да се основава на подходящи гаранции за защита на данните и процесуални права на засегнатите лица; призовава за разширяване на приложимите правила за обща защита на данните, така че да обхващат и обработката на данните в рамките на полицейското и съдебното сътрудничество по наказателноправни въпроси, и посочва необходимостта да се гарантират подходящи условия за задържане, качествено правосъдие и права на заподозрените като основа за доверие в полицейското и съдебното сътрудничество; освен това подчертава необходимостта от по-висока степен на демократична отчетност и отчетност във връзка с основните права на дейностите на Европол и Евроюст в предстоящия им преглед;
65. подчертава спешната необходимост от преразглеждане на уредбата относно публичния достъп до документи в съответствие с изискванията, произтичащи от Лисабонския договор, Хартата за основните права и съдебната практика на Съда на ЕС;
66. изразява съжалението си, че Комисията не е представила директива относно премахване на насилието срещу жени , както бе поискано от Парламента в няколко резолюции и последно в неговия доклад A7-65/2011 , приет през април 2011 г.;
67. изразява съжалението си поради липсата на последващи действия на инициативата на Комисията да изготви през 2010 г. проучване на разходите и ползите по отношение на стартирането на отпуск по бащинство , което би освободило блокираното разглеждане на отпуска по майчинство в Съвета;
68. приветства законодателното предложение на Комисията относно подобряването на баланса между половете в управителните органи на дружествата, регистрирани на фондовите борси, което посочва важността на равенството между половете за растежа и конкурентоспособността на ЕС;
69. отбелязва незаконодателните консултации на социалните партньори относно равното заплащане и различията в заплащането между половете , но изразява съжаление, че не бе представено законодателно предложение след приемането на резолюцията на Европейския парламент от 18 ноември 2008 г. ( A6-389/2008 ) с препоръки към Комисията относно прилагането на принципа на равно заплащане за мъжете и жените;
70. изразява съжалението си, че работната програма съдържа малко инициативи, непосредствено свързани с културата и образованието ; настоятелно призовава Комисията да се заеме с въпроса за младежта и мобилността, както и с набелязването на стъпки за подобряване на образователната система, интегриране на неформалното и формалното обучение и във връзка със системите за обучение в предприятията в различни страни, където това е възможно; очаква от Комисията да спази ангажимента си за опазването на културното и езиково многообразие; призовава Комисията да продължи да подкрепя развитието на Europeana както по отношение на регулаторната рамка, така и по отношение на финансирането;
71. призовава Комисията да продължи с търсенето на добри и устойчиви решения по всички проблеми, свързани с правата на интелектуална собственост, за хората на изкуството и за създателите на онлайн съдържание , като включи в своя законодателен работен план въпроса за договорното право и правната защита на хората на изкуството, както и въпроса за необходимото регулиране на олигополите в контекста на културните индустрии ;
Европа в света
72. счита, че новият подход към европейската политика за съседство има за цел да постави основните принципи на външната дейност на Съюза, а именно универсалните ценности на правата на човека, демокрацията и правовата държава, в центъра на своята политика, като същевременно отразява необходимостта, ЕС да подкрепи настоящите исторически събития в Южно-средиземноморското съседство; във връзка с това призовава Комисията, ЕСВД и Съвета да разработят по-ясна методика за определяне на целевите показатели в рамките на концепцията за задълбочена демокрация и да насочат приоритетно своите действия към независимост на съдебната власт, реформа на сектора на сигурността и правоприлагането, борба срещу корупцията и независимост на медиите; очаква партньорството с обществата, предложено в преразгледаната ЕПС, да бъде преобразувано в истински механизъм, включващ обществените актьори в наблюдението на сключените споразумения и договорените политики между ЕС и неговите съседи;
73. подчертава, че ЕС трябва да гарантира, че подновените споразумения, включително секторните споразумения, със страните от Южното Средиземноморие за процес на преход не са в противоречие с основните ценности на ЕС, като се зачита надлежно Хартата на основните права; настоятелно препоръчва Комисията да предоставя систематично на институциите на ЕС оценки на въздействието , които да включват цялостна глава за правата на човека ; същевременно изисква от Комисията да взема предвид препоръките от оценката на споразуменията на ЕС за реадмисия, най-вече като определи преразгледан глобален подход към миграцията и мобилността със своите южни съседи;
74. подчертава важността на това, да се запази самостоятелен инструмент за насърчаване и подкрепа на демокрацията и правата на човека , и счита, че преразгледаната Европейската инициатива за демокрация и права на човека следва да се опира на предходната добавена стойност, като например световния обхват, нейните действия в допълнение към други външни финансови инструменти, възможността за работа без съгласието на приемащата страна, силния фокус върху местните дейности и организациите на гражданското общество, като същевременно продължи да увеличава процедурната гъвкавост; отправя предупреждение, че Европейският фонд за демокрация не следва да води до припокриване и дублиране със съществуващите инструменти и потвърждава правото на бюджетния орган да наблюдава и проверява изпълнението на този фонд;
75. отбелязва, че неотдавнашното съобщение на ЕС „Повишаване на въздействието на политиката на ЕС за развитие: програма за промяна“ и бъдещият подход към бюджетната подкрепа на ЕС за трети страни не разглеждат структурните причини за бедността в развиващите се страни, и призовава ЕС да преориентира своята политика за развитие и да приложи на практика Съгласуваност на политиките с цел развитие , като свърже помощите за развитие с другите области на политиката на ЕС, като например селско стопанство, търговия, данъчно облагане, изменение на климата, инвестиции, достъп до суровини; счита, че Стратегията за суровините на ЕС е ясен пример за противопоставяне между неговите икономически интереси и целта за изкореняване на бедността, което нарушава задължението на ЕС за последователност на политиките за развитие, член 208 от Договора от Лисабон, като възпрепятства перспективите за икономическо развитие на развиващите се страни;
76. призовава ЕС да гарантира, че по отношение на достъпа до суровини търговските споразумения отразяват нуждата на развиващите се страни да се освободят от суровинната зависимост и да диверсифицират своите икономики; във връзка с това посочва, че таксите върху износа, разрешени съгласно правилата на СТО, представляват един от малкото инструменти на търговската политика, останали на разположение на развиващите се страни за осъществяване на целите за развитие; поради това настоятелно призовава ЕС да се въздържа от опити за забрана на експортните такси в СТО и в двустранните търговски споразумения и СИП, тъй като това би ограничила политическото им пространство за използване на този инструмент за добавяне на стойност, диверсификация, защита на нововъзникващи отрасли, продоволствена сигурност, доходи и екологични съображения;
77. настоява върху водещата роля, която следва да играят националните парламенти на страните получатели и организациите на гражданското общество, тъй като те са в най-добра позиция за идентифициране на приоритетните сектори, изготвяне стратегически документи за страната и наблюдение на разпределението на бюджета, изисква националните парламенти да приемат стратегически документи за страната и многогодишни бюджети, като се консултират с гражданското общество, преди да проведат диалог по политиките с донорите, с цел да се засили ролята на парламентаристите в процеса на вземане на решенията;
78. призовава ЕС да включи задълженията и ангажиментите на чуждите инвеститори, които осъществяват дейност в развиващите се страни, за зачитане на правата на човека, стандартите, свързани с околната среда, и основните стандарти за труд на МОТ ; счита, че предприятията на ЕС следва да бъдат правно обвързани в своите държави за нарушаване на тези права от техните дъщерни компании и за субектите, които те контролират;
79. отбелязва, че Комисията се стреми към по-настоятелен подход за гарантиране на това, европейските износители и инвеститори да получат достъп до пазарите на трети страни чрез премахване на пречките пред инвестициите; припомня, че в съответствие с принципа на съгласуваност на политиката с цел развитие от съществено значение е договорите за инвестиции да предвиждат по-добър баланс между правата и задълженията на инвеститорите и правителствата на приемащите държави; настоятелно призовава ЕС да не забранява използването на изисквания по отношение на изпълнението (местно съдържание, трансфер на технологии, екологична устойчивост и т.н.), тъй като те често са предпоставки, които гарантират, че чуждестранните инвестиции носят полза за вътрешния пазар;
80. изразява загриженост относно новото законодателно предложение на Комисията за радикална реформа на общата система за преференции (ОСП) , намерението на която е да изключи повече от половината от развиващите се страни от тази схема, голям брой от които ще са страни от АКТБ; счита, че последиците ще бъдат изключително отрицателни за държавите, които се възползват от ОСП, тъй като предложението на Комисията също така ще служи като наказание чрез отнемане на тази схема от тези държави в случай на „сериозни и системни нелоялни търговски практики, включително доставките на суровини за промишленостите на ЕС“;
81. приветства създаването на Европейски доброволен корпус за хуманитарна помощ (ЕДКХП) и намерението за създаването на правна рамка за съвместен принос на младите европейски граждани към действията на ЕС в областта на хуманитарната помощ; призовава Комисията не само да се съсредоточи върху хуманитарната помощ, но и върху посредничеството, диалога и помирението в ситуации на политическа криза и военен конфликт, като вземе предвид концепцията за Европейски граждански корпус за мир, която се насърчава от Европейския парламент от повече от десетилетие и която бе предмет на проучване за осъществимост, възложено от Европейската комисия;
Ефективно изпълнение
82. настоятелно призовава Комисията да упражнява правомощията и задълженията си за започване на процедури за нарушение срещу държави-членки, които не изпълняват свое задължение съгласно правото на ЕС; припомня, че дискреционните правомощия, които Договорите предоставят на Комисията във връзка с процеса на установяване на неизпълнение на задължения, трябва да зачитат принципите на правовата държава, изискването за прозрачност и откритост и принципа на пропорционалност и че не трябва по никакъв начин да се застрашава основната цел на тези правомощия, а именно да се гарантира своевременно и правилно прилагане на правото на ЕС ; настоятелно призовава Комисията да гарантира, че гражданите/жалбоподателите не се изключват при разглеждането на въпроси, свързани със съответствието на правото на ЕС, и призовава Комисията да предложи процедурен кодекс под формата на регламент в рамките на новото правно основание на член 289 от ДФЕС, който призовава за „открита, ефикасна и независима европейска администрация“; посочва, че представените консултации следва да се разгледат внимателно, преди Комисията да публикува своите предложения; освен това настоява за правилно приложение на правилата за делегираните и изпълнителните актове;
83. възлага на своя председател да предаде настоящата резолюция на Съвета, на Комисията и на правителствата и парламентите на държавите-членки.
