ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0050/08
съгласно член 108 от Правилника за дейността на ЕП
от
Jean-Pierre Audy
и
Daniel Caspary
, от името на групата PPE-DE
към Комисията
Относно: Влияние на монетарните политики в света върху международната търговия
Обменният курс на еврото спрямо търговските партньори от еврозоната играе важна роля за конкурентоспособността на европейските предприятия от тази зона. Някои търговски партньори се изкушават да извличат икономически предимства за своята промишленост като интервенират с цел понижаване на курса на своята валута, което може да доведе до значителни отрицателни последици за дейността на нашите европейски предприятия.
Какво е мнението на Комисията относно актуалните обменни курсове на валутите на търговските партньори по отношение на техните икономически постижения? Съществуват ли прогнози относно икономическите и социални последици за износа от еврозоната, причинени от твърде ниския обменен курс?
Кои валути са засегнати в най-голяма степен от това подценяване?
Комисията счита ли за необходимо да предприеме действия за неутрализиране на икономическите последици, понесени от износителите от еврозоната? Ако да, какви мерки са възможни?
Комисията предвижда ли да обсъди този проблем в рамките на преговорите относно двустранните споразумения в областта на международната търговия?
Как Комисията оценява успеха на стратегията на Съединените американски щати за убеждаване на Китай да ревалоризира валутата си? Комисията счита ли, че тази стратегия е приложима и за Европейския съюз?
Какво е мнението на Комисията за функционирането на Европейската система на централните банки (ЕСЦБ) във връзка с въпросите, свързани с международната търговия?
