A7-0418/2011
25.11.2011
ДОКЛАД
относно предложението за назначаване на Ville Itälä за член на Сметната палата
(C7-0346/2011 – 2011/0811(NLE))
Комисия по бюджетен контрол
Докладчик:
Inés Ayala Sender
PE 473.835v02-00
СЪДЪРЖАНИЕ
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
ПРИЛОЖЕНИЕ 1: АВТОБИОГРАФИЯ НА Ville Itälä
ПРИЛОЖЕНИЕ 2: ОТГОВОРИ НА Ville Itälä НА ВЪПРОСНИКА
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
относно предложението за назначаване на Ville Itälä за член на Сметната палата
( C7-0346/2011 – 2011/0811(NLE) )
(Консултация)
Европейският парламент ,
– като взе предвид член 286, параграф 2 от Договора за функционирането на Европейския съюз, съгласно който Съветът се е консултирал с него ( C7-0346/2011 ),
– като взе предвид, че на своето заседание от 23 ноември 2011 г. комисията по бюджетен контрол изслуша предложения от Съвета кандидат за член на Сметната палата,
– като взе предвид член 108 от своя правилник,
– като взе предвид доклада на комисията по бюджетен контрол ( A7-0418/2011 ),
A. като има предвид, че Ville Itälä отговаря на условията, определени в член 286, параграф 1 от Договора за функционирането на Европейския съюз;
1. изказва положително становище относно предложението на Съвета за назначаване на Ville Itälä за член на Сметната палата;
2. възлага на своя председател да предаде настоящото решение на Съвета и, за сведение, на Сметната палата, както и на другите институции на Европейския съюз и на институциите на държавите-членки за одит.
ПРИЛОЖЕНИЕ 1: АВТОБИОГРАФИЯ НА Ville Itälä
Име: Itälä, Ville Heimo AnteroEmail: ville.itala@europarl.europa.eu
Професия/положение: Член на Европейския парламент, квалифициран съдия, адвокат
Роден на 10.5.1959 г. в Luumäki, Финландия.
Женен, с три деца.
Военен чин: Старши лейтенант от запаса
Образование:
1989 г. – Бакалавър по право
1991 г. – Магистър по право
1995 г. – Изпит за адвокат
Кариера:
2001 – 2004 г. – Председател на Националната коалиционна партия2000 – 2003 г. – Министър на вътрешните работи (в кабинета Липонен-ІІ)
1995 – 2004 г. – Член на Парламента, представляващ избирателен район Югозападна Финландия
1995 г.– Собствен бизнес, юридическа кантора „Astrea Oy“
1990 г. – Нотариус и изпълняващ длъжността окръжен съдия в съдебен район Vehmaa
1988 г. – Служител в юридическа кантора
1985 г. – Изпълняващ длъжността началник на полицията в окръг Sipoo през лятото
1985 – 1988 г. – Изпълняващ длъжността комисар на полицията и длъжността градски прокурор на Naantali
1984 – 1986 г. – Изпълняващ длъжността началник на полицията в окръг Pöytyä
1982 – 1984 г. – Изпълняващ длъжността съдебен служител по призовките, градски съд в Turku
1978 г. – Секретар на младежката секция на Националната коалиционна партия в Югозападна Финландия
1975 – 1977 г. – Работа през лятото на пристанищата в Turku - товарене/разтоварване
Работа в Европейския парламент
2004 г. – Член на Европейския парламент 2006 г. – Заместник, временна комисия по предполагаемото използване на европейски държави от ЦРУ за транспортиране и незаконно задържане на затворници
2004 – 2006 г. – Заместник-председател на Групата на Европейската народна партия (Християндемократи) и Европейските демократи
2005-2009 г. – Член на комисията по бюджети
Председател на делегацията на финландската Национална коалиционна партия в Европейския парламент
Заместник-координатор и член на комисията по бюджетен контрол
Член на комисията по транспорт и туризъм
Заместник, комисия по земеделие и развитие на селските райониЧлен на делегацията в Комитета за парламентарно сътрудничество ЕС-Русия
Заместник, делегация за връзки със Съединените американски щати
Работа във финландския парламент
2003 – 2004 г. – Председателски съвет 2003 – 2004 г. – Председател на Високата комисия
2003 – 2004 г. – Член на финландската делегация в Парламентарната асамблея на ОССЕ
2003 – 2004 г. – Комисия по външни работи (заместник)
1996 – 2000 г. – Член на Одиторите на Националната банка на Финландия
1996 – 1999 г. – Комисия по заетостта (заместник)
1995 – 2000 г. – Комисия по конституционно право; заместник, 1996 – 2000 г.
1995 – 1996 г. – Комисия по икономически въпроси (заместник)
1995 – 1996 г. – Комисия по околна среда (заместник)
1995 – 1996 г. – Комисия по транспорт
1995 – 1999 г. – Член на Избирателната комисия
1995 – 1996 г. – Член на финландската делегация в Северния съвет
Правителство:
2002 – 2003 г. – член на Балтийската група на кабинета2000 – 2003 г. – Министър на вътрешните работи в кабинета Липонен-ІІ
Отговорни длъжности в служба на държавата
Член на комисията за избиране на президент на Финландия, 1988 г.
Международни длъжности:
2007 г. – Член на съвета на Финландския културен институт за Бенелюкс (Suomen Benelux Instituutti)2002 – 2005 г. – Заместник-председател на Международния демократичен съюз
Отговорни длъжности в служба на местните органи
1997 – 2000 г. – Заместник-председател на местния съвет на Югозападна Финландия 1992 – 1995 г. – Член на градския управителен съвет на Turku; председател, 1993 – 1995 г.
1985 – 1992 г. – Жилищен и строителен съвет на Turku; председател, 1989 – 1992 г.
1985 – 1996 г. – Член на градския съвет на Turku
1981 – 1984 г. – Член на образователния съвет на Turku
1981 – 1984 г. –Председател на управителния съвет на финландското смесено училище в Turku
Други длъжности:
2004 – 2007 г. – Председател на надзорния съвет на Alko 2000 г. – Председател на Европейското движение във Финландия
(Eurooppalainen Suomi ry) 1999 – 2000 г. – Член на съвета на Fortum Oy
1997 – 2000 г. – Член на съвета на Panimoravintola Koulu Oy
1993 – 1997 г. – Член на съвета на Varsinais-Suomen asumisoikeusasunnot Oy
1993 – 1994 г. – Член на съвета на Студентската фондация на Turku
1992 – 1998 г. – Член на съвета на Helkama Auto
1992 – 2000 г. – Член на съвета на Turku Sato-Taso Oy
1979 г. – Председател на Финландския съюз на студентите по стопански науки
ПРИЛОЖЕНИЕ 2: ОТГОВОРИ НА Ville Itälä НА ВЪПРОСНИКА
Професионален опит
1. Ако обичате, подчертайте основните аспекти на професионалния си опит в областта на публичните финанси, управлението или одита на управлението.
Заемал съм много и различни длъжности в публичната администрация, при което съм бил отговорен за използването на обществени средства, бюджетирането, развитието на администрацията и одита на дейности и използването на финансови средства. Работейки като адвокат, също така изпълнявах задачите на одитор за различни частни МСП.
Като председател на градския управителен съвет на Turku през 1993–1995 г. участвах в управлението на организация на позиция, свързана с отговорността за финансите на град с над 160 000 жители. На предходно заеманите от мен длъжности в местното управление изпълнявах също така функциите на одитор на различни публични органи. Освен това съм служил в съдебната власт и в полицията, наред с другото, като прокурор и началник на полицията.
Като член на финландския парламент съм извършвал одит на сметките на Националната банка на Финландия и на Sitra, фонда, основан в чест на 50-та годишнина от независимостта на Финландия, който функционира от 1996 г. до 2000 г. И двата поста са изборни, посредством избиране във финландския парламент, и включват одит на сметките, счетоводните книги и управлението на съответните органи. Sitra изпълняваше ролята на важен източник на рисков капитал за финландските предприятия и на пионер в капиталовите инвестиции във Финландия.
Националната банка на Финландия действаше като централна банка на страната на национално равнище до въвеждането на еврото, което се случи по време на моя мандат като одитор през 1999 г. Когато Националната банка на Финландия стана част от Европейската система на централните банки, това не промени традиционните правомощия на банката. Задълженията на одиторите включват представяне на писмен одитен доклад пред парламентарния надзорен съвет, който осъществява надзора на банката, като в този доклад се съдържат становища относно начина, по който са били спазени приетите от съвета принципи на счетоводния баланс при съставянето и приемането на баланса, както и на отчета за приходите и разходите, а също така и становище по предложението на съвета за мерки, свързани с резултатите на банката.
Като министър на вътрешните работи имах много централна роля в изготвянето на националния бюджет и бях отговорен за използването на финансовите средства в моя ресор. Бях член на група в рамките на правителството, която изготвяше насоките за разчета за приходната и разходната част на бюджета на държавата и решаваше относно най-важните въпроси – предмет на оспорване.
В комисията по бюджети на Европейския парламент, по време на последния парламентарен мандат, участвах в изготвянето на бюджета на ЕС за 2008 г. Член съм на комисията по бюджетен контрол по време на настоящия парламентарен мандат, в която, наред с другото, изготвих доклада на Парламента за освобождаване от отговорност за 2009 г.
2. Кои са трите най-важни решения, във взимането на които сте взели участие в професионалната Ви кариера?
На първо място, бих желал да спомена решенията, в чието вземане съм участвал като член на финландското правителство за избавянето на Финландия от рецесията в началото на 1990 г.
През 1992 г. Финландия изпадна в безпрецедентна дълбока рецесия. За това бяха отговорни редица едновременни фактори. Спадът на международната икономика и същевременното намаляване на търговията с източните съседи на Финландия, заедно с бързото увеличаване на държавния дълг – т.нар. икономически балон, накрая доведоха до обезценяване на валутата, въз основа на което в крайна сметка трябваше да бъде позволен плаващ курс на финландската марка. Предприятията, които бяха взели кредити на чужди пазари, изпаднаха в трудности, като в следствие на това последва вълна от обявявания на несъстоятелност и масова безработица, което, на свой ред, създаде увеличаващ се дисбаланс между държавните приходи и разходи.
Когато бях министър на вътрешните работи през 2000 – 2003 г., причинените от рецесията проблеми се отразиха още по-сериозно на състоянието на националната икономика. По това време бях член на групата на председатели на партии, участващи в правителството, която вземаше решения за основните насоки на бюджета. Правителството прие стратегия за поправяне на положението чрез строга бюджетна политика, при която външният дълг на държавата трябваше да бъде включен в сметките. Същевременно беше обърнато особено внимание, наред с други неща, на увеличаването на ефикасността на публичната администрация. От друга страна, правителството създаде нови предпоставки за растеж чрез приемането на дългосрочна политика за образование и изследвания, значително увеличаване на финансирането на университетите и Академията на Финландия. Тази политика се доказа като изключително продуктивна през първото десетилетие на новия век, тъй като Финландия поддържаше стабилен икономически растеж, а показателите в публичните финанси бяха отлични.
По време на моя мандат като министър, по моя инициатива и под мое ръководство бяха въведени изцяло нова система на бюджетиране, модел на финансиране и система на финансово управление за администрацията на финландската полиция. Това направи системата много по-логична, прозрачна и ефикасна от преди. Същевременно беше рационализирано нейното управление. Благодарение на реформата бяха разделени надзорът на финансите на различните отдели на полицията и управлението, като беше осигурено адекватно и актуално представяне на използването и необходимостта от ресурси.
Реформата значително намали административните разходи и даде възможност за разпределяне на отпуснатите средства, наред с другото, за практическите полицейски дейности. Благодарение на промяната бяха създадени ефективни показатели за наблюдението на функционирането на системата и бяха установени ясни цели за това, като по този начин наблюдението и надзора на администрацията бяха съществено подобрени.
Третото решение, което бих желал да спомена, е изготвянето на доклада за бюджета на ЕС за 2008 г. Докладът относно този бюджет привлече вниманието върху различни пропуски, които бяха очевидни в Парламента от дълго време и много от които бяха коригирани или все още се извършва сериозна работа като подготовка за тяхното коригиране. Например беше изяснено положението на сътрудниците на членовете на ЕП, в сила от началото на настоящия парламентарен мандат. Друг подобен случай, полетите между трите места на дейност на Парламента бяха заменени с по-малко вредните за околната среда железопътни услуги.
В комисията по бюджети също така беше налице ясно разбиране, че в този бюджет най-ефективните икономии се постигат с години. Надявам се, че това, на свой ред, ще доведе до още по-прецизна бюджетна политика.
Независимост
3. Договорът постановява, че членовете на Сметната палата са „напълно независими“ при изпълнението на своите функции. Как бихте прилагали това задължение при изпълнението на бъдещите Ви функции?
Считам, че изискването за независимост, което се изтъква в Договора, е абсолютно основно изискване за работата на одиторите. Одитният орган може да изпълнява обективно и ефикасно задачите си само ако е независим и защитен от външно влияние. За членовете на Сметната палата е от изключително значение организациите, които са обект на одит, да не могат да влияят върху професионалните кариери на членовете на Сметната палата, както и да не зависят от тях по никакъв друг начин. Членовете на Сметната палата трябва също да бъдат независими и от държавите-членки на ЕС, различните институции на ЕС и политическите партии, или други групи на интереси, както и разбира се, частните предприятия.
Съгласно член 285 от ДФЕС членовете на Сметната палата изпълняват функциите си при пълна независимост, в общ интерес на Съюза. Изискването за независимост е допълнително изяснено в член 286 от Договора, който постановява, че при изпълнението на техните задължения, членовете на Сметната палата нито търсят, нито приемат инструкции от което и да е правителство или който и да е друг орган. Те трябва да се въздържат от всякаква дейност, несъвместима с характера на техните функции. Естествено, аз съм безусловно готов да спазвам тези принципи.
4. Били ли сте освобождаван(а) от отговорност за предходно изпълняваните от Вас управленски функции, ако се прилага такава процедура?
Принципните управленчески функции, изпълнявани от мен, за които е била прилагана процедура за освобождаване от отговорност, са ръководната длъжност в градския управителен съвет на Turku и председателството на Националната коалиционна партия. Освен тези длъжности съм участвал в управителните съвети на различни МСП. За всички тези длъжности, както и за всички останали длъжности, във връзка с които е била прилагана процедура за освобождаване от отговорност, ми е било предоставяно освобождаване от отговорност.
5. Имате ли участие в стопански или финансови дружества или някакви други форми на обвързаност, които биха могли да се окажат в конфликт с бъдещите Ви функции? Готов ли сте да разкриете всички Ваши финансови интереси и други ангажименти пред председателя на Сметната палата и да ги оповестите публично? Ако сте страна по текущо съдебно производство, бихте ли предоставили подробни сведения?
Като член на ЕП редовно оповестявам своите финансови ангажименти. Готов съм да разкрия своите финансови интереси и други ангажименти пред председателя на Сметната палата и при необходимост, да ги публикувам.
Съдружник съм във финландска юридическа кантора и в дружество, което не е извършвало никакви стопански сделки от години наред. Ако бъда избран за член на Сметната палата, ще се отказа и от двете съдружия.
Трябва да подчертая, че по време на моя мандат, както и след това, възнамерявам да спазвам абсолютно разпоредбите на член 286 от Договора (за функционирането на) Европейския съюз, който, наред с другото, изисква от членовете на Сметната палата да проявяват почтеност и въздържаност относно приемането, след края на мандата им, на определени постове или облаги.
Не съм страна по съдебно производство.
6. Готов ли сте да се откажете от заемането на всякакви изборни длъжности или да преустановите изпълнението на всякакви отговорни функции в политическа партия след назначаването Ви за член на Сметната палата?
Естествено, аз ще трябва да подам оставката си като член на ЕП, ако бъда избран за член на Сметната палата. Понастоящем не заемам никакви национални или международни длъжности в политически партии, но съм член на съвета на Фондацията на Националната коалиционна партия, която е близо до положението на партия. Аз, разбира се, веднага ще подам оставката си от тази длъжност, ако бъда назначен за член на Сметната палата.
В настоящия момент съм председател на Финландското общество, председател на парламента на финландските граждани зад граница и член на Финландския културен институт за Бенелюкс (Suomen Benelux Instituutti). Отново заявявам готовност да подам оставка и от тези позиции, ако бъда избран.
7. Как бихте постъпили в случай на сериозна нередност или дори случай на измама и/или корупция, в които участват лица от Вашата държава-членка на произход?
Членовете на Сметната палата трябва да бъдат абсолютно безпристрастни. В съчетание с изискването за независимост това означава, че независимо в коя страна се е случило нещо нередно или граждани на коя страна са замесени, нередността или измамата ще бъдат третирани по еднакъв начин.
Като член на Сметната палата аз бих имал еднаква отговорност да защитавам финансовите интереси на гражданите на всички държави-членки на ЕС и на всички данъкоплатци. Съответно, самата мисъл за приемане на различен подход към подозрение, насочено към моята родна страна, би била напълно неприемлива. Ако възникне подозрение относно измама, ще информирам председателя на Сметната палата и Европейската служба за борба с измамите (ОЛАФ), в съответствие с решението на Сметната палата (№ 97-2004).
Изпълнение на функциите
8. Какви следва да бъдат според Вас главните характеристики на една култура на добро финансово управление във всяка публична служба?
Съгласно член 27 от Финансовия регламент на ЕС доброто финансово управление на средствата изисква ефикасност, икономичност и ефективност. „Икономичност“ означава ресурсите, използвани за осъществяване на дадена дейност, да се предоставят в подходящо количество, своевременно и при най-добра цена. „Ефективност“ означава, че от използваните ресурси трябва да се осигурят най-добрите възможни резултати. При оценката на „ефикасността“ следва да се отчита степента, в която резултатите от дадена дейност са изпълнили поставените във връзка с нея цели.
Тези три принципа създават сериозна основа за добро финансово управление. Същевременно, освен тях, бих желал да подчертая принципите на законност и прозрачност, които са общите аспекти на доброто управление. В същото време те са основата на демократичната система.
Обществените услуги функционират с помощта на публичните финансови средства, предоставени от данъкоплатците за изпълнение на целите, определени от процеса на демократично вземане на решения. Следователно откритостта и прозрачността трябва да са основните правила за тази дейност. Те не само трябва да позволяват идентифицирането на всякакви грешки, но и по-общо да гарантират легитимността на управлението. Според мен това е изключително важно, за да се увеличи доверието на гражданите в Европейския съюз. Във връзка с това следва също така да бъде разширено правото на членовете на комисията по бюджетен контрол да проверяват документи, в случаите, когато защитата на личния живот или поверителна стопанска документация не представлява проблем.
Нещата се движат в правилната посока, що се отнася до прозрачността на използването на публични финансови средства, наред с другото, въз основа на Европейската инициатива за прозрачност, която изисква държавите-членки да публикуват информация относно това кой получава финансови средства от бюджета на ЕС.
Друг принцип, който върви ръка за ръка с принципа на прозрачността, е този на законността, съгласно който служителите на публичната администрация трябва да използват правомощията си единствено за цели, позволени от закона. Изискването за законност може да бъде определено по-точно в посока, че доставчиците на обществени услуги трябва да се стремят да изпълняват точно възложените им функции.
В ЕС по-специално, доброто финансово управление включва усилия за опростяване на административните процедури, което едновременно би могло да намали бюрокрацията, засягаща получателите на безвъзмездна помощ от ЕС. Комисията похвално посвети внимание на този въпрос, наред с другото, в своето предложение за реформа на Финансовия регламент. Същевременно административното опростяване следва да бъде на предна линия също и в други политики, тъй като то насърчава прозрачност и подпомага одитирането на финансите и дейностите.
Доброто управление включва и мониторинг на мерките. В историята на ЕС това не винаги е било постигано в желаната степен, което от време на време е водело до неефикасно използване на ресурсите. В подобен ред на мисли, в хода на развитието на дейността на Сметната палата е очевидно, че систематичните последващи действия във връзка с предходно докладване и наблюдение на въздействието също са част от доброто одитиране.
Настоящата икономическа ситуация налага по-строги изисквания относно управлението, отколкото преди. Използването на данъчните приходи трябва да стане по-ефикасно и по-ефективно във всеки един момент. Същевременно е важно никога да не се губи ясната представа за основната цел на използването на финансовите средства от ЕС, а именно че финансовите интереси на ЕС и на неговите данъкоплатци следва да бъдат защитавани от измами и всякакви други незаконни дейности.
9. Съгласно Договора от Сметната палата се изисква да подпомага Парламента при упражняването на правомощията му за контрол на изпълнението на бюджета. Как бихте описали функциите си във връзка с докладването пред Европейския парламент, и по-специално пред неговата комисия по бюджетен контрол?
Съгласно член 287 от ДФЕС Сметната палата подпомага Европейския парламент и Съвета при упражняването на тяхната контролна функция по отношение на изпълнението на бюджета.
Считам, че гладкото дългосрочно сътрудничество с комисията по бюджетен контрол ще бъде от основно значение. Одиторите предоставят изключително важна помощ на Парламента, когато членовете на ЕП изготвят докладите за освобождаване от отговорност относно дейностите на институциите на ЕС
Считам също така, че продължаващият диалог с комисията има значение и за оценката и развитието на дейността на Сметната палата, така че палатата да може да изпълнява своите функции все по-цялостно и ефективно.
Бих подчертал, че всеки добър процес на вземане на решения трябва да се основава на принципа на сътрудничеството. Сътрудничеството е не само едно от задълженията на администраторите, но също така основата на Договорите за ЕС, тъй като в своите взаимоотношения институциите на ЕС трябва да зачитат принципите на лоялното сътрудничество, заложени в член 13 от ДФЕС.
10. Според Вас каква е добавената стойност на одита на изпълнението и как заключенията от одита следва да бъдат включени в процедурите за управление?
Одитирането на дейности в съответствие с одитните стандарти на ИНТОСАЙ включва провеждането на одити, характеризиращи се с икономичност, продуктивност и ефективност. Одитът на изпълнението следователно е основен начин за надзор и развитие на управлението. Той показва дали публичните средства се използват по най-добрия възможен начин за постигане на предназначените им цели и как използването на финансови средства може да се направи по-ефикасно.
Много важен аспект на одита на изпълнението е проверката на начина, по който се постигат целите, поставени във връзка с дадена дейност. Този вид одит също позволява да се правят предложения за това как да бъдат развити дейностите с цел постигане на по-добри резултати. Така работата на одиторите и произтичащите от нея препоръки предоставят важно средство не само за подобряването на управлението на финансовите средства на ЕС, но също и за подобряване на ефективността на политиките на ЕС.
Едно от свързаните с това предизвикателства е поставянето на измерими цели за дейностите или на политически цели, чието постигане може лесно да се оцени.
Считам, че одитът на дейности става все по-важен инструмент в развитието на ЕС. Следователно одитите, изпълнявани от Сметната палата, играят важна роля, като посочват начините за осъществяване на подобрения, например за постигане на икономии, развитие на работни процеси и предотвратяване на разхищения, както и за начините, по които поставените цели могат да бъдат постигнати при по-голяма ефективност на разходите, отколкото в миналото.
Моята одиторска дейност следва да акцентира върху качеството и навременността на одитите, не само с цел те да могат да предоставят надежден образ на въпросите, с които са свързани, но също и одитите да носят ползи и за бъдещите промени и процеси. Одитът на дейности включва възможност за преценка, така че е необходимо правилно разбиране на проблемите в хода на целия одитен процес. Успешният одит изисква конструктивно сътрудничество с предмета на одита, така че тук също трябва да се наблегне на съответствието с принципите на откритостта и сътрудничеството.
11. Как би могло да се подобри сътрудничеството между Сметната палата, националните одиторски институции и Европейския парламент (комисия по бюджетен контрол) относно одита на бюджета на ЕС?
Значителен дял от финансовите средства на ЕС се използва чрез националните бюджети, при споделяне на правомощия. Сметната палата и националните одитни органи имат правомощието да одитират използването на средствата. Отчасти в интерес на ефективния одит и отчасти с цел да се избегне припокриване, и двете страни имат основания за сътрудничество в дух на доверие, като същевременно запазват своята независимост, както посочва член 287 от ДФЕС.
Развиването на взаимно сътрудничество следва да се разглежда като текущ процес, обхващащ работата на институциите и формиращ част от правилното управление, при което, наред с другото, се подкрепя и улеснява разпространението на най-добри практики. При преследването на тази цел е желателно също да се засили диалогът между институциите, които споменах, и националните одитни органи.
Съвместният диалог би донесъл ползи на страните и като даде възможност да се идентифицират приоритетните обекти за одит, така че да може ефективността на одитите да бъде подобрена, а ресурсите, които се използват в одитите, да бъдат насочвани по-ефективно.
Друг аспект на това сътрудничество е, че Сметната палата следва да докладва подробно относно своята работа и ефективност на другите институции и на държавите-членки. Същевременно получателите на тези доклади следват, от своя страна, да оценяват отчитането и ефективността на Сметната палата.
В качеството си на дългогодишен член на ЕП и неговата комисия по бюджетен контрол, считам, че е важно членовете на ЕП винаги да имат достъп до Сметната палата и нейните членове.
Други въпроси
Бихте ли оттеглили кандидатурата си, ако становището на Парламента е против назначаването Ви за член на Сметната палата?
Отличното сътрудничество между Европейския парламент и комисията по бюджетен контрол е от изключително важно значение за членовете на Сметната палата. Според мен би било абсолютно невъзможно да изпълнявам функциите на член на Сметната палата, ако становището на Парламента относно моето назначение е отрицателно.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
23.11.2011 г.
Резултат от окончателното гласуване
+:
–:
0:
23
1
0
Членове, присъствали на окончателното гласуване
Jean-Pierre Audy, Inés Ayala Sender, Andrea Cozzolino, Tamás Deutsch, Jens Geier, Ingeborg Gräßle, Илиaна Ивaнова, Monica Luisa Macovei, Jan Mulder, Jan Olbrycht, Crescenzio Rivellini, Georgios Stavrakakis, Søren Bo Søndergaard
Заместник(ци), присъствал(и) на окончателното гласуване
Zuzana Brzobohatá, Edit Herczog, Sidonia Elżbieta Jędrzejewska, Czesław Adam Siekierski, Derek Vaughan
Заместник(ци) (чл. 187, пар. 2), присъствал(и) на окончателното гласуване
George Sabin Cutaş, Leonidas Donskis, Pat the Cope Gallagher, Cristina Gutiérrez-Cortines, Marian Harkin, Sampo Terho
