Прекъсване на въздушния трафик: депутатите обсъждат решението за частично отваряне на въздушното пространство
Транспорт
Пленарни сесии
2010-04-20 - 14:52
Политическите групи в ЕП приветстваха решението на държавите членки за частично отваряне на въздушното пространство. По време на дебата относно прекъсването на въздушния транспорт в Европа, ЕНП подчерта икономическите последици и необходимостта от помощ от бюджета на ЕС за авиокомпаниите, докато социалистите, либералите и зелените бяха на мнение, че кризата е показала необходимостта от подобряване на железопътните мрежи в Европа като алтернативна форма на транспорт.
От името на Съвета, Diego López Garrido подчерта, че прекъсванията на въздушния трафик представляват "неочаквана и сериозна криза" в Европа. Той изтъкна, че въпреки че ЕС няма особени правомощия в тази област, държавите членки са отговорили по динамичен и координиран начин на кризата. В понеделник вечер всички министри на транспорта в ЕС са имали видеоконферентна среща и единодушно са подкрепили предложението на Евроконтрол да проверява качеството на въздуха на всеки 6 часа и да дава на държавите членки надеждна информация (от вторник насам) относно отворените безопасни въздушни коридори.
Ще бъдат обособени три въздушни зони: зона, забранена за полети, която е над облака с пепел, отворена въздушна зона, където няма пепел, както и "междинна зона", където има замърсяване, но могат да се извършват полети при вземане на предпазни мерки. Във всеки случай, "държавите членки трябва да предприемат всички възможни усилия, за да убедят гражданите да използват алтернативни форми на транспорт", каза López Garrido в заключение.
Приветствайки решението на Евроконтрол за частично възобновяване на въздушния трафик, комисарят по транспорта Siim Kallas изтъкна необходимостта от координиран европейски отговор на проблема. "Сигурността е на първо място и по този въпрос не може да има компромис", добави той. Siim Kallas подчерта ограничените правомощия на Комисията в тази област, тъй като решението за затваряне на въздушното пространство се взема на междуправителствено ниво и се базира на оценка от независими експерти. В заключение той призова за ефективно прилагане на законодателния пакет за единното европейско небе, както и за засилване на правата на пътниците в европейското законодателство.
След това него взеха думата депутатите. Както можем да видим, "без въздушен транспорт, европейското общество и цялата европейска икономика изпитват трудности", каза Corien Wortmann-Kool (Нидерландия), от името на ЕНП. Авиокомпаниите са понесли тежки икономически загуби, включително поради необходимостта от изплащане на компенсации на пътниците. "Редно ли е всички разходи да бъдат поети от авиокомпаниите", попита тя, като според нея е необходимо да се осигури финансиране от бюджета на ЕС.
"Човешкото измерение на кризата" беше подчертано от Martin Schulz (Германия), председател на групата на социалистите и демократите, който говори за "десетките хиляди" хора, "заседнали" по четирите краища на света. Той също разгледа въпроса за загубите на авиокомпаниите, като според него те са по-големи, отколкото след 9/11. "Необходимостта от по-добри алтернативни транспортни системи в Европа - включително оперативна съвместимост на националните железопътни системи - стана очевидна."
"Природата се оказа по-силна от технологията", каза Gesine Meissner (AЛДE, Германия), от името на либералите. Още повече, че "след 20 години приказки за общ пазар в транспорта и единно европейско небе", не е постигнат достатъчен напредък в тази област. "Няма начин хората да купят железопътен билет от северна за южна Европа", каза тя. В очите на обществото според нея "отговорът на кризата не е бил задоволителен".
От името на зелените, Michael Cramer (Германия) изрази благодарността на своята група за решението за затваряне на европейското въздушно пространство, тъй като "безопасността, а не печалбата, трябва винаги да бъде на първо място". Според него тази ситуация е показала необходимостта от по-нататъшни инвестиции в най-сигурния и устойчив начин за транспорт: влаковете.
Peter Van Dalen (ЕКР, Нидерландия) критикува европейските власти, че са били твърде негъвкави с прибързаното решение за затваряне на въздушното пространство. Той приветства решението за частично отваряне на някои въздушни коридори и припомни, че тестовите полети са показали, че е достигнато достатъчно ниво на безопасност за възобновяване на полетите.
Lothar Bisky (ЕОЛ/СЗЛ, Германия) похвали "решението на органите по безопасността да не си играят с живота на хората" и призова за "задължително споразумение" с авиокомпаниите, за да се гарантира, че работните места и заплатите няма да бъдат орязани.
Francesco Speroni (ЕСД, Италия) подчерта, че властите са реагирали твърде бавно по отношение на развитието на ситуацията, затваряйки летища, когато облакът вече е бил преминал над тяхното въздушно пространство.
20100420IPR73060
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
