P6_TA(2007)0367
Преглед на единния пазар
A6-0295/2007
Резолюция на Европейския парламент от 4 септември 2007 г. относно прегледа на единния пазар: преодоляване на бариерите и неефективността чрез по-добро прилагане и изпълнение ( 2007/2024(INI) )
Европейският парламент
, –
като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите, озаглавено "Единен пазар за гражданите - междинен доклад до пролетния Европейски съвет през 2007 г." ( COM(2007)0060 ),
–
като взе предвид съобщението на Комисията до Съвета, озаглавено "Програма за гражданите: постигане на резултати за Европа" ( COM(2006)0211 ),
–
като взе предвид съобщението на Комисията до пролетния Европейски съвет, озаглавено "Изпълнение на обновената Лисабонска стратегия за растеж и работни места – "Година на постигнати резултати" ( COM(2006)0816 ),
–
като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите, озаглавено "Годишна политическа стратегия за 2008 г." ( COM(2007)0065 ),
–
като взе предвид съобщението на Комисията до Европейския парламент, Съвета и Европейския икономически и социален комитет, озаглавено "Вътрешният пазар на стоки: крайъгълен камък на конкурентоспособността на Европа" ( COM(2007)0035 ),
–
като взе предвид Зелената книга за преразглеждане на достиженията на правото на Общността за защита на потребителите, представена от Комисията ( COM(2006)0744 ),
–
като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите, " в Европейския съюз" ( COM(2006)0689 ),
–
като взе предвид заключенията на председателството на Европейския съвет в Брюксел, проведен на 8 и 9 март 2007 г.,
–
като взе предвид своята резолюция от 14 март 2007 г. относно социалните услуги от общ интерес в Европейския съюз Приети текстове
,
P6_TA(2007)0070 .
,
–
като взе предвид резолюцията от 23 май 2007 г. относно влиянието и последствията от изключването на здравните услуги от Директивата за услугите на вътрешния пазар Приети текстове
,
P6_TA(2007)0201 .
,
–
като взе предвид заключителната декларация от Четвъртата европейска конференция по въпросите на занаятчийството и малките предприятия, която се проведе в Щутгарт на 16 и 17 април 2007 г.,
–
като взе предвид Берлинската декларация от 25 март 2007 г.,
–
като взе предвид документа на Комисията Икономически доклад № 271 "Стъпки към по-задълбочена икономическа интеграция: вътрешният пазар през ХХІ век – принос към прегледа на единния пазар",
–
като взе предвид член 45 от своя правилник,
–
като взе предвид доклада на Комисията по вътрешен пазар и защита на потребителите и становището на Комисията по икономически и парични въпроси (А6-0295/2007),
А.
като има предвид, че единният пазар е значително постижение, без аналог на европейско равнище, който предоставя по-голям избор и по-ниски цени на потребителите, създава конкурентна и динамична среда за стопанските субекти и дава възможност за обмен на идеи и опит между европейските култури;
Б.
като има предвид, че Лисабонската стратегия поставя на преден план целта за социално сближаване и придава по-голяма роля на социалното измерение в секторните политики на Съюза;
В.
като има предвид, че единният пазар и четирите му съставни елемента – свободното движение на стоки, услуги, хора и капитал, са стъпка напред от решаващо значение за изграждането на обединена Европа;
Г.
като има предвид, че създаването на единния пазар през 1992 г. се осъществи въз основа на следните три принципа:
–
конкуренция: позволява пълното изграждане на единния пазар въз основа на правилата на социалната пазарна икономика, при наличието на право за облагодетелстване от конкуренцията, което е важно демократично право, чиято цел е да ограничи злоупотребите с икономическа сила, а не просто правомощията на държавните органи;
–
сътрудничество: позволява осъществяването на трансгранични и касаещи целия ЕС цели, установени в Договорите и в програмите на Общността; и
–
солидарност: обединява различните участници и има за цел социално, икономическо и териториално сближаване,
Д.
като има предвид, че Лисабонската стратегия ще доведе до структурни реформи в държавите-членки и до отваряне на пазарите, но също така ще засили необходимостта от правила за лоялната конкуренция;
Е.
като има предвид, че приемането на Директива 2006/123/ЕО на Европейския парламент и на Съвета от 12 декември 2006 г. за услугите на вътрешния пазар ОВ L 376, 27.12.2006 г., стр. 36.
даде възможност за значителен напредък към пълно изграждане на единния пазар на услуги;
Ж.
като има предвид, че еврото донесе прозрачност, ефикасност и лесен достъп до единния пазар;
З.
като има предвид, че сред ръководствата на държави-членки все още съществуват явни и скрити протекционистки настроения;
И.
като има предвид, че все още съществуват многобройни пречки пред прилагането на четирите основни свободи; като има предвид, че е изключително важно да се подобри функционирането на единния пазар и да съсредоточат усилия върху постигането на единен пазар без ограничения;
Й.
като има предвид, че е необходимо да се работи за прилагане на динамичен, цялостен и гъвкав подход спрямо единния пазар с цел спечелване на подкрепата на съгражданите;
К.
като има предвид, че е необходимо да бъде завършено отварянето на мрежовите отрасли като транспорт, телекомуникации, пощенски услуги и енергоснабдяване, чиято цел по дефиниция е да свързват предприятията и частните лица, и че чрез своето развитие и отваряне те представляват най-добрите средства за пълно изграждане на единния пазар като част от отговорна пазарна икономика, за което способстват ефективни регулаторни механизми;
Л.
като има предвид, че през последните години Европейският съюз прие различни законодателни мерки с цел подпомагане на единния пазар в областта на финансовите услуги, като банкови услуги, управление на активи, застраховане, пенсионни фондове и счетоводство, които донесоха ползи както за бизнеса, така и за потребителите, и превърнаха ЕС в световен лидер и фактор, определящ насоките на развитие и стандартите в областта на финансовите услуги;
М.
като има предвид, че макар да е постигнат задоволителен напредък с оглед пълното изграждане на единния пазар на финансови услуги на едро, все още има много малко признаци за осъществяване на значим напредък на равнището на финансовите услуги на дребно, често пъти поради свързаните с културата и традициите предпочитания на гражданите, но и поради правни и данъчни бариери;
Н.
като има предвид, че Комисията носи важна отговорност за налагане на спазване на правилата на конкуренцията с цел гарантиране на равнопоставеност за предприятията в ЕС и пълно реализиране на ползи от единния пазар за потребителите в ЕС;
О.
като има предвид, че въпреки че държавите-членки ще запазят своите изключителни компетенции по данъчните въпроси, Комисията все още може да играе полезна роля в определени области на данъчната политика, което ще съдейства за постигането на истински единен пазар;
П.
като има предвид, че е необходимо да се намали административната тежест върху стопанските субекти, по-конкретно върху малките и средни предприятия (МСП);
Р.
като има предвид, че ЕС страда от недостиг на иновации в сравнение с основните му конкуренти;
С.
като има предвид, че единният пазар е най-ефикасното средство за преодоляване на предизвикателствата на глобализацията, като дава възможност на европейската икономика да бъде по-конкурентоспособна и динамична;
Т.
като има предвид, че Комисията трябва да отчита в пълна степен разширяването на ЕС при прилагането на своите политики, по-специално на политиката на вътрешния пазар, и въздействието им върху новите държави-членки, както и новите условия, като например социалното и технологично развитие;
У.
като има предвид, че разширяването, което увеличи предлаганите от единния пазар възможности, беше също така предизвикателство за правилното му функциониране, тъй като доведе до засилване на разнородността сред членовете му; като има предвид, че разнородност в областта на корпоративното данъчно облагане представлява възможен източник на напрежение между държавите-членки;
1.
Приветства активната роля и далновидната концепция на Комисията за единния пазар и нейната работа относно прегледа на единния пазар и подчертава важността на участието на всички заинтересовани страни в този процес;
2.
Изразява желание прегледът на вътрешния пазар да даде на гражданите на Европа доказателство за всички ползи, които те могат да извлекат от пълното изграждане на единния пазар; призовава Комисията и държавите-членки да намалят дистанцията между потенциала и реализирането на единния пазар;
3.
Подчертава важността да се гарантира, че всички граждани се възползват от единния пазар; счита, че някои уязвими групи нямат цялостен достъп до този пазар и припомня, че Декларация № 22, приложена към Заключителния акт на Договора от Амстердам предвижда институциите на Общността да отчитат потребностите на лицата с увреждания при изработването на мерки по член 95 от Договора за ЕО;
4.
Изразява надежда, че ще бъде засилено работното сътрудничество с националните парламенти, с цел предизвикателствата и ползите на единния пазар да бъдат по-ясно видими за представителите на гражданите в държавите-членки; в това отношение изтъква конструктивния диалог между националните парламенти и Европейския парламент в рамките на годишни срещи по въпросите на Лисабонската стратегия като добър пример за сътрудничество, който в бъдеще може да се доразвие;
5.
Подчертава първостепенната необходимост да се приложи на практика съдържанието на заключителната декларация от Четвъртата европейска конференция по въпросите на занаятчийството и малките предприятия, като отчита съществената роля на тези предприятия за европейската икономика; вследствие на това призовава тези заключения да бъдат взети под внимание при изработването и прилагането на политиките на Общността, по-специално в рамките на прегледа на вътрешния пазар и преразглеждането на политиката в областта на МСП;
6.
Изразява съжаление, че държавите-членки не се считат за достатъчно обвързани с единния пазар на практическо равнище;
7.
Признава, че на един единен пазар, който осигурява качество на живот, трябва да се вземат под внимание тревогите по отношение на околната среда и защитата на потребителите;
Повишаване на доверието на участниците в единния пазар
8.
Поддържа становището, че новите инициативи следва да се основават в по-голяма степен на анализ на въздействието им върху различните пазари, икономически отрасли, околната среда и социалната сфера;
9.
Тъй като социалното и териториално сближаване е един от основните елементи на единния пазар, припомня значението на повишаване доверието на гражданите чрез насърчаване на социалните и екологични цели, които са общи за държавите-членки, като качествена заетост, равни възможности, здравеопазване и опазване на околната среда, при зачитане на европейската културна идентичност; призовава Комисията да гарантира, че ЕС изпълнява защитната си функция в тези области, както и да предотврати нормативното съперничество между държавите-членки;
10.
Подчертава, че социалното сближаване, съчетано с последователна защита на потребителите, може да доведе до по-добро възприемане от страна на обществеността на ползите от единния пазар;
11.
Подчертава значението на насърчаването на свободното движение на работници в рамките на единния пазар; посочва, че мобилността на работниците в границите на Съюза е основен фактор, който благоприятства конкурентоспособността на предприятията и стимулира иновациите чрез обмен на опит и повишаване на конкуренцията;
12.
Подчертава, че добрата политика за единен пазар има фундаментално значение за стимулирането на иновациите чрез засилване на конкуренцията и създаване на благоприятна стопанска среда, което е особено важно за МСП; изисква по-специално от Комисията и от държавите-членки да вземат конкретни мерки, които имат за цел да подкрепят иновационния потенциал на занаятчийските и малките предприятия, и по-специално инструменти за финансиране на иновациите, адаптирани към спецификата на тези предприятия;
13.
Настоятелно призовава Комисията да приеме глобална стратегия относно правата на интелектуална собственост и да укрепи защитата на тези права като инструмент за насърчаване на иновациите, увеличаване на промишления капацитет на Европа и подпомагане на нейния растеж; подчертава значението на установяването на общностен патент, както и на висококачествена, разходно-ефективна, благоприятна за иновациите съдебна система за европейски патенти, която зачита компетенциите на Съда на Европейските общности; взема предвид съобщението на Комисията до Европейския парламент и Съвета относно усъвършенстването на системата на издаване на патенти в Европа ( COM(2007)0165 );
14.
Счита, че една ефективна политика в областта на конкуренцията ще помогне за изграждане на потребителското доверие, като позволи на гражданите да се ползват от по-голям избор, по-ниски цени и по-високо качество; призовава Комисията да проучи възможността за по-добро интегриране на мерките на политиката в областта на конкуренцията в една обширна политика на единния пазар;
15.
Подчертава значението на борбата срещу измамите и пиратството в рамките на единния пазар;
16.
Поддържа становището, че борбата с изменението на климата и гарантирането на устойчиво развитие имат ключово значение и могат да бъдат постигнати единствено чрез балансиран енергиен микс и че жизненоважна за постигането на тези цели е политика в областта на единния пазар, която насърчава устойчива и конкурентоспособна енергетика; приветства горепосочените заключения на председателството на Европейския съвет в Брюксел; изразява съжаление, въпреки това, че потенциалният принос на ядрената енергия не беше подчертан в достатъчна степен;
17.
В съответствие с раздел ІІІ, параграф 19, точка i) от мандата Приложение I към Заключенията на председателството на Европейския съвет в Брюксел от 21-22 юни 2007 г.
на Междуправителствената конференция 2007 относно Протокол за услугите от общ интерес, който ще бъде приложен към договорите, приканва Комисията да предприеме инициативи за превъзмогване на правната несигурност по отношение на статуса на услугите от общ интерес, особено правилата относно държавните помощи и възлагане на обществени поръчки; приветства инициативите на Комисията, които целят премахване на неяснотите в областта на здравните услуги и социалните услуги от общ интерес в рамките на единния пазар; счита, че силните и модерни услуги от общ интерес са необходими за постигане на цели от обществен интерес, като например социално и териториално сближаване, опазване на околната среда и културно разнообразие;
18.
Подчертава необходимостта от повишаване на ефективността на правото в областта на защитата на потребителите; следователно приветства Зелената книга на Комисията за преразглеждане на достиженията на правото на Общността в областта на защитата на потребителите; отбелязва, че съществуващите минимални разпоредби за хармонизиране, които се съдържат в осемте директиви, подлежащи на преразглеждане, са източник на правна несигурност за предприятията и потребителите; следователно счита, без да се опитва да предсказва резултата от допитването, че възможността за смесен подход чрез използване на хоризонтален инструмент изглежда най-подходяща за повишаване на доверието на потребителите;
19.
Посочва, че само 6 % от потребителите извършват трансгранична електронна търговия на стоки; по тази причина подчертава значението на повишаването на доверието на потребителите към трансграничните покупки, като се прекрати разпокъсаността на единния пазар в дигиталната среда; за тази цел насърчава Комисията да подкрепи изграждането на подходяща за развитието на електронната търговия рамка, създаването на по-благоприятна икономическа среда, подобряването на качеството на законодателството и укрепването на правата на потребителите и положението на МСП на пазара;
20.
Подчертава, че нито потребителите, нито доставчиците на услуги са винаги в състояние да определят коя правна уредба е приложима към всеки аспект на тяхната дейност; следователно призовава Комисията да предложи пояснение на взаимодействието между инструментите на международното частно право и инструментите на единния пазар, за да установи по недвусмислен начин кога се прилага законодателството или уредбата на страната на произход или приемащата страна и за да отстрани пропуските в режима на отговорност, приложим по отношение на доставчиците на услуги;
21.
Призовава за непрекъснатото разработване на стандарти на проектиране с цел по-нататъшно подобряване на достъпа за лицата с увреждания, лицата в напреднала възраст и децата; подчертава значението, което този процес има в области като градските автобуси, асансьорите, електрическите уреди и информационните и комуникационни технологии за разпростиране на ползите от единния пазар върху уязвими граждани и за създаване на по-голяма сигурност и предотвратяване на създаването на бариери за промишлеността в Европейския съюз;
22.
Подчертава, че договорите за обществени поръчки трябва да се възлагат по справедлив и прозрачен начин, като се спазват правилата в тази област, както и че те могат също да допринесат за насърчаване на иновациите и развитие на технологиите и за намиране на отговор на тревогите по отношение на околната среда и социалната област, включително осигуряването на достъп за лица с увреждания; призовава Комисията да насърчи държавите-членки да улеснят достъпа на МСП до договори за обществени поръчки и да възлагат поръчки в предпазарен стадий с цел подобряване на иновационния капацитет на единния пазар;
23.
Поддържа становището, че свободното движение на стоки е от ключово значение за ефективността на единния пазар; пoсочва, че 25 % от стоките, произвеждани в Европейския съюз, все още не подлежат на мерки за хармонизация; следователно приветства инициативата на Комисията за подобряване на функционирането на единния пазар в тази област; призовава държавите-членки да използват в пълна степен механизма на взаимно признаване, за да гарантират упражняването на тази основна свобода в интерес на потребителите и предприятията;
24.
Подчертава важността на премахването на пречките за създаването на единна платежна зона, както и по-нататъшното либерализиране на пазарите на пощенски услуги, като същевременно се гарантира финансирането на ефикасна универсална услуга;
25.
Счита, че е необходима по-нататъшна финансова интеграция в Европейския съюз, за да се подпомогне постигането на устойчив растеж, по-специално чрез по-ниски разходи по сделките, по-големи възможности за споделяне на риска и по-ефикасно разпределение на ресурсите;
26.
Счита, че съществуващите системи за ДДС и акцизи са пречка за пълното изграждане на единния пазар, по-специално във връзка с трансграничната търговия; призовава Комисията да проучи данъчни проблеми, свързани с каталожната търговия по пощата и пазаруването по интернет, и да представи предложения с оглед подпомагане на гражданите на ЕС да се възползват в пълна степен от свободното движение на стоки;
27.
Призовава да се отдели особено внимание на свързани с единния пазар проблеми на МСП, по-специално посредством подобрения по отношение на разходите и скоростта на учредителните процедури, наличността на рисков капитал, разходите и скоростта на платежните услуги и мобилността на хора, стоки и услуги; призовава Комисията да гарантира, че рисковият капитал от Европейския инвестиционен фонд достига по предназначение малките и средни предприятия и новаторските предприятия;
28.
Счита, че неформалните мрежи, като например Solvit и мрежата на Европейските потребителски центрове (ECC-Net), представляват важни допълнения към формалните и правните инструменти, с които разполагат гражданите и предприятията; приветства инициативата за създаване на информационна система за вътрешния пазар (IMI - Internal Market Information system); призовава Комисията да увеличи своя персонал и да подобри информационната си стратегия с цел обществеността и предприятията да знаят за съществуването на тези мрежи и да се постигне пълната им ефективност;
29.
Счита, че засиленото консултиране и използване на съответните механизми за постигане на по-бързо разрешаване на спорове следва да се проучат; следователно призовава за установяване на ефективен механизъм за бързо арбитражно производство на равнището на ЕС, който да насърчава бързото разрешаване на спорове, свързани с правилата на единния пазар;
Намаляване на административната тежест
30.
Приветства инициативите на Комисията да намали административната тежест на предприятията и настоятелно призовава за по-нататъшни усилия в тази насока за подобряване на достъпа до единния пазар, без да се намалява необходимата защита на гражданите, потребителите и работещите;
31.
Подчертава, че взаимното признаване представлява важен елемент на единния пазар, който не възпрепятства сближаването на законодателствата, когато това е целесъобразно;
32.
Независимо от това подчертава, че единният пазар на XXI век трябва да функционира в рамките на необходими и съразмерни правила; счита, че може да е необходимо по-голямото хармонизиране в определени области, по-конкретно във връзка с финансовите услуги на дребно (включително средствата за разплащане) и с функционирането на данъчната система; приветства Зелената книга на Комисията относно финансовите услуги на дребно на единния пазар ( COM(2007)0226 ) и като признава местния характер на финансовите услуги на дребно, настоятелно призовава Комисията да насърчи мерките, които са вече взети и се вземат, за създаване на условия за единен пазар, на който потребители и доставчици могат да изберат дали да участват; счита, че за тази цел следва винаги да се провеждат обстойни проучвания сред потребителите относно евентуални инициативи; настоятелно призовава Комисията да продължи работата по предложенията си за обща консолидирана данъчна основа в областта на корпоративното облагане;
33.
Подчертава, че "по-добро" регулиране не означава непременно "по-малко" регулиране; настоятелно призовава Комисията да разгледа възможността за нови инициативи с цел подобряване на функционирането и интеграцията на единния пазар, както и да консолидира и опрости законодателството;
34.
Счита, че процедурите по консултация на Комисията трябва да бъдат по-прозрачни и по-целенасочени, за да се насърчават за участие в тях всички заинтересовани страни и най-вече МСП;
35.
Счита, че поощряването на конкуренцията посредством реформи в регулирането е стимулът, от който Европа се нуждае за подобряване на производителността; отново изтъква, че правата на Парламента в рамките на реформите в областта на регулирането следва изцяло да се съблюдават;
36.
Счита, че оценките на въздействието, извършвани от Комисията, следва да бъдат по-последователни и да отчитат гледните точки на всички заинтересовани страни; следователно приветства създаването на Комитет за преглед на оценките на въздействието на Комисията и я приканва да предостави публичен достъп до неговите становища; призовава Европейския парламент да извършва повече оценки на въздействието в подкрепа на неговите предложения;
37.
Призовава Комисията да включи "Тест за вътрешния пазар" в механизмите за по-добро регулиране, както настоява Парламентът, за да гарантира, че регулаторните органи винаги вземат под внимание последиците от своите действия за четирите свободи на единния пазар, наред с останалите фактори, които трябва да отчитат, по-специално устойчивостта и заетостта;
38.
Посочва, че следва да се извършва и последваща оценка на законодателството, за да се гарантира, че разпоредбите действат по предназначение и да се откроят всички непредвидени отрицателни последици;
39.
Изразява съгласие със становището на Комисията, че съвместното регулиране и саморегулирането могат да са инструменти, способни да допълват законодателните инициативи в някои области; подчертава също ефективността на засиленото сътрудничество в някои области, което дава възможност за постигане на хармонизация на доброволна основа;
40.
Счита, че транспонирането в недостатъчна степен е една от основните пречки пред пълното изграждане на единния пазар и че държавите-членки носят отговорност за подобряване на транспонирането и прилагането на законодателните разпоредби на ЕС; приветства отбелязаното подобрение при транспонирането на национално равнище, както и целта на горепосочения Европейския съвет в Брюксел за постепенно свеждане на "целевия" дефицит при транспониране на 1 %; призовава държавите-членки за избягват клопката на свръхрегулирането на национално равнище ("gold- plating");
41.
Подчертава значението на укрепването и подобряването на административното сътрудничество между органите на държавите-членки, отговорни за единния пазар;
Значение в международен план
42.
Изразява съжаление, че някои държави-членки предприемат мерки за защита на своя вътрешен пазар; подчертава значението на установяването на равни конкурентни условия на целия единен пазар; подчертава, че един добре функциониращ единен пазар представлява конкурентно предимство за Европа в условията на глобализацията;
43.
Приканва Комисията при изготвянето на вътрешни политики систематично да оценява и да взема под внимание подобните политики, провеждани от големите партньори на Европейския съюз, като например САЩ, Русия, Китай, Индия, Бразилия, Япония и т.н., с оглед на подобряване на конкурентоспособността на Европейския съюз и отстраняване на пречките пред глобалната търговия;
44.
Подчертава, че политическите инициативи за повишаване на конкурентоспособността не трябва да водят до понижаване на европейските стандарти; припомня значението на развитието на конструктивен и балансиран диалог с външните партньори с цел да се повлияе в насока към изработване на международни норми;
45.
Отбелязва инициативата на Комисията да се ангажира с цялостен преглед на инструментите за търговска защита на ЕС; подчертава, че ефективните инструменти за търговска защита на ЕС са от ключово значение за конкурентоспособността, растежа и работните места в бързо променящата се световна икономика; припомня, че Европейският съюз следва да запази водещата роля, проявена в миналото, по отношение на подобряването и засилването на дисциплината на равнището на СТО;
46.
Изразява становището, че Европейският съюз ще е в състояние да постигне успех в глобалната икономика само ако достигне и дори надхвърли иновационния капацитет на търговските си партньори; настоява, че на Европейския съюз са необходими специфични мерки за повишаване на иновационната насоченост на единния пазар; в допълнение, призовава институциите на Европейския съюз да поставят Съюза като образувание в такава позиция по отношение на бъдещите тенденции в глобалната икономика, че да гарантират едновременно ефикасността на търговската защита на ЕС и неговата устойчива конкурентоспособност; счита, че Трансатлантическият вътрешен пазар би могъл да е подходящ инструмент за тези цели;
o
o o
47.
Възлага на своя председател да предаде настоящата резолюция на Съвета и на Комисията и на правителствата и парламентите на държавите-членки.
