Въпрос с искане за писмен отговор P-005093/2011
до Комисията
Член 117 от Правилника за дейността
Kristian Vigenin (S&D)
(23 май 2011 г.)
Относно: Законови ограничения за заемане на публични държавни длъжности от лица, принадлежали към службите на Държавна сигурност на България преди 1989 г.
Българското правителство предвижда приемането на закон, който изрично да изключва възможността граждани, принадлежали към службите за сигурност на Република България преди 1989 г., да заемат определени длъжности в публичната администрация. Конкретно са посочени ръководни длъжности в Министерство на външните работи, в дипломатически мисии на България, както и в международни организации.
Друга разпоредба в проектозакона дава власт на министъра на външните работи да уволнява без предизвестие всички служители на МВнР с установена принадлежност към бившите специални служби, както и да ги преназначава на по-ниски длъжности в йерархията.
Основният аргумент е, че такива хора уронват имиджа на България и е недопустимо да заемат високи дипломатически постове както в задграничните представителства, така и в администрацията на МВнР в София.
Тези разпоредби с подчертано лустрационен характер се предвижда да бъдат приети 21 години след прекратяването на дейността на комунистическата Държавна сигурност и очевидно имат за цел политическа чистка на дипломатическия състав. В тази връзка имам следните въпроси: 1.
Изисква ли се от заемащите ръководни длъжности в ЕСВД да представят документ, че не са сътрудничили на тайните служби на бившите комунистически страни? 2.
Изисква ли се по служебен път информация от съответните страни-членки за принадлежността към бившите тайни служби на заемащите висши ръководни длъжности в ЕСВД? 3.
Има ли изрична забрана в законодателството на ЕС висши постове в администрацията, включително в ЕСВД, да бъдат заемани от бивши сътрудници на бившите тайни служби? 4.
Ако не, смята ли ЕК или конкретно ръководителят на ЕСВД да поиска промени в законодателството, които да гарантират, че ЕС няма да бъде представляван от дипломати, сътрудничили на бившите комунистически тайни служби?