2.7.2008
ПРЕДЛОЖЕНИЕ ЗА РЕЗОЛЮЦИЯ
внесено в следствие на на въпроси, изискващи устен отговор B6‑0166/2008 и B6‑0167/2008
съгласно член 108, параграф 5 от правилника
от Chris Davies
от името на групата ALDE
относно палестинските затворници в израелски затвори
Резолюция на Европейския парламент относно палестинските затворници в израелски затвори
Европейският парламент ,
–
като взе предвид член 108, параграф 5 от своя правилник,
A.
като има предвид, че отношението към хиляди палестински затворници в израелски затвори се превърна във важен въпрос както в палестинското общество, така и в израело-палестинските отношения, и като взе предвид последиците, които подобно отношение има за живота на хиляди семейства, както и по отношение на зачитането на човешкото достойнство,
Б.
като има предвид, че през 2006 г. израелските органи започнаха да лишават от свобода стотици демократично-избрани длъжностни лица, включително членове на Палестинския законодателен съвет, кметове и министри от кабинета, много от които са свързани с политическото крило на Хамас;
В.
като има предвид, че редица жени – университетски преподаватели и учители, както и религиозни и граждански лидери и студенти,– също са лишени от свобода,
Г.
като има предвид, че около 12 000 палестинци, включително стотици непълнолетни лица, са задържани в израелски затвори, като много от тях без повдигнати обвинения или съдебен процес,
Д.
като има предвид, че хиляди затворници са лишени от свобода въз основа на няколкократно подновявани „заповеди за административно задържане“, в резултат на което, според адвокати и организации за защита на правата на човека, някои задържани лица са прекарали девет години в затвор в Израел без повдигнати обвинения или съдебен процес; като има предвид, че разпоредбите относно задържането на малолетни деца и жени не се изпълняват правилно,
Е.
като има предвид, че изтезанията, които израелските съдебни органи са посочили като „умерен физически и психологически натиск“, следва да бъдат официално наказани съгласно израелските закони,
Ж.
като има предвид, че израелската организация Обществена комисия срещу мъченията в Израел (PCATI) през последните години издаде няколко доклада, единият от които на 26 юни 2008 г., в които се твърди, че военни от Израелските отбранителни сили (IDF) системно малтретират задържани палестинци и че армията и съдебната система пренебрегват това малтретиране; като има предвид, че тези доклади, основани на подробни свидетелски показания, сочат, че предполагаемото малтретиране е извършвано в момент, в който палестинците са били вързани и не са представлявали заплаха за участвалите военни,
З.
като има предвид, че има данни, че в израелски затвори се използват няколко форми на тормоз, включително изтезания, като например няколкократни побои, използване на кучета, практикуване на така наречената „разходка на смъртта“ в херметически затворено превозно средство, като задържаните принудително се държат в седнало положение „shabh“ в продължение на седмици, с изключение на кратки периоди за използване на тоалетна и хранене, възпрепятстване на задържаните да използват тоалетна, лишаване от сън и изолация, както и нападение и прояви на вандализъм в домовете на затворниците и малтретиране на техните жени и деца, както и налагане на тежки глоби,
И.
като има предвид, че посредством тези техники се изтръгват самопризнания и че, ако не бъдат изтръгнати самопризнания, задържаните биват осъдени на административно задържане за неопределен срок, без повдигане на обвинения или съдебен процес,
Й.
като има предвид, че посещенията при задържаните са силно ограничени, ако не и напълно забранени, като по този начин се причиняват страдания на хиляди затворници и техните семейства,
К.
като има предвид, че израелските органи забраняват семейните посещения при повече от 900 затворници от Газа в израелски затвори под предлог на 18-месечната блокада, която Израел е наложил в Газа, въпреки искането на Международния комитет на Червения кръст към Израел да разреши на гражданите от Газа да посетят лишените от свобода членове на семействата им,
Л.
като има предвид, че правното и човешкото отношение към затворниците е фактор, който трябва да бъде изцяло взет предвид при бъдещото развитие на отношенията между ЕС и Израел,
1.
счита, че принципите на правовата държава трябва изцяло да се спазват в отношението към затворниците от всички страни, като това е изключително важна стъпка към демократична държава, както и за възстановяване на взаимното доверие, необходимо за постигане на съществен напредък при мирните преговори;
2.
призовава израелските органи да сложат край на използването на „административното задържане“, което представлява злоупотреба с процедура, с която се обосновава продължително и често незаконно задържане, да въведат специални и подходящи мерки за лишените от свобода малолетни лица и да разрешат не толкова строг режим на посещения в затворите;
3.
призовава израелското правителство и Кнесета да сложат край на използването на всякакъв вид тормоз, изтръгване на самопризнания и изтезания в израелските затвори и да предприемат подходящи действия във връзка с докладите, в които се твърди за широкоразпространено използване на подобни практики;
4.
възлага на своя председател да предаде настоящата резолюция на Съвета, Комисията, Палестинската автономна власт, Върховния комисар на ООН по правата на човека, членовете на Четворката, както и на правителството и парламента на Израел.
