16.4.2009
ПРЕДЛОЖЕНИЕ ЗА РЕЗОЛЮЦИЯ
за приключване на разисквания по изявления на Европейския съвет и на Комисията
съгласно член 103, параграф 2 от Правилника
от Cristiana Muscardini, Guntars Krasts, Roberta Angelilli
от името на групата UEN
относно срещата на високо равнище на Г-20 през април
Резолюция на Европейския парламент за срещата на високо равнище на Г-20 през април
Европейският парламент,
–
като взе предвид декларацията на Г-20 от 2 април 2009 г., озаглавена „Глобалният план за възстановяване и реформа”,
–
като взе предвид декларацията на Г-20 от 2 април 2009 г., озаглавена „Укрепване на финансовата система”,
–
като взе предвид изготвения от ОИСР списък на страните, които не спазват международните норми за обмен на данъчна информация, публикуван на 2 април 2009 г.;
–
като взе предвид срещата на държавните и правителствени ръководители на държавите от Еврогрупата, проведена на 12 октомври 2008 г., чиято цел беше приемане на съгласуван спасителен план за справяне с икономическата криза,
–
като взе предвид доклада на експертната група на високо равнище по въпросите на финансовия надзор в ЕС, с председател г-н Jacques de Larosière, и нейния доклад до Комисията от 25 февруари 2009 г. с оглед на Европейския съвет през пролетта на 2009 г.,
–
като взе предвид резолюцията си от 11 март 2009 г. относно Европейския план за икономическо възстановяване Приети текстове, P6_TA-PROV(2009)0123 . ,
–
като взе предвид резултатите от Европейския съвет през пролетта,
–
като взе предвид член 103, параграф 2 от своя Правилник,
A.
като има предвид, че икономическите резултати в световен мащаб се влошават бързо през 2009 г. и че според най-оптимистичните прогнози през 2010 г. се очаква само бавно възстановяване, което ни приближава към дълбока социална и политическа криза, придружена от нарастване на безработицата,
Б.
като има предвид, че Г-20 определи като основа на кризата недостатъчното съгласуване и непоследователността на макроикономическите политики, както и неподходящите и неустойчиви структурни реформи в световен мащаб,
В.
като има предвид, че едно от основните предизвикателства в процеса на противодействие на спада в международната и европейската икономика е липсата на доверие във финансовите и капиталовите пазари, което изисква съществена реформа на рамката за регулиране и управление на финансовите пазари,
Г.
като има предвид, че членството в еврозоната несъмнено укрепва икономическата стабилност в съответните държави-членки, основно в резултат на усилията им да спазват критериите от Маастрихт и Пакта за стабилност и растеж и на факта, че са защитени от колебанията на валутните курсове;
Д.
като има предвид, че няколко държави-членки срещнаха сериозни проблеми с платежния баланс, като се наложи някои от тях да потърсят помощ от МВФ,
Е.
като има предвид, че Глобалният план за възстановяване и реформа обхваща следните цели: възстановяване на доверието, растежа и работните места; оздравяване на финансовата система с цел възобновяване на кредитирането; засилване на финансовото регулиране с цел възвръщане на доверието; финансиране и реформиране на международните финансови институции с цел преодоляване на кризата и предотвратяване на бъдещи кризи; насърчаване на световната търговия и инвестициите и отхвърляне на протекционизма с цел укрепване на благоденствието, и изграждане на интегриращо, „зелено“ и устойчиво възстановяване,
Ж.
като има предвид, че за да бъде устойчив, растежът трябва да бъде широко споделен и следователно фокусиран върху потребностите и заетостта на семействата на работещите,
З.
като има предвид, че с оглед на взаимната зависимост на държавите с развита промишленост, тези с нововъзникваща пазарна икономика и развиващите се държави е необходим комплексен отговор, основан на голяма съгласуваност и системно сътрудничество между държавите и на рамка от договорени на международно равнище високи стандарти, и като има предвид, че всички предложени мерки трябва да отчитат последиците за всички държави,
И.
като има предвид предупреждението на СТО, че 2008 г. е била първата година от четвърт век насам, в която световната търговия се сви, и че ключът за излизане от кризата е в активизирането на световната търговия,
1.
приветства резултатите от срещата на високо равнище на Г-20 в Лондон, която доведе до съставянето на Глобален план за възстановяване и реформа, придружен от програма за 1 трилион щатски долара за даване на мощен тласък на кредитната система, растежа и заетостта, и която има за цел да създаде условия за възвръщане на доверието, засилване на финансовото регулиране, реформиране на финансовите институции, насърчаване на световната търговия и отхвърляне на протекционизма;
2.
приветства общия подход за по-добро регулиране на финансовия сектор и подобряване на финансовия надзор; настоятелно призовава всички правителства да ратифицират съответните решения на равнището на различните многостранни организации и да действат съобразно ангажиментите, които са поели по време на срещата на Г-20;
3.
призовава новосъздадения Съвет за финансова стабилност и МВФ да представят на Парламента своя доклад относно мониторинга на изпълнението на Плана за действие за укрепване на финансовия сектор;
4.
подкрепя идеята за удвояване на средствата, предоставени чрез механизма за осигуряване на средносрочна финансова подкрепа за платежния баланс на държавите-членки извън еврозоната, от 25 на 50 милиарда евро;
5.
настоятелно призовава всички държави-членки без клауза за неучастие, които са все още извън еврозоната, да се съсредоточат върху изпълнението на критериите от Маастрихт и да планират приемането на еврото възможно най-скоро, за да бъдат по-добре защитени от евентуални бъдещи кризи;
6.
приветства последователните намаления на лихвения процент, предприети от ЕЦБ с оглед насърчаване на растежа, и бързото предоставяне на краткосрочни финансови инструменти, чиято цел е да съживят междубанковото кредитиране;
7.
подкрепя Г-20 в избора му предимно на решения, основани на кредити и гаранции, които ще оптимизират икономическите последици, като същевременно ще спомогнат за намаляването на дългосрочното отражение на програмите за над 1 трилион щатски долара върху държавните хазни;
8.
отхвърля всяка форма на протекционизъм в реалната икономика и във финансовия сектор, проявен в отговор на икономическия спад и свиването на световната търговия, и остава ангажиран с постигането на амбициозно и балансирано приключване на Кръга за развитие от Доха, въз основа на вече постигнатия напредък, което е крайно необходимо;
9.
приветства значителното увеличение на средствата на МВФ, който е основният доставчик на финансова подкрепа за страните с проблеми в платежния баланс, включително за държавите-членки на ЕС, и чиито действия целят да подкрепят растежа в държавите с нововъзникваща пазарна икономика и в развиващите се държави;
10.
изисква от Комисията оценка на допълнителната сума на специалните права на тираж на МВФ, които могат да станат необходими, както и оценка от страна на ЕЦБ на последиците от подобно увеличение за ценовата стабилност в световен мащаб;
11.
предлага всички финансови пазари, продукти и участници в тези пазари да бъдат предмет на регулиране и надзор, без изключения и независимо от страната на произход, за което е необходимо изготвяне и одобряване от всички държави на списък със санкции срещу данъчните убежища (офшорните зони), както и неотложно регулиране на хедж-фондовете, спекулативните фондове и рейтинговите агенции; в тази връзка приветства факта, че и четирите държави, които фигурираха в черния списък на ОИСР с данъчните убежища, бяха изключени от него, след като скоро след срещата на високо равнище на Г-20 се съгласиха да следват правилата за прозрачност;
12.
предлага всички действия за борба с кризата да се съсредоточат върху създаването на работни места и да се даде особен приоритет на инвестициите и проектите за сътрудничество в областта на научните изследвания и развойната дейност, технологичните нововъведения и образованието;
13.
изисква от Комисията да даде ход, в контекста на анализа на бъдещето на Стратегията за устойчиво развитие, на необходимите процеси, с цел да се вземат изцяло под внимание последиците от изменението на климата за всички съществуващи политики; изисква от Комисията да оцени възможността за създаване на ефективен вътрешен пазар на възобновяеми енергийни източници;
14.
подчертава необходимостта от ефективно прилагане на пакета от мерки за климата и енергетиката и повече инвестиции във възобновяеми и нисковъглеродни енергийни източници и енергийна ефективност, които следва да заемат централно място в Плана за действие в областта на енергетиката за периода 2010-2014 г.;
15.
приветства потвърждения от членките на Г-20 ангажимент за изпълнение на Целите на хилядолетието за развитие и на поетите от тях обещания във връзка с Официалната помощ за развитие (ОПР);
16.
подкрепя инициативата на Г-20 и призива на ООН за провеждането на конференция на възможно най-високо равнище през юни, с цел превръщане на световната икономическа и финансова система в по-справедлива, обективна и демократична система;
17.
възлага на своя председател да предаде настоящата резолюция на Съвета, Комисията, ЕЦБ, парламентите и правителствата на държавите-членки, на държавите-членки на Г-20 и МВФ.
