Често задавани въпроси относно гаранциите за достъп до интернет и пакета за телекомуникациите
Информационно общество
2009-11-19 - 15:25
Достъпът до интернет на даден потребител може да бъде ограничен, ако това е необходимо и пропорционално, само след справедлив и безпристрастен процес, включващ правото на потребителя да бъде изслушан. В ранните часове на 5 ноември, четвъртък, членовете на ЕП и представителите на Съвета постигната тази договореност. Това бе последния открит въпрос в пакета за телекомуникациите.
По време на помирителното заседание в сряда членовете на ЕП настояха за създаване на подходящи процедурни гаранции за достъп до интернет в съответствие с Европейската конвенция за защита правата на човека и основните свободи, която гарантира ефективна съдебна защита и справедлив процес.
Често задаваните въпроси по-долу разглеждат по-подробно гаранциите за достъп до интернет, включени в пакета за телекомуникациите.
20091105BKG63887
В1. Какво постигна Парламентът с пакета за телекомуникациите, състоящ се от две директиви и един регламент?
О1: Днес (5 ноември, четвъртък) Парламентът гарантира, че потребителите на интернет, заподозрени в нарушение на закона, не могат да бъдат изключвани от мрежата без справедлив процес . В преговорите с министрите на телекомуникациите на държавите-членки на ЕС (които в повечето случаи бяха представлявани от посланиците към ЕС в Брюксел) членовете на ЕП постигнаха успех в искането си всяко ограничение да бъде резултат от „предварителен, справедлив и безпристрастен процес”, включващ правото на потребителя да бъде изслушан, за за може да се защити. Това означава, че ограничения могат да бъдат налагани само когато има реално доказателство за престъпление: има презумпция за невиновност до доказване на противното.
В2: Защо гарантирането на правото на достъп до интернет беше важно за Парламента?
О2: Членовете на ЕП считат, че достъпът до интернет е основно право, но досега нямаше конкретно законодателство на ЕС, което да защитава това право . Тъй като тази област не беше обхваната от правото на ЕС, досега решенията относно достъпа до интернет се вземаха от държавите-членки.
В3: Какво направи Парламентът, за да гарантира това право на достъп?
О3: В първоначалния проект на законодателството не се споменаваше за защита на правото на достъп на интернет потребителите и по такъв начин на свободата на информация и свободата на изразяване. Затова Европейският парламент реши да измени проектозакона, за да гарантира това право на достъп. Той направи това, като прие известното днес „изменение 138”, което се стреми да въведе гаранции срещу неоправдано ограничаване на интернет достъпа на потребителите , изисквайки „предварително решение от страна на съдебните органи”. Министрите от ЕС отхвърлиха изменението, но Парламентът го прие отново на второ четене. Министрите отново го отхвърлиха. Така се стигна до необходимостта от „помирителна процедура” с участието на парламентарни и правителствени представители, за да се постигне окончателен компромис.
В4: Имаше информация, че по време на тези преговори със Съвета Парламентът е променил своята позиция? Това вярно ли е?
О4: И да, и не. Що се отнася до същността на изменението,
Парламентът не отстъпи от позициите си и извоюва победа. За да направи това, той трябваше да промени формулировката на изменението, така че окончателният текст да издържи в Съда на Европейските общности, който се произнася относно валидността на законодателството на ЕС.
В5: Какви са гаранциите, постигнати от Парламента?
О5: Когато национален съдебен или компетентен административен орган иска да прекъсне достъпа на потребител до интернет, трябва да се следва конкретна процедура. Преди прекъсването потребителите трябва да имат възможност да изложат доводите си и да се защитят, преди да бъде взето решение. Тежестта на доказване пада върху страната, която предявява обвинения. Има възможност за обжалване.
Част от договорения текст гласи:
„тези мерки могат да бъдат вземани единствено при надлежно спазване на принципа за презумпцията за невиновност и правото на неприкосновеност на личния живот. Гарантира се предварителен справедлив и безпристрастен процес, включително правото на изслушване на засегнатото лице(лица), което е свързано с необходимостта от подходящи условия и процедурни договорености в надлежно обосновани спешни случаи в съответствие с Европейската конвенция за защита на правата на човека и основните свободи. Гарантира се правото на ефективно и своевременно обжалване по съдебен ред.“
В6: На какво основание може да бъде прекъснат достъпът до интернет? Това отнася ли се до незаконното изтегляне на съдържание?
О6: Новото законодателство не дава изрични примери на ползване на интернет, които ще се считат за незаконни и оттам потенциално основание за прекъсване на достъпа до интернет. Държавите-членки ще вземат решение въз основа на тяхното национално законодателство кой случай представлява престъпление, което може да доведе до прекъсване достъпа до интернет на даден потребител . Евентуални примери са разпространението на детска порнография, терористично съдържание.
В7 Само въпросът с интернет достъпа ли беше предмет на този пакет?
О7: Съвсем не! Това беше само последният останал проблем. Парламентът и Съветът се договориха за по-голямата част от пакета още през май тази година. Той обхваща:
- повече права на потребителите, например като се позволява на потребителите да прехвърлят номера на мобилния си телефон в рамките на един работен ден, когато сменят оператора;
- изискване съгласието на потребителя преди да се инсталират "cookies" на неговия компютър;
- задължение за доставчиците да опростят своите договори;
- по-лесен достъп до интернет за хората с увреждания.
В8. Това ще попречи ли на приемането на национални закони като закона „три предупреждения и си вън (three strikes and you're out)” във Франция?
О8: Не непременно. Но всеки закон ще трябва да предвижда справедлив процес за всеки, чийто достъп до интернет даден национален орган желае да прекъсне. Ще бъде невъзможно автоматичното прекъсване без даване на възможност за излагане на доводите от страна на засегнатото лице. Вж. отговор 5.
Държавите-членки имат право, ако желаят, да приемат дори по-големи гаранции за достъп, отколкото предвидените в законодателството на ЕС, т.е. няма да бъдат задължени да смекчат действащото законодателство, което дава такива гаранции.
-//EP//DTD IM-PRESS 20050901 BKG DOC XML V0//EN
-//EP//STYLESHEET IM-PRESS 20050901 BKG DOC XML V0//EN
