12.9.2011 B7-0495/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно глада в Източна Африка
Gabriele Zimmer
,
Jean-Luc Mélenchon
,
Sabine Lösing
,
Willy Meyer
,
Cornelia Ernst
от името на групата GUE/NGL
PE472.676v01-00 B7‑0495 Резолюция на Европейския парламент относно глада в Източна Африка
Европейският парламент ,
– като взе предвид член 110, параграф 2 от своя правилник,
A. като има предвид, че гладът в Източна Африка засяга повече от 12 млн. души в Сомалия, Етиопия, Кения и Джибути;
Б. като има предвид, че сушата се дължи на липсата на дъждове, но гладът е предизвикан от човешката дейност;
В. като има предвид, че при липсата на адекватна реакция през следващите няколко месеца 750 000 души ще бъдат застрашени от смърт; като има предвид, че гладът е най-тежкият за последните 60 години;
Г. като има предвид, че причините за глада са от различно естество, включително гражданската война, политическата нестабилност, липсата на сигурност в региона, деградацията на почвите, изменението на климата, незаконното изхвърляне на токсични отпадъци по бреговете на Сомалия и изключително интензивния и незаконен риболов покрай бреговете на Сомалия, извършван от европейски и азиатски кораби-заводи;
Д. като има предвид, че правителството на Сомалия беше принудено да разпусне своята брегова охрана поради липса на финансови средства, дължаща се на международната дългова криза; като има предвид, че това създаде празнина, използвана за незаконен риболов в териториалните води на Сомалия, като това е една главните причини за загубата на препитанието на сомалийските рибари;
Е. като има предвид, че операцията EUNAVFOR/АТАЛАНТА стартира на 8 декември 2008 г. и достигна пълния си оперативен капацитет през февруари 2009 г., с мандат да помага за защитата на плавателните съдове на Световната продоволствена програма, доставящи помощи под формата на храни на разселени лица в Сомалия, както и за защита на уязвимите съдове, плаващи в Аденския залив или в крайбрежните води на Сомалия, а също така и за предотвратяване и потушаване на пиратски нападения и въоръжени грабежи край бреговете на Сомалия; като има предвид, че нападенията в териториалните води на Сомалия нараснаха многократно след започването на операция АТАЛАНТА;
Ж. като има предвид, че мисията на Африканския съюз в Сомалия (AMISOM) се финансира основно от Инструмента за мир в Африка, който се финансира от средствата от раздела за дългосрочно развитие на деветия Европейски фонд за развитие (ЕФР), като има предвид, че европейската вноска за AMISOM посредством Инструмента за мир възлиза на 142,5 млн. евро;
З. като има предвид, че според данните на ВКБООН приблизително половината от населението на Сомалия е засегнато от глада, а една четвърт от населението е избягала в съседни държави, по-специално Кения и Етиопия, за да търси храна и вода, като бежанският лагер Дадаб – най-големият в региона – е пренаселен и приема в момента 420 000 души;
И. като има предвид, че много от бежанците са жени и деца и като има предвид, че тези уязвими хора често стават жертва на сплашване и дори на сексуално насилие;
Й. като има предвид че гладът в Африканския рог се дължи също така на широкомащабното придобиване на обработваема земя от чуждестранни инвеститори, на покачването на цените на селскостопанските стоки и на нефта, на световната икономическа криза и на спекулацията с основни стоки;
К. като има предвид, че дериватните инструменти, основаващи се на продоволствените и селскостопанските стокови пазари, станаха изключително популярни и лесно достъпни за инвеститорите навсякъде по света, като все по-широката гама от ликвидни финансови инструменти, основани на продоволствените и селскостопанските стокови пазари, съставлява ключов фактор за рязкото увеличаване на продоволствените цени на световния пазар;
Л. като има предвид, че делът на официалната помощ за развитие, определена на международно равнище за селското стопанство, е спаднал главоломно през последните 30 години;
1. изразява съжаление относно жертвите, причинени от сушата в Африканския рог; призовава за по-силна мобилизация на помощта от ЕС за подпомагане на най-силно засегнатите области и най-уязвимите групи от населението; призовава също така за опростяването на дълга на най-тежко засегнатите държави;
2. призовава местните органи да позволят достъпа на хуманитарните организации до най-нуждаещите се съгласно международното хуманитарно право;
3. призовава за незабавното прекратяване на всички злоупотреби спрямо мирните граждани, по-специално жените и децата, които бягат от глада и сушата;
4. призовава за незабавни мерки за спазване на обвързващите международни ангажименти и за постигането на ЦХР, и по-специално на ЦХР №1 за прилагане на правото на достъп до подходяща храна;
5. призовава Европейския съюз да увеличи помощта за селското стопанство в пренебрегваните области, който страдат от забравата на международната общност; призовава за увеличение на дела на официалната помощ за развитие за селското стопанство, за инвестиции в малки устойчиви ферми и животновъдство, за гарантиране на достъп до земя на малките дребните фермери, засилвайки по този начин местния пазар, както и за приемливо ежедневно хранене за населението в Африканския рог;
6. приветства ангажиментите на ЕС и на нейните държави-членки и отбелязва, че Комисията е отделила за региона хуманитарна помощ на стойност 97,47 млн. евро и се подготвя да засили своето подпомагане, като по този начин нейната помощ през тази година за засегнатото от сушата население ще възлезе на 158 млн. евро; при все това напомня, че призивът на ООН за спешна помощ е все още с 1 милиард долара под необходимите средства; настоятелно призовава международната общност да изпълни поетите ангажименти;
7. призовава Съвета и Комисията да предложат регламент за забрана на спекулативни действия на пазарите за продоволствени и селскостопански стоки, за да се прекрати спекулативната дейност, която води до високи и нестабилни цени на хранителните продукти, както и да поставят справянето с бедността и човешкото страдание в Африканския рог и в развиващите се страни над печалбите и доходите от спекулацията с цените на хранителните продукти;
8. призовава ЕС да актуализира своите насоки в областта на поземлената политика и да й придаде по-голяма важност посредством своите програми за сътрудничество за развитие и всички европейски политики, включващи развиващите се страни;
9. призовава Комисията и Съвета да преразгледат своята политическа стратегия относно Сомалия и операцията АТАЛАНТА, тъй като тя не може да се счита за успех с оглед на увеличаващия се брой на нападенията и техния все по-насилствен характер; настоятелно ги призовава да се съсредоточат върху положението в страната като цяло и, най-важното, върху необходимостта от справяне с хуманитарната ситуация на място и от изкореняване на същинските причини за бедственото положение, което предизвиква страданията на милиони сомалийци;
10. подчертава, че средствата за помощ за развитие като ЕФР следва да не се използват за военни цели; твърдо възразява срещу използването на ЕФР за обучението на военни сили при реформата в сектора на сигурността в Сомалия; счита, че ЕФР трябва да остане стриктно инструмент за финансиране на борбата за изкореняване на бедността и глада в развиващите се страни;
11. възлага на своя председател да предаде настоящата резолюция на Съвета, Комисията, институциите на Африканския съюз, Панафриканския парламент, Парламентарната асамблея АКТБ-ЕС, както и на правителствата на държавите-членки на ЕС.
