8.2.2012 B7-0059/2012 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно положението в Русия ( 2012/2505(RSP) )
Helmut Scholz
от името на група GUE/NGL
PE483.117v01-00 B7‑0059/2012 Резолюция на Европейския парламент относно положението в Русия ( 2012/2505(RSP) )
Европейският парламент,
– като взе предвид съществуващото Споразумение за партньорство и сътрудничество между Европейските общности и техните държави членки, от една страна, и Руската федерация, от друга страна, и започналите през 2008 г. преговори за ново споразумение между ЕС и Русия, както и партньорството за модернизация, започнало през 2010 г.,
– като взе предвид предходните си доклади и резолюции относно Русия и отношенията между ЕС и Русия, и по-специално своята резолюция относно срещата на високо равнище между ЕС и Русия на 15 декември 2011 г. в Брюксел,
- като взе предвид ангажимента на Руската федерация по отношение на задълженията, произтичащи от нейното членство в Съвета на Европа,
– като взе предвид член 110, параграф 2 от своя правилник,
А. като има предвид, че в навечерието на предстоящите президентски избори следва да се припомни фактът, че неотдавнашните парламентарни избори не отговаряха на международно признатите демократични стандарти и че бяха извършени различни тежки нарушения на избирателното право на Руската федерация, както се посочва в докладите на Бюрото за демократични институции и права на човека (БДИПЧ) и Парламентарната асамблея на Съвета на Европа (ПАСЕ);
Б. като има предвид, че хората в цяла Русия, като продължават да участват в протести срещу фалшифицирането на парламентарните избори и за свободни и честни президентски избори през март 2012 г., поставят под въпрос съвременното разбиране, както и функционирането на демократичната система;
В. като има предвид, че не само в Руската федерация, но и в Европейския съюз кризата на доверието в политиките на настоящите правителствени структури продължава да се задълбочава; като има предвид, че редица проблеми, като например неравенството при разпределението на доходите, отново нарастващата бедност, корупцията, липсата на публичен контрол над икономическия и финансовия сектор, неспособността да се осигурят условия за активно участие на гражданите в процеса на вземане на решения, представляват важни предизвикателства както за Русия, така и за ЕС;
Г. като има предвид, че неспособността да се намери решение на тези проблеми води до задълбочаване на тенденциите към национализъм, расизъм, десен популизъм и ксенофобия в обществата както в Русия, така и в ЕС;
1. отново заявява убеждението си, че Руската федерация, като един от най-важните партньори на Европейския съюз в изграждането на стратегическо сътрудничество, споделя с ЕС не само икономически и търговски интереси;
2. изразява загриженост във връзка с това, че що се отнася до демокрацията, Русия и ЕС са изправени пред различни, но тежки проблеми; изразява дълбоко съжаление във връзка с това, че Русия не изпълнява своите задължения в качеството си на член на Съвета на Европа да спазва и изпълнява задълженията си, произтичащи от Европейската конвенция за защита на правата на човека и основните свободи, по-специално демократичните граждански и политически права, спазването на правата на човека и принципите на правовата държава; същевременно изразява дълбока загриженост във връзка с факта, че политиките на ЕС с цел преодоляване на финансовата криза се характеризират с липса на обществен дебат и че отнемането на политическия избор от демократично избраните правителства и парламенти на държавите членки накърнява демокрацията;
3. отбелязва огромната и нарастваща съпротива на гражданите срещу неуспешните политики във всички части на света, включваща масови протести, общи стачки и дори други форми на съпротива; приветства нарастващата готовност на гражданското общество да подкрепи демократичните промени с цел гарантиране на равни възможности и социална справедливост за всички граждани; подчертава, че за мирното и устойчиво развитие на настоящите и бъдещите поколения спазването на демократичните права и правата на човека и намирането на решение на социалните и свързаните с околната среда проблеми трябва да вървят ръка за ръка;
4. отбелязва, че изходът от изборите в Русия продължава да е спорен, и изразява съжаление във връзка с това, че проведените до този момент разследвания не са довели до реални резултати;
5. подкрепя очакванията на руските граждани за свободни и честни президентски избори, за спазване на демократичните стандарти и стандартите за правата на човека, свободата на изразяване на мнение и на събранията и очаква, че това ще доведе до бъдещо преразглеждане на съответното законодателство с цел осигуряване на условията, необходими за изпълнението на тези искания, и привеждането му в съответствие със задълженията в рамките на Организацията за сигурност и сътрудничество в Европа (ОССЕ) и Съвета на Европа;
6. подчертава, че обществата трябва да изградят консенсус относно спазването на демократичните стандарти и правата на човека въз основа на всеобщите стандарти, предвидени в съответните декларации на ООН; отново потвърждава значението на продължаващия диалог за прилагането на тези стандарти в руското общество, както беше подчертано от различните демонстрации, проведени на 4 февруари;
7. изразява загриженост във връзка с нарастващите тенденции на конфронтация в отношенията между ЕС, САЩ и Руската федерация, както и в международната политика като цяло; поради това призовава за конструктивен, открит и показващ взаимно уважение диалог между Русия и Европейския съюз на всички равнища;
8. призовава ЕС да премахне бариерите пред контактите между хората, като предостави либерализация на визовия режим за руски гражданин, както руската страна отдавна иска; призовава и двете страни да предприемат по-нататъшни инициативи за насърчаване на обмена на студенти и учени; изисква подобряване на възможностите на руските студенти и академици да се възползват от програмите на ЕС за обмен;
9. призовава ЕС и Русия да прилагат ефективни политически мерки срещу национализма, расизма, десния популизъм и ксенофобията;
10. изразява загриженост във връзка с това, че различията между ЕС и Русия по политически и свързани със сигурността въпроси нарастват, въпреки че икономическото и енергийното сътрудничество и търговията постоянно се развиват; призовава и двете страни да преодолеят стереотипите от времето на студената война и да дадат нов тласък на политическия, културния и свързания със сигурността диалог; счита, че започването на сериозен диалог относно предложението на г-н Медведев за сключване на Общ паневропейски договор за сигурност, което трябва да бъде обсъдено в рамките на ОССЕ, би могло да бъде началната точка;
11. възлага на своя председател да предаде настоящата резолюция на Съвета, Комисията, заместник-председателя на Комисията/върховен представител на Съюза по въпросите на външните работи и политиката на сигурност, правителствата и парламентите на държавите членки, правителството и парламента на Руската федерация, Съвета на Европа и Организацията за сигурност и сътрудничество в Европа.
