ВЪПРОС С ИСКАНЕ ЗА УСТЕН ОТГОВОР H-0666/08
за времето за въпроси на месечната сесия през Септември II 2008
съгласно член 109 от Правилника за дейността на ЕП
от
Bilyana Ilieva Raeva
към Съвета
Относно: Стандартизация на входни щепселни съединения на различни периферни устройства за мобилни телефонни апарати
През последните години, наред с непрекъснатото нарастване на използването на мобилни телефони, се наблюдава една постоянна смяна на техните стандарти (дори между модели от една и съща марка). Това води до ненужно увеличаване на разходите за аксесоари.
Основната причина за тази нередност е отсъствието на единен стандарт за входни щепселни съединения на различните периферни устройства (зарядни устройства, слушалки, кабели за пренос), който би бил всеобщо валиден за мобилните телефонни апарати от всички марки. Очевидно е, че монополизирането на периферните устройства възпрепятства конкуренцията, което от своя страна вреди на качеството и води до раздуване на цените.
Стандартизирането на периферните устройства (например към формат USB) би довело до намаляване на разходите и би улеснило мобилните телефонни услуги. Би повишило равнището на защита на потребителите. Би увеличило търсенето по отношение на мобилните телефонни услуги. Би довело до намаляване на разхищаването на електрическо и електронно оборудване и до пестене на енергия, материали и ресурси.
Какво възнамерява да предприеме френското председателство за започване на необходимата процедура, при което бихме могли да насърчаваме хармонизацията на изискванията в тази област в рамките на ЕС, както и да убеждаваме всички заинтересовани участници, че тези усилия служат на обществения интерес?
