Членовете на ЕП обсъдиха програмата на германското председателство
Институции
2007-01-17 - 18:43
Merkel и Poettering
Членовете на Европейския парламент обсъдиха с германския канцлер Angela Merkel програмата на германското председателство на ЕС, което започна в началото на този месец. Г-жа Merkel, която произнесе първото си слово в ЕП от името на германското председателство, открои предстоящата Берлинска декларация, с която ще се отбележи 50-тата годишнина на ЕС и необходимостта от толерантност.
Канцлерът Angela Merkel специално пожела добре дошли на депутатите от България и Румъния. Тя припомни, че е прекарала целия си живот в Европа, но за ЕС е новодошла - през по-голяма част от живота си до 35 години "съм ви гледала отвън". Този дом е още по-хубав отвътре отколкото отвън, за мен няма по-хубаво пространство за живеене от нашия общ европейски дом, каза г-жа Merkel. Тя припомни думите на Жак Делор за необходимостта да се даде на Европа душа, но според нея Европа вече има душа, която е свързана с огромното й многообразие. Според нея Европа живее именно благодарение на многообразието си и различията си - то трябва да ни позволи да разберем същността на Европа, коя е душата й. Основната предпоставка за запазване на това многообразие е свободата. Жизнено важно за Европа е да се разбере, че свободата трябва да се извоюва всеки ден и е неделима част от уважението към другия. Това, което характеризира Европа и създава Европа е уважението към нашето многообразие, каза тя. Европа е символ на толерантността - за да създаде тази търпимост държавите на Континента са минали през много катастрофи, омраза и разрушение и това се е вършило в името на някой народ - след тази история, "ние сме задължени да поощряваме търпимостта". Търпимостта не е само да зачиташ другия, но и да искаш на него да му е добре. "Да гледаш с очите на другия е пътят към душата на Европа," каза г-жа Merkel. Европа не трябва да проявява и капчица нетърпение към религиозната нетърпимост и не бива да има нетърпимост към нетърпимостта, а религиозните различия трябва да се зачитат, за да могат народите да съжителстват мирно. "Европа ще успее заедно" е мотото на германското председателство, припомни канцлерката, но каза, че тя би добавила, "Европа ще успее само ако сме заедно". Във връзка с програмата на председателството г-жа Merkel подчерта спешната нужда от нови правила, които да осигурят правилното функциониране на ЕС. По време на председателството ще бъде съставена пътна карта за приключването на процеса за приемането на Конституция. "В интерес на Европа е да постигнем успех през изборите на пролетта 2009 г. - провалът би бил историческо разочарование," каза г-жа Merkel. Приоритетите във външната политика включват Косово, Близкия Изток, ядрената програма на Иран, Афганистан, съседската политика и ново споразумение за партньорство с Русия. ЕС трябва да работи за преодоляването на климатичните промени. За да се изпълнят тези задачи, необходимо е Европа да има министър по външните работи. Относно вътрешните отношения приоритет на новото председателство е да изведе на преден план Лисабонската стратегия и създаването на повече работни места. Шест месеца е твърде кратък период, затова г-жа Merkel подчерта, че програмата на председателството, беше съставена от Германия в сътрудничество с бъдещите председатели Португалия и Словения. В заключение г-жа Merkel попита как Европа след толкова много войни и страдания е успяла през последните 50 години да изгради нещо толкова изключително като европейската интеграция. Отговорът според нея е толерантността - чрез нея се справяме с нашето разнообразие. Защо да не продължим и през следващите 50 години? Председателят на Европейската комисия José Manuel Barroso подчерта, че Европа трябва да продължи да играе водеща роля в научните изследвания. Относно климатичните промени, той каза, че на предстоящата среща на върха през март ЕС трябва да се ангажира да намали поне с 20% емисиите до 2020 г. Други приоритети трябва да са утрояването на възобновяемите източници на енергия, 50% увеличение на бюджета за изследвания в областта на енергетиката и разработването на технологии, които не замърсяват околната среда с въглероден двуокис. Той добави, че декларацията, която предстои да бъде приета в Берлин е възможност за страните членки да се ангажират към целите и ценностите на ЕС. Петте му конкретни предложения за тази декларация са: солидарност, която включва социално и икономическо сцепление; устойчиво развитие чрез борба с климатичните промени; отчетност и отговорност, защото прозрачността и достъпът до информация не трябва да само права на гражданите, но и задължения на институциите; сигурност; популяризиране ценностите на Европа по света. Joseph Dau l (ЕНП-ЕД, Франция) похвали подхода на г-жа Merkel и го нарече проевропейски. Той изрази задоволството си от решението й да се изправи срещу предизвикателствата пред ЕС, които налагат на Европа да се снабди с ефективна система за взимане на решения. Според него сега - особено, когато държавите-членки на ЕС са 27 е изключително важно да се приеме Конституцията. Той подкрепи позицията на председателството и Комисията спрямо Русия, а относно САЩ каза, че перспективата за трансатлантическия пазар ще даде нова динамика на европейската икономика. Г-н Daul добави, че 50-годишнината от създаването на Общността е много важно събитие, което трябва да се използва, за да се припомнят общите ценности и приоритетите в изграждането на Европа - "да се обединим, да стегнем редиците си и да бъдем също толкова ефективни, колкото в миналото". Martin Schulz (ПЕС, Германия) заяви, че новото председателство може да разчита на подкрепата на социалистите в Европейския парламент. Той отбеляза относно социална Европа, че споделя схващането на г-жа Merkel за свободата, но че тя се осъществява в условията на социална сигурност. "Хората очакват да се създаде социална Европа и ако не го осигурим това чувство Европа няма да бъде приета," каза лидерът на социалистите и добави, че ако не се продължи с прилагането на този модел Европа ще се сблъска със сериозни проблеми. Той призова скептично настроените към Конституцията да направят предложения и да се намери компромис в духа на солидарността, защото "Европа означава съвместен живот". Климатичните проблеми не могат да се решат, ако не преустановим политиката на разхищение, добави г-н Schulz. Graham Watson (АЛДЕ, Великобритания) приветства смелата програма на председателството и призова за повече стъпки за подобряване на конкурентноспособността на европейската икономика. Относно Правосъдието и вътрешния ред лидерът на либералите изрази притеснение от репресивните страни на политиките на председателството и по-конкретно споменаването на събирането на данни, но не и на защитата на данни. Той призова ЕС да бъде по-последователен във външната си политика. А за Конституцията той пожела на председателството успех, но изрази съмнения, че условията са подходящи в Лондон, Париж или Варшава. Cristiana Muscardini (Група на Съюза на Европа на нациите, Италия) заяви, че Договорът за Конституция трябва да е разбираем и че не трябва да се действа само на правителствено ниво, но трябва да се приобщят и обществата към този диалог. Според нея трябва да се избегне маргинализирането на Европейския парламент. Г-жа Muscardini изтъкна нуждата да се работи по проблемите, свързани с климатичните промени, борбата срещу тероризма, положението в Африка. ЕС трябва да се противопостави на международния джихад, педофилията и др. В речта си тя припомни, осъждането на смърт на европейски граждани в Либия като недопустимо. Накря тя каза, че целите на германското председателство трябва да направят много за подобряването на качеството на живот в ЕС, както и международния облик на съюза. Daniel Cohn-Bendit (Зелени/ЕСА, Германия) каза, че относно Конституцията е необходим публичен дебат и всенародно допитване, а политиците и дипломатите трябва да кажат на хората до какво компромисно решение са стигнали. Той заяви, че е съгласен с приоритетите на председателството, но може да се поспори как точно в реалността ще се осъществят. Francis Wurtz (ОЕЛ/СЗЛ, Германия) също говори за възобновяването на процеса за приемане на Конституцията. Той предложи на колегите си след декларацията по повод петдесет годишнината в Берлин да не започнат да се самовъзхваляват, защото това няма да промени кризата на доверие, която съществува между европейските граждани. Трябва да се започне открит диалог с всички народи на съюза, подчерта той и добави, че е убеден, че сегашното чувство на дискомфорт не е само във Франция и Холандия. Nigel Farage (Независимост/Демокрация, Великобритания) призова народите да бъдат оставени да говорят сами за себе си и да решат бъдещето си със свободни референдуми. Andreas Mölzer (Идентичност, суверенитет и прозрачност, Австрия) призова да лидерите да се концентрират върху проблемите, свързани с имиграцията и глобализацията. Атакувайте масовата имиграция да запазите многообразието, а не да съживявате един текст, каза той. Според него завръщане към Конституцията не е възможно и добави, че трябва да се предотврати присъединяването на Турция. Независимият Hans-Peter Martin предупреди г-жа Merkel да не попада в клопката на някои членове на нейното правителство. Според него германското председателство не говори за демократичните основи, без които този европейският дом не може да продължи да съществува. "Не говорете само за правила, а работете по същество," каза г-н Мartin. В края на разискването г-жа Merkel отговори на г-н Cohn-Bendit, който според нея греши като сравнява Съветът като тъмна зала в сравнение с ярката светлина на Парламента. Тя се съгласи, че Европейският парламент е важно свързващо звено с гражданите, но и каза, че хората, избрани по демократичен път в правителствата също знаят как да действат. Относно референдумите, тя не се изказа много ентусиазирано и каза, че съдържанието на Конституцията трябва да се изясни, а как ще бъде приета зависи от държавите-членки. Г-жа Merkel добави, че този договор е парадокс, защото е договор, който националните парламенти трябва да защитават, защото дава повече яснота, право на участие и субсидиарност, а именно те са тези, които създават проблеми. Според нея, когато се пристъпи към конкретни действия, нещата ще потръгнат. Поддръжниците на разширяването трябва да знаят, че без Конституция процесът не може да продължи и това важи за Хърватска и Западните Балкани. Относно климатичните промени тя се съгласи с предложенията на председателя на ЕК и добави, че конкретен отговор ще бъде обявен в началото на март. Председателят на ЕК José Manuel Barroso призова за интегриран вътрешен енергиен пазар и подчерта значението му за последователна енергийна политика. Той каза, че за да говори с единен глас относно въпроси свързани с външните енергийни отношения, ЕС ме може да говори на 27 гласа.
20070117IPR02173
BG
1
PHOTO
20070117PHT02132.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
