Отговор, даден от г-жа Гейгън-Куин от името на Комисията
(3 ноември 2011 г.)
Комисията е наясно със значението на изследванията на нови подходи за лечение на рак, включително атакуване на ракови клетки с бактерии, като посочените в примера от уважаемия член на Парламента Forbes (2010) Nature Reviews Cancer 10: стр. 785-794. .
Въпреки че няма по-специално отношение към изследванията, използващи бактерията Clostridium като потенциална терапия на ракови заболявания с ниско кислородно съдържание (позната като хипоксия), в няколко рамкови програми за изследвания и развитие на технологиите (РП) постоянен приоритет са били транслационните изследвания за нови терапевтични подходи спрямо раковите заболявания. По Шестата рамкова програма за научни изследвания и технологично развитие (2002—2006 г.) бяха заделени 10 млн. EUR за изследователски дейности, свързани с хипоксия, в рамките на големи интегрирани проекти, като например EUROXY http://www.metoxia.uio.no/about%20metoxia/dokumenter/Euroxy%20Publishable%20Final%20Activity%20Report%202004_09.pdf и BIOCARE http://cordis.europa.eu/fetch?CALLER=FP6_PROJ&ACTION=D&DOC=19&CAT=PROJ&QUERY=1204198906461&RCN=75338 , които се занимават с нови инструменти за изображения и с по-добре насочени лекарства.
В Седмата рамкова програма за научни изследвания и технологично развитие (2007—2013 г.) бяха увеличени усилията във връзка с целенасочените терапии http://cordis.europa.eu/fp7/health/home_en.html . В резултат на поканите за представяне на предложения, направени в периода 2007—2013 г. в рамките на тема „Здравеопазване“, около 100 млн. EUR са заделени за проекти, свързани с нови и подобрени методи за лечение на рак, включително откриване на нови лекарства и нови средства за целенасочено въздействие върху злокачествените образувания. От особен интерес е проектът METOXIA http://www.metoxia.uio.no/ (12 млн. EUR), който е изцяло посветен на нови средства за въздействие върху злокачествените образувания чрез проучване на тяхното сравнително ниско кислородно съдържание.
Повече възможности за проучвания в тази област могат да възникнат в бъдещите покани за представяне на предложения, които се очаква да бъдат публикувани през юли 2012 г.
