1.9.2008
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларации на Съвета и на Комисията
съгласно член 103, параграф 2 от правилника
от Annemie Neyts-Uyttebroeck, Marco Cappato, Lydie Polfer, Janusz Onyszkiewicz, István Szent-Iványi, Margarita Starkevičiūtė, Grażyna Staniszewska
от името на групата ALDE
относно положението в Грузия
Резолюция на Европейския парламент относно положението в Грузия
Европейският парламент ,
–
като взе предвид предходните си резолюции относно Грузия и по-специално резолюциите си от 26 октомври 2006 г., 29 ноември 2007 г. и 5 юни 2008 г.,
–
като взе предвид доклада си от 17 януари 2008 г. относно по-ефективна политика на ЕС за Южен Кавказ и доклада си от 15 ноември 2007 г. относно укрепване на европейската политика на добросъседство,
–
като взе предвид Споразумението за партньорство и сътрудничество между Европейските общности и техните държави-членки, от една страна, и Грузия, от друга страна, влязло в сила на 1 юли 1999 г.,
–
като взе предвид Споразумението за партньорство и сътрудничество между Европейските общности и техните държави-членки, от една страна, и Руската федерация, от друга страна, влязло в сила на 1 декември 1997 г., чийто срок на действие изтече през 2007 г., но беше автоматично удължен,
–
като взе предвид заключенията от заседанието на Съвета по общи въпроси и външни отношения, проведено на 13 август 2008 г., и заключенията от извънредното заседание на Европейския съвет, състояло се в Брюксел на 1 септември 2008 г.,
–
като взе предвид Съвместно действие 2008/450/ОВППС на Съвета от 16 юни 2008 година относно по-нататъшния принос на Европейския съюз към процеса на разрешаване на конфликта в Грузия/Южна Осетия и други предходни съвместни действия на Съвета по същия въпрос ОВ L 157, 17.6.2008 г., стр. 110. ,
–
като взе предвид резолюции № 1781 (2007 г.) и № 1808 (2008 г.) на Съвета за сигурност на ООН, с които се удължава мандатът на мисията за наблюдение в Грузия до 13 август 2008 г.,
–
като взе предвид плана за действие в рамките на европейската политика на добросъседство, одобрен от Съвета за сътрудничество между ЕС и Грузия на 14 ноември 2006 г.,
–
като взе предвид член 103, параграф 2 от своя правилник,
А.
като има предвид, че неотдавнашната война в Грузия е част от един дълъг процес, характеризиращ се с повишено напрежение между Грузия и Русия и отразяващ стремежа на Русия за увеличаване на нейното влияние в съседните й страни;
Б.
като има предвид, че признаването от руска страна на независимостта на Абхазия и Южна Осетия на 26 август е в разрез с усилията за постигане на мирно решение и със съдържащото шест основни точки споразумение за прекратяване на огъня, постигнато с посредничеството на Европейския съюз и подписано от Грузия и Русия, и че съществува опасност, че то ще повиши нестабилността в Кавказкия регион, ще навреди на отношенията на Русия с ключови партньори и ще накърни ролята й в рамките на международната общност;
В.
като има предвид, че вниманието сега следва да бъде насочено към усилията за облекчаване на положението на жертвите сред цивилното население и от двете страни и към завръщането на лицата, принудени от конфликта да напуснат домовете си, към създаването на нов и надежден механизъм за разрешаване на конфликта и към разполагането на международни наблюдатели и на нови, безпристрастни международни мироопазващи войски;
Г.
като има предвид, че международните цивилни и военни наблюдатели, средствата за масово осведомяване и организациите за защита на правата на човека и за предоставяне на хуманитарна помощ трябва да получат безпрепятствен достъп до всички райони, засегнати от конфликта, както и свобода за разследване на предполагаемите нарушения на международното право, извършени по време на конфликта;
Д.
като има предвид, че Европейският съюз трябва да запази политическото си единство по отношение на кризата в Грузия и да изразява единна позиция, по-специално относно отношенията си с Русия; като има предвид, че процесът за постигане на мирно и трайно решение на конфликтите в Грузия и в Кавказкия регион ще наложи да се преразгледа подробно политиката на добросъседство на ЕС и да се поеме нов ангажимент спрямо целия регион, в сътрудничество с всички европейски и международни организации, по-специално с ОССЕ;
Е.
като има предвид, че конфликтът в Грузия и бъдещите отношения на ЕС с Русия представляват изпитание от решаващо значение за зараждащата се европейска външна политика, в областта на която Съюзът трябва да постигне успех, ако иска да бъде важен фактор на световната сцена;
1.
осъжда прибягването до насилие в рамките на този конфликт, което е несъвместимо с поетите на международно и европейско равнище задължения и с многобройните резолюции на Съвета за сигурност на ООН относно неразрешените конфликти в региона; призовава за незабавно прекратяване на действията, които изглеждат равносилни на етническо прочистване, както и за пълно спазване на споразумението за прекратяване на огъня, по-специално във връзка с руското изтегляне от черноморския пристанищен град Поти;
2.
изразява съжаление във връзка със страданията на жертвите сред цивилното население по време на този конфликт и призовава за незабавно постигане на споразумение за свободен достъп за служителите, предоставящи хуманитарна помощ, до всички райони, засегнати от войната и от нейните последици; припомня на страните за техните задължения в рамките на международното право за осигуряване на свободно преминаване на хуманитарната помощ;
3.
призовава за своевременното въвеждане на нов многонационален механизъм за наблюдение и опазване на мира в Южна Осетия и Абхазия под егидата на ООН или ОССЕ;
4.
потвърждава недвусмислената си подкрепа за териториалното единство и суверенитета на Грузия; подчертава, че всяко едно мирно и трайно решение следва да се основава на зачитането на тези принципи;
5.
призовава за създаване на фонд на ЕС за управление на кризи и възстановяване, предназначен за Грузия, с цел да се предостави значителна хуманитарна и икономическа помощ, да се съдейства за завръщането на бежанците и за възстановяването на жилищата и инфраструктурата от ключово значение, както и с оглед на предлагането на инструменти за смекчаване на отрицателното въздействие на конфликта върху грузинската икономика;
6.
призовава за своевременно предоставяне на международна хуманитарна помощ; приканва Съвета и Комисията да предоставят значителни спешни финансови средства за всички пострадали от конфликта и призовава държавите-членки да предприемат подобни мерки;
7.
изтъква, че единствено чрез приемане на единна и силна позиция Европейският съюз може да окаже значителен принос за мирното и трайно разрешаване на този конфликт, както и на другите неразрешени конфликти в Кавказкия регион; поради това призовава за създаване на гражданско-военна мисия на ЕПСО в Грузия, под егидата на ОССЕ, с цел да се контролира буферната зона и да се насърчат мерките за изграждане на доверие;
8.
застъпва становището, че придаването на по-подчертан международен характер на механизмите за разрешаване на конфликти ще окаже благоприятно влияние върху усилията за разрешаване на конфликта в Грузия, както и на другите неразрешени конфликти в Южен Кавказ; поради това предлага Европейският съюз да свика „Транскавказка мирна конференция“ като ключов елемент от този процес; счита, че на тази конференция следва да се обсъдят международните гаранции относно пълното зачитане на гражданските и политическите права и насърчаването на демокрацията чрез съблюдаването в международен мащаб на принципа на правовата държава; подчертава, че конференцията следва също да предостави възможност да се изслушат позициите на групите в Кавказкия регион, които не разполагат с представители или са лишени от глас;
9.
призовава Съвета и Комисията спешно да разгледат начините за допълнително развитие и укрепване на европейската политика на добросъседство, по-специално по отношение на либерализацията на визовия режим и въвеждането на свободна търговия между Европейския съюз и неговите съседни страни, както и между съседните една на друга страни; настоятелно приканва Съвета незабавно да одобри мандат за Комисията за водене на преговори с Грузия относно сключването на широкообхватно и изчерпателно споразумение за свободна търговия;
10.
призовава Комисията да приеме до края на годината нов доклад относно регионалната политика по отношение на Южен Кавказ, в който се предвижда по-голяма стратегическа роля на ЕС в региона, а на участващите страни се предлага амбициозна институционална и финансова рамка, с цел да се окаже съдействие на усилията им за установяване на по-близки политически и икономически отношения с ЕС;
11.
призовава за въвеждане на нов режим между Грузия и ЕС за улесняване на издаването на визи и за преразглеждане на съществуващия визов режим спрямо Русия;
12.
предлага Съветът да разгледа възможността за назначаване на специален пратеник на ЕС на високо равнище за Грузия, с цел да се улеснят усилията за разрешаване на конфликта и с оглед на по-активната и осезаема роля на Европейския съюз в региона;
13.
призовава Русия да последва примера на Грузия и да предостави пълен достъп на международните средства за масово осведомяване, на организациите за защита на правата на човека и на организациите, извършващи дейност в областта на хуманитарното право, до районите под неин контрол и под контрола на нейните съюзници в рамките на този конфликт; призовава в рамките на независимото международно разследване да се определи дали и от кого са били извършени военни престъпления, престъпления срещу човечеството или други нарушения на международното хуманитарно право или на международното право в областта на правата на човека; призовава за подвеждане под отговорност на лицата, заподозрени, че са извършили подобни нарушения, или от страна на съответните национални съдилища чрез действително съдебно преследване, или от страна на Международния наказателен съд;
14.
изразява дълбоката си загриженост относно влошаването на отношенията между ЕС и Русия, предизвикано от действията на Русия в Грузия; отново изразява своя ангажимент за осъществяване на тясно сътрудничество между Европейския съюз и Русия, но подчертава, че провъзгласеното „стратегическо партньорство“ трябва да се замени с по-прагматични и реалистични отношения с Русия; изтъква, че продължаването на преговорите за сключване на ново споразумение между ЕС и Русия и прилагането на споразумението за облекчаване на визовия режим ще зависи от ангажимента на Русия за предприемане на конструктивни стъпки за преодоляване на настоящата криза и от нейната готовност да изпълнява сериозна, отговорна и градивна роля на международно и европейско равнище
15.
изразява надежда, че както в Грузия, така и в Русия ще се проведе сериозна дискусия в национален мащаб относно събитията, довели до този конфликт, както и че подобна дискусия в двете страни ще благоприятства усилията за постигане на трайно решение, ще утвърди демокрацията и политическата отчетност и ще улесни прехода както в Грузия, така и в Русия към по-предвидими решения в рамките на външната политика, които не допускат прибягването до военни средства;
16.
приканва Международния олимпийски комитет да разгледа внимателно въпроса дали неговото решение за провеждане на зимните олимпийски игри през 2014 г. в Сочи е все още валидно, като се имат предвид неотдавнашните събития в близост до бъдещите олимпийски съоръжения;
17.
призовава Комисията да представи оценка на последиците от неотдавнашния конфликт за енергийните доставки за ЕС и да увеличи усилията си за разнообразяване на енергийните носители и източници; потвърждава подкрепата си за тръбопровода „Набуко“ и застъпва становището, че този проект следва да бъде от приоритетно значение за Европейския съюз и да получава подходяща конкретна бюджетна подкрепа от страна на ЕС;
18.
потвърждава ангажимента си относно ратифицирането на Договора от Лисабон, което ще насърчи приемането на обща външна политика на ЕС и ще утвърди измерението на ЕС, свързано със сигурността и отбраната;
19.
възлага на своя председател да предаде настоящата резолюция на Съвета, на Комисията и на държавите-членки, на президента и парламента на Грузия, на ООН, на Организацията на обединените нации, на ОССЕ, на Съвета на Европа и на президента и парламента на Руската федерация.
