Интервю със Слави Бинев
Институции
България
2007-11-12 - 13:34
Слави Бинев
Г-н Слави Бинев е член на Групата Идентичност, Традиция, Суверенитет. Той е член на Комисията по икономически и парични въпроси.
Интервюто с г-н Бинев е част от поредица интервюта с българските членове на ЕП, инициирана от българската редакция в пресслужбата на Европейския парламент.
Вие сте един от първите 18 пряко избрани евродепутати от България. Интегрирахте ли се вече в работата на ЕП, какво е сътрудничеството Ви с другите евродепутати? Имате ли общи инициативи?
Сещам се за онзи, който падал от трийсететажна сграда, и когато минал покрай тринайсетия етаж, казал: „До тук добре”...Защото бил фаталист...
След 6 месеца работа в Европарламента вече придобих знанието, че европейският парламентаризъм може да бъде свободно падане, но може и да бъде летене – зависи от личността. Всекидневната работа в икономическата комисия и в групата на ИТС, чиито член съм, затвърждават това ми разбиране.
Разбира се, не само аз, но и всички мои български колеги ще трябва да положим още сериозни усилия, за да превърнем нашите позиции още по-разпознаваеми както у нас, така и в останалите държави от Европейския съюз. Защото българите още не разбират дали нашата дейност в Брюксел и Страсбург е опит за летене, или висене. Връзката между промяната на качеството на техния живот и нашия труд тук, в ЕП, още не се вижда ясно.
Що се касае до сътрудничеството ми с останалите евродепутати, както от нашата парламентарна група, така и от други, мисля, че постигнах значителен напредък за този кратък период, откакто съм в Европарламента. Показателно бе гостуването в София на лидера на френския национален фронт Жан Мари Льо Пен и добрите ми отношения с депутати като Ари Ватанен, Пал Шмид и др.
Изключително важен е фактът, че 18-те български депутати доказахме, че можем да бъдем единни въпреки различната си партийна принадлежност. Показахме го с резултатите от общи инициативи като случаят с медицинските ни сестри, осигуряването на подкрепа за изписването на евро на кирилица, дома за деца в Могилино, подкрепата за по-ниска ставка на акциза за алкохола, защитата на интересите на определени производители, като винопроизводителите, млекопроизводителите и т.н. Какви са основните цели и приоритети в работата Ви до края на този мандат? Една от стратегическите ми цели е да убедя българското общество, че моята работа, както и работата на българските евродепутати в ЕП, е от изключителна важност за мястото и ролята на България в европейското семейство и за повишаването на качеството на живот на всеки един от нас.
Изключително значение отдавам на работата си в икономическата комисия в ЕП. Смятам, че мога да помогна много за решаването на проблемите на малките и средни предприятия, финансовия сектор, по-бързата ориентация българския бизнес в правилата на Евросъюза. Ще обръщам още по-голямо внимание на социалния аспект на моята дейност, която ще е насочена най-вече върху социалната роля на спорта и връзката му с образованието, защитата на интересите на хора в неравностойно положение, на представителите на академичната общност и др. Ще установя отношения и с всички неправителствени организации в България. Успяхте ли да свикнете с ритъма на Парламента? Какви са най-големите предизвикателства в ежедневието на един евродепутат? Аз съм спортист, да нагаждам дишането и рефлексите си към различни ритми ми е почти втора природа. Мисля обаче, точно като представител на източните бойни изкуства, където се търси най-прекия и ефикасен път до целта, че можем да желаем още много по отношение на намаляване на бюрокрацията, ефективността на нашето време в парламента. Смятам, че трябва да се правят и повече изнесени заседания на комисиите в различни страни. Това ще помогне за повишаване авторитета на ЕП и за запознаване на повече хора и журналисти във всяка страна-членка с неговата дейност. Как оценявате работата си в ЕП до сега?
По-горе посочих в кои инициативи и решения взех пряко участие. Оценка трябва да дадат избирателите ми и те ще посочат недвусмислено на следващите избори дали съм се справил със своите задачи.
Кои са докладите, по които работите в момента? Какво е значението им за българските граждани?
Пряко съм ангажиран с доклада на Пал Шмид, който обръща сериозно внимание на един огромен проблем – връзката между спорта и образованието, касаеща бъдещето на нашите деца. Като член на ИТС съм пряко ангажиран и с петицията за влизането на Турция в Европейския съюз. Започвам работа и за промяна на закона за осиновяването, който да бъде внесен максимално бързо в пленарна зала. Писмото ми до г-н Пьотеринг, в което сигнализирах за проблемите с учителите, вече бе приет и ще бъде официално обсъден. Ще сигнализирам европейските институции и за твърде неприятните за една европейска държава нарушения по време на местните избори у нас. Това са все въпроси, които засягат и вълнуват пряко и нашите сънародници - смятам, че е пределно ясно защо.
Как поддържате връзка с избирателите си? Как ще работите за популяризирането на Европейския парламент в България до следващите общи избори за членове на ЕП през 2009 година?
По принцип връзката ми с хората е толкова пряка, че не се нуждае от поддържане. В края на всяка работна седмица съм в България и не пропускам всяка възможност за среща със свои избиратели. В най-близко бъдеще ще открия и свой приемен център в София, който по-късно ще бъде последван от подобни и в други градове. Смятам обаче, че популяризацията на Европейския парламент е работа в голяма степен и на самия парламент. Бих препоръчал следните неща:
- създаване на копродуцентски принцип на телевизионни предавания, които третират най-вече общи пред ЕС проблеми, както и пътищата, които ЕП търси за тяхното решаване. Тези предавания да се предлагат свободно на телевизиите, които имат интерес да ги излъчват.
- изнесени заседания на различните комисии в отделни градове, особено в новоприсъединилите се държави-членки. Представете си какъв интерес ще предизвика едно заседание, например на Икономическата комисия на ЕП, в древния български град Пловдив по време на ежегодното есенно стопанско изложение. Там присъстват представители на бизнеса и журналисти от целия регион – ето чудесно използване на усилията на частната инициатива за популяризиране на обществени проблеми и начини за решаването им.
Бих препоръчал и ред конкретни усилия в областта на медиите, но не сега моментът да се разпростирам по темата. Но най-важното – членовете на ЕП трябва да излъчват морал, лично жизнено поведение и да пропагандират ценности, които да са ръководещи за Европа през следващите десетилетия. Смятам, че спортът и образованието трябва да са сред тези модели, тъй като най-пряко интересуват подрастващите млади европейци и ги вълнуват най-много. Аз съм националист, но се надявам народите ни да се срещат в отборни сблъсъци и единоборства само и единствено на полето на честното спортно състезание, да мерят своята образованост, а не агресивност. Тук трябва да даваме примери ние, европейските депутати. А пък депутатите-патриоти още повече!
20071109IPR12804
BG
1
PHOTO
20071112PHT12877.jpg
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
