15.12.2009 B7-0272/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно Беларус
Helmut Scholz
от името на групата GUE/NGL
PE432.856v01-00 B7‑0272/2009 Резолюция на Европейския парламент относно Беларус
Европейският парламент ,
– като взе предвид предишните си резолюции относно Беларус,
– като взе предвид заключенията относно Беларус на Съвета по общи въпроси и външни отношения от 17 ноември 2009 г.,
– като взе предвид декларацията на Европейския съвет относно Източното партньорство от 19-20 март 2009 г., както и съвместната декларация от срещата на високо равнище, посветена на Източното партньорство, проведена в Прага на 7 май 2009 г.,
– като взе предвид изявлението на ЕС в Организацията за сигурност и сътрудничество в Европа (ОССЕ) от 29 октомври 2009 г. относно смъртното наказание в Беларус,
– като взе предвид член 110, параграф 2 от своя правилник,
A. като има предвид, че правителството на Беларус вече заяви през октомври 2008 г. интереса си към нормализиране на отношенията с Европейския съюз,
Б. като има предвид, че през 2009 г. Комисията започна по-интензивен диалог с Беларус в области като енергетика, околна среда, митници, транспорт и безопасност на храните, а диалогът между ЕС и Беларус относно правата на човека беше започнат,
В. като има предвид, че Съветът включи Беларус в своето решение от 20 март 2009 г. относно инициативата "Източно партньорство", чието начало беше поставено от Комисията в нейното съобщение от 3 декември 2008 г.,
Г. като има предвид, че заключенията на Съвета от 17 ноември 2009 г. откриха нови възможности за диалог и задълбочено сътрудничество между ЕС и Беларус,
1. приветства положителното развитие на отношенията между ЕС и Беларус през 2009 г.; счита, че Споразумението за партньорство и сътрудничество между ЕС и Беларус, "замразено" от 1997 г. насам, следва да бъде деблокирано възможно най-скоро;
2. счита, че следва да подкрепи положителното развитие на отношенията ЕС-Беларус посредством създаването на нормални междупарламентарни отношения; счита, че това е подходящата рамка за изчерпателен диалог по въпроси от общ интерес, включително тези, по които партньорите имат съществени разногласия;
3. отбелязва интереса на Беларус към Източното партньорство; счита, че Източното партньорство следва да се превърне в проект с участието на равноправни партньори; настоява, че участието в междупарламентарната асамблея EURONEST следва да бъде договорено въз основа на консенсус между всички участващи страни;
4. подкрепя решението на Съвета да започне преговори с Беларус за облекчаване на визовия режим и счита това за основна стъпка към засилване на двустранните контакти и улесняване на отношенията между местните общности и общини;
5. отбелязва, че са необходими още мерки, за да бъдат изпълнени демократичните стандарти и изборните критерии на ОССЕ, включително:
– зачитане на свободата на изразяване, сдружаване и провеждане на събрания,
– освобождаване на всички все още задържани политически затворници,
– създаване на благоприятни условия за дейността на политически партии, НПО и независими медии,
– изменение на избирателния закон в съответствие с препоръките на ОССЕ/СДИПЧ;
6. решително осъжда нееднократното прилагане на смъртно наказание в Беларус и изтъква, че това противоречи на изявленията на беларуските органи от последните години, че поетапно ще ограничат това наказание; призовава Беларус да въведе мораториум върху прилагането на смъртно наказание с оглед на пълното му премахване; очаква по този въпрос да бъдат предприети ефективни мерки в рамките на неотдавна създадения диалог между Беларус и ЕС относно правата на човека;
7. възлага на своя председател да предаде настоящата резолюция на Съвета, на Комисията, на парламентите и правителствата на държавите-членки, на генералния секретар на ООН, на Парламентарните асамблеи на ОССЕ и Съвета на Европа, на секретариата на Общността на независимите държави и на парламента и правителството на Беларус.
