14.6.2010 B7-0345/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на върховния представител/заместник-председател на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно израелската военна операция срещу хуманитарната флотилия и блокадата на Газа
Annemie Neyts-Uyttebroeck
,
от името на групата ALDE
PE441.926v01-00 B7‑0345/10 Резолюция на Европейския парламент относно израелската военна операция срещу хуманитарната флотилия и блокадата на Газа
Европейският парламент ,
– – като взе предвид предходните си резолюции относно Газа и по-специално тези от 15 януари 2009 г. относно положението в ивицата Газа и от 18 февруари 2009 г. относно хуманитарната помощ за ивицата Газа;
– като взе предвид предходните декларации на Четворката за Близкия изток, и по-специално декларацията от 19 март 2010 г., утвърждаваща фундаменталните принципи, установени в Триест на 26 юни 2009 г. и декларацията от 11 май 2010 г. относно възобновяването на преговорите за сближаване между Израел и палестинците,
– като взе предвид резолюциите на Съвета за сигурност на ООН № 1860 от 8 януари 2009 г. (S/RES/1860(2009) и № 1850 от 16 декември 2008 г. (S/RES/1850(2008),
– като взе предвид изявлението на върховния представител/заместник-председател Катрин Аштън от името на ЕС относно израелската военна операция срещу флотилията, публикувано на 31 май 2010 г.,
– като взе предвид изявлението на председателя на Съвета за сигурност на ООН от 31 май 2010 г. (S/9940),
– като взе предвид резолюцията, приета на 2 юни 2010 г. от Съвета на ООН по правата на човека относно тежките нападения от страна на израелските въоръжени сили срещу хуманитарния конвой от кораби,
– като взе предвид резолюцията, приета от Общото събрание на СЗО от 18 май 2010 г.,
– като взе предвид доклада на Световната продоволствена програма и на Организацията на ООН за прехрана и земеделие (ФАО), публикуван през ноември 2009 г. относно положението в Газа,
– като взе предвид член 110, параграф 2 от своя правилник,
A. като има предвид, че военната операция, проведена от Израел в международни води на 31 май 2010 г. срещу флотилията с хуманитарна помощ за Газа, доведе до смъртта на девет цивилни лица и нараняване на 38 цивилни лица и седем израелски войника и представлява поредната трагедия в дълъг списък от трагедии през последните 62 години,
Б. като има предвид, че Хамас продължава да блокира влизането в Газа на хуманитарния товар от флотилията,
В. като има предвид, че граничните пропускателни пунктове за влизане и излизане от Газа са затворени от юни 2007 г., а ембаргото върху движението на хора и стоки увеличи бедността, парализира възстановяването и разруши икономиката в ивицата Газа, създавайки силен черен пазар, контролиран от Хамас, наред с други; като има предвид, че тази блокада не постигна целта си за подкопаване на екстремистката дейност, а напротив, увеличи радикализирането,
Г. като има предвид, че ембаргото на ивицата Газа представлява колективно наказание в нарушение на международното хуманитарно право,
Д. като има предвид, че 80 % от населението на Газа зависи от хранителни помощи, повече от 60 % са засегнати от продоволствена несигурност, безработицата достига около 50 %, а санитарните и екологичните условия са сериозно влошени,
Е. като има предвид, че само 3 600 камиона хранителна помощ влязоха в Газа през първото тримесечие на настоящата година, докато през първото тримесечие на 2007 г. камионите бяха 36 000; като има предвид също така, че само 81 продукта са разрешени в Газа, а по преценка на Агенцията на ООН за подпомагане и строителство за палестинските бежанци в Близкия изток (UNRWA) продуктите, необходими, за да се отговори на основни хуманитарни нужди, са 6 000,
Ж. като има предвид, че палестинските територии са най големият получател – трета страна – на средства на ЕС и че тази подкрепа е играла важна роля в усилията да се смекчи хуманитарната катастрофа в ивицата Газа; като има предвид, че ЕС продължава да предоставя основна хуманитарна помощ в ивицата Газа, включително чрез UNRWA,
З. като има предвид, че решението за съществуване на две държави остава основната база за дълготраен мир между израелците и палестинците и следователно следва да се избягва всяка едностранна стъпка, която може да застраши тази перспектива; като има предвид, че текущите преговори за сближаване могат да доведат до възобновяване на преките мирни преговори с цел създаване на палестинска държава, която да съжителства в атмосфера на мир и сигурност с държавата Израел,
И. като има предвид, че резолюцията на Съвета за сигурност на ООН № 1860 призовава за незабавно предотвратяване на контрабандата на оръжие и боеприпаси в Газа,
Й. като има предвид, че от контролираните от Хамас територии продължават да се изстрелват ракети към южен Израел,
1. осъжда прилагането на непропорционално насилие срещу цивилни лица;
2. изразява своето съчувствие към жертвите и техните семейства;
3. подкрепя изявлението на Генералния секретар на ООН и на върховния комисар по правата на човека, призоваващо за незабавно международно и независимо разследване на нападението и нарушението на международното право, по-конкретно на Четвъртата женевска конвенция, и настоява за придържане към принципите за отчетност и отговорност; настоятелно призовава върховния представител/ заместник-председател на Комисията и държавите-членки на ЕС да предприемат действия за гарантиране, че са предприети всички необходими мерки, за да стане ефективно това искане;
4. в този контекст изразява дълбоката си загриженост по отношение на отказа на израелското правителство да допусне международно разследване;
5. призовава за вдигане на блокадата на ивицата Газа;
6. подкрепя искането на Израел за прекратяване на контрабандното внасяне на оръжия в Газа; призовава Палестинската автономна власт, както и палестинските лидери, да направят всичко, което е по силите им, за прекратяване на многобройните нападения посредством ракети „Касам”, изстрелвани безразборно от ивицата Газа към израелската територия; признава правото на Израел да съществува в международно признати и сигурни граници;
7. настоятелно призовава върховния представител/заместник-председател и държавите-членки на ЕС да предприемат мерки за гарантиране на дългосрочно отваряне на всички пропускателни пунктове към и от Газа, с подходящо международно наблюдение на крайното предназначение, за да се даде възможност за безпрепятствен поток на хуманитарни и търговски стоки, необходими за възстановяването и за една самостоятелна икономика, както и за паричните потоци и свободното движение на хора;
8. призовава върховния представител/заместник-председател и държавите-членки на ЕС да извършат повторна оценка на мандата на Мисията на Европейския съюз за гранична помощ в съответствие с настоящия политически контекст и условията на сигурност на място;
9. настоява, че ЕС трябва да играе политическа роля, която води до осезаеми резултати, съответстващи на неговата значителна финансова помощ и икономическа тежест в региона, като същевременно хуманитарната помощ остава безусловна;
10. подчертава необходимостта от преоценка и преразглеждане на стратегията на ЕС по отношение на Близкия изток в светлината на новото развитие на положението, с цел упражняване на решителна и последователна политическа роля, придружена от ефективни дипломатически инструменти за мир и сигурност в този съседен регион с жизненоважно стратегическо значение за ЕС; това преразглеждане трябва да включва всички политики на ЕС (търговска политика, политика за развитие …) и следва да се изпълни с оглед постигането на целите на ЕС;
11. призовава за подновяване на вътрешния политически диалог между палестинците в дух на помирение;
12. призовава всички палестински партии да приемат критериите на Четворката: отказване от насилие, признаване на правото на съществуване на Израел и ангажиране с всички споразумения, подписани от Организацията за освобождение на Палестина и Израел;
13. предвид сериозността на последните събития и неотложната необходимост от напредък в посока намиране на решение на конфликта, призовава върховния представител/заместник-председател да инициира съгласувани действия на ЕС на най-високо равнище, включващи както европейските институции, така и 27-те държави-членки;
14. отбелязва, че трябва да се приветства отварянето наскоро на пропускателния пункт в Рафа от страна на египетските органи, но че спешно трябва да се установи постоянен статус; в този контекст призовава египетските органи да се ангажират да поддържат отворен пропускателния пункт и да установят споразумение по този въпрос с Мисията за гранична помощ на ЕС, установена в Рафа;
15. отбелязва, че последните събития в значителна степен влошиха отношенията между Турция и Израел; насърчава турското правителство да реагира по умерен начин и да съсредоточи дипломатическите си и политически усилия върху облекчаването на положението на палестинския народ и допринасяне за мирния процес в Близкия изток;
16. поздравява Агенцията на ООН за подпомагане и строителство за палестинските бежанци в Близкия изток (UNRWA) за извършената от нея работа и като си дава сметка за финансовия дефицит, пред който ще се изправи агенцията преди края на настоящата година, призовава международната донорска общност да спази съществуващите ангажименти, които е поела, и допълнително да увеличи своя принос; в допълнение и в светлината на жизненоважната хуманитарна роля на UNRWA, по-специално във връзка с образованието, за да се посрещне растящият брой учащи се, отново призовава за прекратяване на обсадата, за да се даде възможност на UNRWA да възобнови абсолютно необходимите дейности по строителство и поддръжка;
17. счита, че всяко възможно обсъждане на подобряването на отношенията между ЕС и Израел трябва да бъде придружено от вдигане на блокадата на Газа и пълно спазване на международното хуманитарно право и задълженията, свързани с правата на човека;
18. възлага на своя председател да предаде настоящата резолюция на Съвета, на Комисията и на заместник-председателя на Комисията/върховен представител на Съюза по въпросите на външните работи и политиката на сигурност.
