14.1.2009
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно
член 115, параграф 5 от правилника от
– Jean-Pierre Audy, Filip Kaczmarek, Eija-Riitta Korhola и Bernd Posselt, от името на групата PPE-DE;
– Pasqualina Napoletano, Marie-Arlette Carlotti, Glenys Kinnock, Ana Maria Gomes, Alain Hutchinson, Josep Borrell Fontelles, Thijs Berman и Catherine Neris, от името на групата PSE
– Marios Matsakis, Thierry Cornillet и Johan Van Hecke, от името на групата ALDE
– Hanna Foltyn-Kubicka, Ryszard Czarnecki, Konrad Szymański, Adam Bielan, Ewa Tomaszewska и Mieczysław Edmund Janowski, от името на групата UEN
– Marie-Hélène Aubert, от името на групата Verts/ALE
– Vittorio Agnoletto, от името на групата GUE/NGL
вместо предложенията за резолюция, внесени от следните групи:
– ALDE ( B6‑0037/2009 )
– PSE ( B6‑0042/2009 )
– Verts/ALE ( B6‑0043/2009 )
– PPE-DE ( B6‑0044/2009 )
– UEN ( B6‑0045/2009 )
– GUE/NGL ( B6‑0053/2009 )
относно държавния преврат в Гвинея
Резолюция на Европейския парламент относно държавния преврат в Гвинея
Европейският парламент ,
–
като взе предвид член 115, параграф 5 от своя правилник,
A.
като има предвид завземането на властта от група офицери на 23 декември, след смъртта на президента Lansana Conté,
Б.
като има предвид, че Lansana Conté, навремето офицер, завзе също властта със сила през 1984 г. след смъртта на своя предшественик, президента Sékou Touré, като остана на власт в продължение на 24 години,
В.
като има предвид, че армията не следва да има никакво място в управлението на нациите,
Г.
като има предвид, че мандатът на Националното събрание изтече преди две години, като оттогава не са провеждани законодателни избори,
Д.
като има предвид, че вземането на решения относно политическото, икономическото и социалното бъдеще на Гвинея принадлежи на гвинейския народ и неговите представители, както и че двегодишният срок, предложен от военната хунта за организирането на избори е прекалено дълъг,
Е
като има предвид, че Икономическата общност на западноафриканските държави и Африканският съюз осъдиха държавния преврат и решиха да прекратят участието на Гвинея в тяхната дейност,
Ж.
като има предвид, че основните опозиционни партии и междусиндикалната организация, които предизвикаха стачките от юни 2006 г. и януари 2007 г., приеха за сведение завземането на властта, но че председателят на Националното събрание призовава за възстановяване на конституционната законност,
З.
като има предвид, че според Световната банка всеки втори гвинеец живее с еквивалента на 1 долар на ден, а доходът на глава от населението продължава да намалява от обявяването на независимостта до днес, въпреки значителните хидравлични и минни ресурси на тази страна,
И.
като има предвид, че Transparency International класира Гвинея сред най-корумпираните страни в Африка,
Й.
като има предвид, че превратът се случва във влошен социален и икономически контекст и че развитието е най-добрата гаранция за успех на демокрацията,
К.
като има предвид, че в няколко градове в Гвинея бяха неколкократно организирани демонстрации в знак на протест срещу повишението на цените и недостига на основни хранителни продукти,
Л.
като има предвид, че равносметката по отношение на правата на човека на бившия президент Lansana Conte е доста обезпокоителна и включва използване на прекомерна сила от военните и полицията срещу цивилни, произволни задържания и задържания в затвор без процес, нарушения срещу свободата на изразяване,
М.
като има предвид, че е важно да се отдаде пълно внимание на предложенията на политическите парти, синдикатите и организациите на гражданското общество с цел започване на национален диалог с оглед постигането на мирен и демократичен преход, както и определяне на график за президентски и законодателни избори,
Н.
като има предвид, че решенията, взети от военната хунта, както и назначенията, по-специално в правителството, не спазват основните правила на правовата държава,
О. като има предвид назначението на Kabiné Komara, заемал преди това ръководна длъжност в Африканската банка за внос и износ, за министър-председател и като констатира, че по време на събитията през февруари 2007 г. той присъства в списъка на кандидати за поста, предложен от синдикатите P.
П. като има предвид произволните арести на военни и цивилни, заемащи ръководни длъжности,
1.
осъжда завземането на властта от група офицери и отправя искане за организирането в срок от няколко месеца на свободни и прозрачни законодателни и президентски избори, при спазване на международните норми със съдействието на Африканския съюз и Икономическата общност на западноафриканските държави и подкрепата на ЕС и под управлението на преходно цивилно правителство,
2.
призовава за вътрешен национален диалог в Гвинея с участието на всички политически партии, професионални съюзи и организации на гражданското общество с цел създаване на условия за демократичен преход;
3.
призовава хунтата да спазва правото на свобода на убеждение и изразяване, правото на сдружение и по-специално правото на мирни събрания, така както са посочени във Всеобщата декларация за правата на човека;
4.
осъжда арестите и задържането без обвинения на военни и цивилни лица и отправя искане за тяхното незабавно освобождаване, ако срещу тях не може да бъде повдигнато никакво сериозно обвинение;
5.
приема за сведение политическите ангажименти, поети от новите гвинейски ръководители относно по-специално радикалната борба срещу корупцията и установяването на демократична и прозрачна система в Гвинея; отправя искане за спазването на въпросните ангажименти;
6.
приветства Африканския съюз и Икономическата общност на западноафриканските държави за решенията им да прекратят участието на Гвинея в дейността им докато страната не разполага с демократично избрани правителство и парламент;
7.
отправя искане за започването на политически диалог между ЕС и преходните органи на управление, завзели властта в Гвинея, в рамките на членове 8 и 96 от Споразумението от Котону;
8.
отправя искане към Европейската комисия да бъде в готовност да замрази всякаква друга помощ извън хуманитарна и продоволствена, и да проучи възможността, при отсъствие на демократичен преход, за прилагане на санкции, насочени срещу представителите на силите, завзели властта;
9.
възлага на своя председател да предаде настоящата резолюция на Съвета и на Комисията, на Съвета за сигурност на ООН, на институциите на Африканския съюз, на Икономическата общност на западноафриканските държави , на Съвместната парламентарна асамблея АКТБ-ЕС, както и на гвинейските органи на държавно управление.
