14.12.2009 B7-0256/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно Беларус
Michał Tomasz Kamiński
,
Charles Tannock
,
Ryszard Antoni Legutko
,
Ryszard Czarnecki
,
Paweł Robert Kowal
,
Marek Henryk Migalski
,
Mirosław Piotrowski
,
Tomasz Piotr Poręba
,
Konrad Szymański
,
Adam Bielan
от името на групата ECR
PE432.840v01-00 B7‑0256/2009 Резолюция на Европейския парламент относно Беларус
Европейският парламент ,
– като взе предвид своите предходни резолюции относно положението в Беларус, и по специално своята резолюция от 2 април 2009 г. относно двугодишната оценка на диалога ЕС–Беларус,
– като взе предвид заключенията относно Беларус на Съвета по общи въпроси и външни отношения от заседанието му, проведено на 17 ноември 2009 г., включващи продължаване на временното прекратяване на прилагането на забраната за издаване на визи на определени държавни служители от Беларус, включително на президента Александър Лукашенко, както и удължаването на рестриктивните мерки до октомври 2010 г.,
– като взе предвид съобщението на Комисията от 3 декември 2008 г. относно инициативата „Източно партньорство” ( COM(2008)0823 ),
– като взе предвид декларацията на Европейския съвет относно „Източното партньорство” от заседанието му, проведено в периода 19–20 март 2009 г., както и съвместната декларация от посветената на „Източното партньорство”среща на най-високо равнище, проведена в Прага на 7 май 2009 г.,
– като взе предвид изявлението на Комисията от 21 ноември 2006 г. относно готовността на Европейския съюз да поднови своите отношения с Беларус и нейния народ в рамките на Европейската политика на съседство (ЕПС),
– като взе предвид член 110, параграф 2 от своя правилник,
A. като има предвид, че в гореспоменатите си заключения от 17 ноември 2009 г. Съветът приветства засилването на политическия диалог между ЕС и Беларус, както и сътрудничеството в областта на технологиите и участието на Беларус в „Източното партньорство”,
Б. като има предвид, че след като Съветът извърши оценка на развитието на положението в Беларус в резултат на взетото на 16 март 2009 г. решение, в съответствие с условията, определени в неговата Обща позиция 2009/314/ОВППС, той реши да удължи рестриктивните мерки срещу определени държавни служители от Беларус и временно да прекрати прилагането на тези ограничения върху пътуванията – и в двата случая за срок от дванадесет месеца,
В. като има предвид, че ЕС установи диалог относно правата на човека с Беларус,
Г. като има предвид, че в отговор на положителните стъпки, предприети от Беларус, Комисията вече засили диалога с тази страна в области като енергетиката, околната среда, митническите въпроси, транспорта и безопасността на храните,
Д. като има предвид, че Съветът включи Беларус в своето решение от 20 март 2009 г. относно инициативата „Източно партньорство”, чието начало бе поставено от Комисията в посоченото по-горе съобщение от 3 декември 2008 г., с оглед засилване на сътрудничеството с редица източноевропейски държави,
Е. като има предвид, че Международната федерация на журналистите, въз основа на доклада от нейната проучвателна мисия в Минск (20-24 септември 2009 г.), проведена в сътрудничество с няколко международни НПО, установява, че няма съществен напредък в областта на свободата на средствата за масово осведомяване в Беларус,
Ж. като има предвид, че Александър Милинкевич, водачът на Движението за свобода, изрази съжаление относно това, че по време на посещението на Силвио Берлускони в Минск на 30 ноември 2009 г. не са били повдигнати никакви въпроси, свързани с правата на човека, като по време а престоя си в Беларус министър-председателят на Италия не се е срещнал с представители на гражданското общество,
З. като има предвид, че беларуският президент Александър Лукашенко заяви на 2 ноември 2009 г., че „отношенията с Европейския съюз, като силен консолидиран партньор, са един от фундаменталните фактори за гарантирането на независимостта и суверенитета на Беларус, както и на икономическото, научно и технологично развитие”,
И. като има предвид, че след двугодишна дейност телевизия „Белсат” е основният независим източник на информация за гражданите на Беларус и единствената телевизия, която излъчва пълен набор от програми на беларуски език и привлича все по-голям брой редовни зрители в Беларус,
1. подкрепя решението на Съвета да удължи рестриктивните мерки срещу определени държавни служители в Беларус и същевременно да прекрати прилагането на тези мерки за още дванадесет месеца;
2. подчертава важното значение на диалога относно правата на човека и счита, че той ще допринесе за положителни промени в сферата на гражданските и политически свободи в Беларус; въпреки това продължава да изпитва загриженост във връзка с положението с правата на човека в Беларус и случаите на нарушения на тези права;
3. приветства активното участие на беларуското правителство в инициативата „Източно партньорство”, като начин за изграждане на взаимно разбирателство и осигуряване на възможност за разглеждане на опасенията на страните и въпросите от общ интерес;
4. призовава Комисията да изготви препоръки за евентуалното приемане на директиви относно споразумения с Беларус за улесняване на визовия режим и за реадмисия, щом бъдат изпълнени съответните условия; счита, че подобно действие е решаващо за изпълнението на основните цели на политиката на ЕС по отношение на Беларус, а именно засилването на контактите между народите, включването на Беларус в европейските и регионални процеси и постигането на необратимост при процеса на демократизация в страната;
5. призовава Комисията да изготви предложение за съвместен временен план по отношение на Беларус, определящ приоритети за реформи в духа на плановете за действие, изготвени в рамките на Европейската политика на съседство, за да се съживи временно прекратената процедура на ратификация на Споразумението за партньорство и сътрудничество между Беларус и ЕС;
6. призовава Европейската инвестиционна банка и Европейската банка за възстановяване и развитие да разгледат възможността за увеличаване на финансовата им помощ за Беларус, обръщайки специално внимание на положението на малките и средните предприятия, като същевременно преразгледат своя мандат, за да се поощри преходът на Беларус към демокрация, плуралистично общество и пазарна икономика; смята, че тази евентуална финансова подкрепа следва да се постави в зависимост от постигането на съществен напредък в изложените по-долу области;
7. настоява представители на демократичната опозиция и гражданското общество в Беларус да бъдат включени в диалога между ЕС и Беларус; в този контекст препоръчва на Беларус да се предостави статут на наблюдател в инициативата „EuroNest“ и тя да се представлява от делегация, съставена от петима членове от беларуския парламент и петима представители, избрани от демократичната опозиция; настоява, ако беларуските органи не приемат предложението „5+5”, Беларус да се представлява от 10 членове от гражданското общество и демократичната опозиция;
8. настоятелно призовава Беларус да продължи сътрудничеството си със Службата за демократични институции и права на човека към Организацията за сигурност и сътрудничество в Европа (ОССЕ/СДИПЧ) по избирателния кодекс; очаква промените в избирателния кодекс, договорени с експерти от ОССЕ/СДИПЧ, които според г-жа Лидзия Ярмошина, председателя на беларуската Централна избирателна комисия, „ще отговарят на европейските стандарти” и които вече бяха приети от беларуското правителство, да бъдат приети в беларуската Камара на представителите през текущата есенна сесия и да влязат в сила преди местните избори, планирани за пролетта на 2010 г.;
9. подчертава, че постигането на свободни и честни избори в Беларус, на всяко равнище и във всяко отношение, следва да бъде политическа цел на Европейския съюз – цел, която ще позволи на Беларус да се превърне в истинска европейска демокрация;
10. призовава всички представители на ЕС и държавите-членки да провеждат политически срещи с представители на демократичната опозиция, по-специално при посещенията си в Беларус;
11. настоятелно призовава беларуското правителство да използва следващите 12 месеца за предоставяне на свидетелства за реален напредък в следните области:
– привеждане на Закона за средствата за масово осведомяване в съответствие с препоръките от доклада на Международната проучвателна мисия в Република Беларус от 20–24 септември 2009 г., в частност по отношение на следните аспекти: предоставяне на равни права на всички средства за масово осведомяване, като се отмени забраната за разпространяване на независими печатни издания през държавните разпространителски мрежи на „Белсоюздрук” (система от вестникарски будки) и държавната пощенска служба на Беларус „Белпочта”; определяне на ясни критерии за акредитиране на журналисти и за раздаване на лицензи и честоти за разпръскване на радио- и телевизионен сигнал; предоставяне възможност на журналистите свободно да изпълняват своите задължения по време на обществени мероприятия; преработване на Закона за средствата за масово осведомяване и Закона за противодействие на екстремизма и на членовете от Наказателния кодекс (368, 369, 369-1, 193-1), отнасящи се до клеветата;
– гарантиране на свободата на сдружаване и провеждане на събрания, като се отмени член 193-1 от беларуския Наказателен кодекс, който определя дейността от името на нерегистрирани обществени сдружения, политически партии и фондации като престъпление; позволяване регистрирането на политически партии (като „Беларуска християндемокрация”) и на организации на гражданското общество (например „Вясна”);
– гарантиране на свобода на вероизповеданието по отношение на църквите, различаващи се от Беларуската православна църква (Московска патриаршия);
– несъздаване на пречки пред дейността на организациите, които вече работят на територията на Беларус, например чрез искане на нелогични повишения на наемите или налагане на неправомерни данъци върху проектите, изпълнявани с безвъзмездни помощи от ЕС (например в случая с Хелзинкския комитет в Беларус);
– гарантиране на политически права и свободи чрез прекратяване на практиката на сплашване по политически причини, и по-специално уволнения от работни места и университети; спиране на наказателните преследвания за предполагаемо избягване на военна служба по отношение на студенти, които са били изключени от университети заради гражданската им позиция и са принудени да получат образованието си в чужбина; и преразглеждане на всички случаи на принудително призоваване за задължителна военна служба, при които са нарушени законовите права на няколко млади активисти, като Франак Вячорка, Иван Шило и Змитер Федорук, което е равносилно на вземане на заложници, практикувано от държавата;
12. призовава органите на Беларус да преразгледат присъдите с мерки за неотклонение, наложени на участниците в мирна демонстрация през януари 2008 г., както и лишаването от свобода на Артьом Дубски, а също така и на всички лица, задържани, според „Амнести Интернешънъл”, поради своите убеждения; призовава за незабавното освобождаване на предприемачите Николай Автухович и Владимир Осипенко, които са предварително задържани под стража вече 8 месеца;
13. призовава органите на Беларус да зачитат правата на националните малцинства в съответствие с Рамковата конвенция на Съвета на Европа за защита на националните малцинства от 1 февруари 1995 г.; в това отношение настоятелно призовава органите на Беларус да признаят Съюза на поляците в Беларус, ръководен от Анджелика Борис, която беше преизбрана за председател на конгреса на Съюза на поляците на 15 март 2009 г.;
14. призовава органите на Беларус да зачитат принципа на визовата реципрочност; с оглед на настоящото временно прекратяване на санкциите за беларуски държавни служители и с оглед на препоръката на Съвета към Комисията за подготовка на директиви относно преговори за улесняване на визовия режим с Беларус, решително осъжда неотдавнашните откази на входни визи за г-жа Agnieszka Romaszewska, директор на телевизия „Белсат”, за преподаватели от университета в Бялисток, за члена на кипърския парламент Christos Pourgourides и за члена на литовския парламент Emanuelis Zingeris;
15. настоятелно призовава органите на Беларус да изградят реален диалог с представителите на демократичната опозиция; следователно подчертава колко е важно да се дефинират ролята и работните методи на Обществения консултативен съвет;
16. призовава Комисията да използва пълноценно и ефективно възможностите за подпомагане на гражданското общество и демократичното развитие в Беларус чрез ЕИДПЧ;
17. призовава беларуските органи да смекчат правилата, ограничаващи свободата на средствата за масово осведомяване, като например тежките изисквания за регистрация (насочени и към медиите в интернет) и забраната за чуждестранно финансиране;
18. смята, че има спешна нужда от интернационализиране на проекта за телевизия „Белсат”, като се комбинира финансова подкрепа от допълнителни страни и институции, започвайки с Европейския съюз; призовава Комисията да отпусне финансова помощ на телевизия „Белсат” и да настоява беларуското правителство да я регистрира официално в Беларус; призовава правителството на Беларус, като знак на добра воля и положителна промяна, да позволи на беларуския "Европейски хуманитарен университет" (ЕХУ) в изгнание във Вилнюс (Литва) да се завърне по законен път в Беларус на базата на действителни гаранции, че същият ще може да осъществява дейност свободно и да се установи отново в Минск при подходящи за своето бъдещо развитие условия, по-специално като позволи на ЕХУ да установи наново своята библиотека в Минск, предоставяйки сграда и създавайки условия, позволяващи обширните колекции от книги на беларуски, руски, английски, немски и френски да бъдат отворени и достъпни за всички;
19. възлага на своя председател да предаде настоящата резолюция на Съвета, на Комисията, на парламентите и правителствата на държавите-членки, на генералния секретар на ООН, на Парламентарните асамблеи на ОССЕ и Съвета на Европа, на секретариата на Общността на независимите държави и на парламента и правителството на Беларус.
