8.12.2008
ПРЕДЛОЖЕНИЕ ЗА РЕЗОЛЮЦИЯ
съгласно член 78, параграф 3 от правилника
от Mary Lou McDonald
от името на комисията по заетост и социални въпроси
относно предложението за директива на Съвета за прилагане на споразумението, сключено между Асоциацията на корабособствениците от Европейската общност (ECSA) и Европейската федерация на транспортните работници (ETF) относно Конвенцията за морски труд от 2006 г., и за изменение на Директива 1999/63/ЕО (COM(2008)0422)
Резолюция на Европейския парламент относно предложението за директива на Съвета за прилагане на споразумението, сключено между Асоциацията на корабособствениците от Европейската общност (ECSA) и Европейската федерация на транспортните работници (ETF) относно Конвенцията за морски труд от 2006 г., и за изменение на Директива 1999/63/ЕО (COM(2008)0422)
Европейският парламент ,
–
като взе предвид предложението на Комисията за директива на Съвета относно споразумението между Асоциацията на корабособствениците от Европейската общност (ECSA) и Европейската федерация на транспортните работници (ETF) относно Конвенцията за морски труд от 2006 г. и за изменение на Директива 1999/63/ЕО (COM(2008)0422),
–
като взе предвид Хартата на основните права на Европейския съюз ОВ С 303, 14.12.2007 г., стр. 1. ,
–
като взе предвид Директива 1999/63/EО на Съвета от 21 юни 1999 г. относно Споразумението за организацията на работното време на морските лица, сключено между Асоциацията на корабособствениците от Европейската общност (ECSA) и Федерацията на синдикатите на транспортните работници в Европейския съюз (FST) ОВ L 167, 2.7.1999 г., стр. 33. ,
–
като взе предвид споразумението, сключено между Асоциацията на корабособствениците от Европейската общност (ECSA) и Европейската федерация на транспортните работници (ETF) относно Конвенцията за морски труд от 2006 г. (Конвенцията),
–
като взе предвид факта, че споразумението включва съвместна молба до Комисията Споразумението и Приложение А към него да бъдат приложени с решение на Съвета по предложение на Комисията съгласно член 139, параграф 2 от Договора,
–
като взе предвид член 78, параграф 3 от своя правилник,
А.
като има предвид, че съгласно член 31 от Хартата на основните права на Европейския съюз всеки работник има право на условия на труд, които опазват неговото здраве и сигурност и зачитат достойнството му, на ограничаване на максималната продължителност на труда, на периоди на дневна и седмична почивка, както и на платен годишен отпуск,
Б.
като има предвид, че член 139, параграф 1 от Договора предоставя на социалните партньори на общностно равнище възможността, ако желаят, да водят диалог, който може да доведе до договорни отношения, включително споразумения,
В.
като има предвид, че член 139, параграф 2 от Договора предоставя възможност споразумения, сключени на общностно равнище, да се прилагат по съвместна молба на страните, подписали споразумението, с решение на Съвета по предложение на Комисията,
Г.
като има предвид, че ако всички държави-членки ратифицират Конвенцията, тя ще достигне прага, необходим за влизането й в сила,
Д.
като има предвид, че Конвенцията ще представлява важен принос за насърчаването на достойни стандарти на труд по света ,
1.
приветства факта, че въпреки че член 139, параграф 2 от Договора не изисква консултации с Парламента във връзка с молби, отправени към Комисията от страна на социалните партньори, Комисията изпрати предложението си на Парламента и поиска той да съобщи становището си на Комисията и на Съвета;
2.
подкрепя подписаното от социалните партньори споразумение относно някои аспекти на условията на труд в сектора на морското корабоплаване, тъй като то представлява добър баланс между потребността от подобряване на условията на труд и от защита на здравето и безопасността на морските лица;
3.
изразява съгласие, че споразумението следва да бъде предоставено на Съвета; призовава, следователно, Съвета да приеме предложението на Комисията за директива на Съвета относно прилагането на споразумението във вида, в който е сключено от социалните партньори, като се вземат предвид всички особени интереси съответно на държавите-членки и на ЕС;
4.
счита, че е от съществено значение в световен мащаб да се определят и да се спазват минимални стандарти за трудова заетост и здравословни и безопасни условия на труд за морския персонал, нает или работещ на борда на морски кораби;
5.
приветства факта, че споразумението, във вида, в който е сключено от социалните партньори, и предложението на Комисията за директива на Съвета предвиждат само минимални изисквания, като оставят на държавите-членки и/или социалните партньори свобода да приемат мерки, които са по-благоприятни за работниците в съответната област и съответстват по същество на разпоредбите на Част А от кодекса на Конвенцията;
6.
напомня предоставената гъвкавост за държавите, подписали Конвенцията, по силата на член II, параграф 6 от въпросната Конвенция;
7.
подчертава ключовата роля на социалните партньори за подобряването на здравословните и безопасни условия на труд за работниците; изцяло подкрепя компетентното включване на социалните партньори в преговорите в рамките на социалния диалог и сключването на споразумения относно условията на труд;
8.
препоръчва да се приеме предложението на Комисията;
9.
призовава държавите-членки без забавяне да ратифицират Конвенцията за морски труд от 2006 г.;
10.
възлага на своя председател да предаде настоящата резолюция на Съвета, Комисията и социалните-партньори.
