Въпрос с искане за устен отговор O-000135/2011
до Комисията
Член 115 от Правилника за дейността
Jo Leinen
,
Richard Seeber
,
Theodoros Skylakakis
от името на Комисия по околна среда, обществено здраве и безопасност на храните Относно: Всеобхватен подход към намаляването на антропогенните емисии на газове, различни от СО2, които оказват въздействие върху климата
Европейската политика в областта на климата е съсредоточена върху дългосрочното намаляване на емисиите на CO2 с цел смекчаване на последствията от изменението на климата. Научните данни доказват, че в политиката ни се наблюдава остра липса на всеобхватен подход към намаляването на антропогенните емисии на газове, различни от СО2, които оказват въздействие върху климата, а именно хидрофлуоровъглеродите (HFC), черният въглерод и замърсяващите газове, които водят до образуване на тропосферен (в долния слой на атмосферата) озон. Същите данни показват, че е важно усилията ни за борба с изменението на климата да се допълнят с решителното и навременно разглеждане на въпроса за замърсителите, различни от CO2, като се използват преимуществата на съществуващите технологии и институции (като Монреалския протокол, двустранни споразумения и т.н.). Това може да бъде направено за някои HFC на обществена цена от едва 5 до 10 цента на тон, като се има предвид, че цената за въглерода надвишава 13 евро на тон. Съответните варианти на политиката включват:
a) поетапно намаляване на производството на HFC с потенциал за глобално затопляне, за да се ускори постепенната отмяна на хидрохлорофлуоркарбоните (HCFC) и събирането и унищожаването на разрушаващите стратосферния озон парникови газове в изхвърлените продукти и оборудване;
б) намаляване на емисиите на черен въглерод, като се даде приоритет на емисиите, които оказват въздействие върху регионите със сняг и лед, включително арктическите, гренландски и хималайските и тибетските ледници;
в) намаляване на замърсяващите газове, които водят до образуването на тропосферен озон, парников газ със значително действие.
Каква е позицията на Европейската комисия във връзка с посочената по-горе стратегия? Възнамерява ли Комисията да допълни съответно политиката си за смекчаване на последиците от изменението на климата? Възнамерява ли Комисията да представи законодателно предложение по отношение на антропогенните емисии на газове, различни от CO2, които оказват въздействие върху климата? Възнамерява ли Комисията да извърши анализ на разходите за намаляване на емисии за тези антропогенни емисии на газове, различни от CO2, които оказват въздействие върху климата?
Готова ли е Комисията да насърчи незабавно поетапното намаляване на международно равнище на производството и потреблението на HFC посредством Монреалския протокол, а не чрез гъвкавите механизми, като част от Протокола от Киото, за да изпълни в по-голяма степен целите за смекчаване на последиците от изменението на климата?
