Интервю с европейския депутат Thijs Berman: Афганистан се нуждае от помощта на ЕС за изграждането на институции
Външни отношения
2010-03-09 - 17:12
Операциите на международната общност в Афганистан са скъпи и затова възниква въпросът къде точно трябва да бъдат насочени инвестициите. Нидерландският социалдемократ Thijs Berman посети Афганистан, за да наблюдава втория тур на изборите през ноември миналата година. Поискахме неговата оценка преди планираното му следващо посещение в страната.
Г-н Berman, какво се случва в момента в Афганистан?
Мисля, че в момента Афганистан е във фаза на развитие, в която има много възможности пред себе си. Разбира се, има и тревожни сигнали. От една страна, президентът Karzai обеща да се справи с корупцията, да подобри ситуацията в държавата, да подобри институциите. От друга страна виждаме, че президентът е решил да не променя начина, по който независимата избирателна комисия е назначена - той e единственият човек, който е отговорен за това. Той ще назначи и членовете на Комисията за изборни жалби . Тоест вместо укрепване на системата за проверки и постигане на баланс, те са отслабени. Това е изключително тревожно, защото Афганистан се нуждае от институции, които да са надеждни в очите на местното население. 90% от гражданските дела между афганистанци не стигат до легитимен съд, а се разрешават от съдия-талибан, защото хората нямат доверие на официалните съдии. Те са смятани за корумпирани.
Може ли международната общност да се надява, че ще се стигне до печеливш и за двете страни изход от ситуацията в Афганистан?
Европа има възможността да изиграе важна роля, инвестирайки повече в изграждането на институции, местно правителство и обучение на местната полиция и военни, което е крайно наложително.
Мисля, че вместо да се концентрираме върху военния аспект, както правят американците, трябва да съсредоточим усилията си върху изграждането на тази страна заедно с афганистанците. Основната роля на Европа не трябва да бъде с военна насоченост, имайки предвид факта, че постоянно изпращаме войски от 2001 г. насам и това не подобри по никакъв начин сигурността в страната. Талибаните контролират две трети от Афганистан.
Това води до следващия въпрос: изпращането на повече войски решение ли е на проблема?
Според мен изпращането на повече войски е, безполезно и би било грешка. Пентагонът смята, че проблемите могат да бъдат решени чрез изпращането на повече войска. За един чук, всеки проблем изглежда като пирон, а това очевидно не е начинът, по който ние трябва да решаваме проблемите си. Това, което трябва да направим, е да изградим доверие сред афганистанците. Не толкова между нас и тях, колкото между тях самите - доверие в техните собствени лидери, в тяхната собствена политическа система. Това може да се осъществи чрез борба с корупцията, и разбира се, с производството на опиум.
Възможно ли е да бъде постигната координация между ЕС и САЩ?
Да, разбира се! Това е необходимо. Разговарях с американците миналия понеделник. Видях се с американския посланик в НАТО. Мисля, че трябва да имаме тясно сътрудничество в областта на изграждането на институции, засилването на местната власт и икономическото развитие, развитието на селските райони и даването на еднакви възможности както на мъжете, така и на жените. Но доколкото виждам, американският подход все още е свързан с военни действия.
Какво очаквате от предстоящото Ви посещение в Афганистан?
Като главен наблюдател на ЕС на изборите, смятам за свое задължение да проверя какъв е резултатът от нашите препоръки след измамите на изборите миналата година, както и дали те са приложени; така че ще се концентрирам върху това какво е направено, за да има по-малко измами на следващите избори.
20100226STO69656 D-AF Афганистан
BG
1
LINK
/activities/delegations/homeDel.do?language=BG&body=D-AF
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
