Въпрос с искане за устен отговор O-000156/2011
до Комисията
Член 115 от Правилника за дейността
Cornelia Ernst
,
Helmut Scholz
,
Søren Bo Søndergaard
от името на групата GUE/NGL Относно: Актуално състояние на преговорите с Австралия, САЩ и Канада относно използването и предаването на данни от досиетата на пътниците (PNR данни)
1. Може ли Комисията да разясни подробно оценката си за съответствието на споразумението между Европейския съюз и Австралия относно обработката и предаването на произхождащи от Европейския съюз данни от досиетата на пътниците (PNR данни) с основните права и законодателството на ЕС, както и с критериите, заложени в резолюции P7_TA(2010)0144 и P7_TA(2010)0397 на Европейския парламент? Може ли Комисията да обясни по-специално как е констатирала, че събирането и използването на PNR данни отговаря на законодателните изисквания за необходимост и пропорционалност?
2. Може ли Комисията да разясни как в контекста на член 218 от ДФЕС, възнамерява да прилага членове 23 и 25 от споразумението между ЕС и Австралия (относно решаване на спорове, временно преустановяване на действието на договора и прекратяване на договора), в случай че Европейският парламент, в резултат на гласуване с абсолютно мнозинство, изиска тези разпоредби да бъдат прилагани?
3. Като се вземе предвид, че предаването на PNR данни от превозвачите е изискване на австралийското законодателство, целта на споразумението между ЕС и Австралия е единствено да гарантира, че предаването на данни се осъществява в съответствие със законодателството на ЕС за защита на личните данни. Съгласна ли е Комисията, че член 16 от ДФЕС е подходящо правно основание за решението на Съвета?
4. Като се вземе предвид, че общоприето определение за профилиране, също основано на действащи международни актове, би допринесло за оценяване на взаимовръзката между събирането и обработването на PNP данни и дейностите по профилиране, би ли се съгласила Комисията да работи за изготвянето на подобно определение?
5. В очакване на резултата от по-нататъшните преговори със САЩ и Канада, може ли Комисията да предостави информация относно общите критерии за осигуряване на съответствие с принципите на необходимост и пропорционалност, по-специално що се отнася до обхвата и периодите на запазване на данните? Може ли да предостави пълен преглед на възможните двустранни споразумения между САЩ и държавите-членки, които засягат въпроса за предаването на PNR данни? Може ли Комисията да изясни съдържанието на бъдещото законодателство, което предвижда системно предаване на PNP данни от Канада на САЩ?
6. Може ли Комисията да изясни връзката между програмата на САЩ за сигурни полети и събирането на PNR данни?
7. Наблюдава ли Комисията честотата на ad hoc използването от страна на американските органи на системата PULL за пряк достъп до системите на превозвачите, които вече използват метода PUSH, в съответствие с разпоредбите на действащото споразумение със САЩ?
8. В момента текат ли преговори между Комисията и САЩ?
9. Би ли могла Комисията да гарантира, че предаването на PNR данни на САЩ, Канада и Австралия при никакви обстоятелства няма да наруши основното право на свобода на движение на европейските граждани в тези страни? Проектът за споразумение ще включва ли и позоваване на това основно човешко право, предвидено в Международния пакт за граждански и политически права и Хартата на основните права на ЕС?
