18.1.2010 B7-0031/2010 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0240/2009
съгласно член 115, параграф 5 от Правилника за дейността
относно Европейска стратегия за Дунавския регион
Silvia-Adriana Ţicău
,
Constanze Angela Krehl
,
Victor Boştinaru
,
Brian Simpson
,
Saïd El Khadraoui
,
Hannes Swoboda
, Евгени Кирилов,
Georgios Stavrakakis
, Ивайло Калфин
от името на групата S&D
PE432.879v01-00 B7‑0031/2010 Резолюция на Европейския парламент относно Европейска стратегия за Дунавския регион
Европейският парламент ,
– като взе предвид въпроса от 3 декември 2009 г. до Комисията относно Европейска стратегия за Дунавския регион ( O-0150/09 – B7-0240/2009 ),
– като взе предвид член 192 и член 265, параграф 5 от Договора за функционирането на Европейския съюз,
– като взе предвид заключенията на Европейския съвет от 18 и 19 юни 2009 г., който отправи призив към Комисията да състави Европейска стратегия за Дунавския регион преди края на 2010 г.,
– като взе предвид програмата на Съвета, изготвена от испанското, белгийското и унгарското председателства,
– като взе предвид Дунавския форум, създаден в рамките на Парламента, и извършената от него работа,
– като взе предвид становището на Комитета на регионите от октомври 2009 г., озаглавено „Стратегия на ЕС за Дунавското пространство“,
– като взе предвид конвенциите от Еспо, Орхус и Берн за опазване на околната среда;
– като взе предвид Белградската конвенция за режима на корабоплаването по Дунава;
– като взе предвид член 115, параграф 5 и член 110, параграф 2 от своя правилник,
A. като има предвид, че река Дунав свързва десет европейски държави: Германия, Австрия, Словакия, Унгария, Хърватия, Сърбия, Румъния, България, Молдова и Украйна, като шест от тях са държави-членки на ЕС,
Б. като има предвид, че държавите по поречието на Дунав, с население над 200 милиона души, представляват важен социално-икономически потенциал в рамките на Европа,
В. като има предвид, че Дунавският регион представлява важна пресечна точка между програмите на ЕС в областта на политиката на сближаване, мерките за държавите кандидатки и потенциални кандидатки за членство, като и програмите за държавите, обхванати от Европейската политика на съседство,
Г. като има предвид, че предстои да бъде разработена стратегия на ЕС за Дунавския регион в следните области на сътрудничество: социално развитие и защита, устойчиво икономическо развитие, транспортна и енергийна инфраструктура, опазване на околната среда, култура и образование,
Д. като има предвид, че тази стратегия би могла да допринесе значително за подобряването на координацията между регионалните и местните органи и организациите, развиващи дейност в Дунавския регион, и би спомогнала за благополучието, устойчивото развитие, създаването на нови работни места и сигурността в района,
Е. като има предвид, че тази стратегия, която следва модела на стратегията за Балтийско море, има потенциал за насърчаване на регионалното и трансграничното сътрудничество с цел по-нататъшен икономически растеж и за съвместно намиране на отговори на общите предизвикателства,
Ж. като има предвид, че Дунавският регион е значима историческа връзка, обединяваща западната и източната част на ЕС,
З. като има предвид, че сътрудничеството в Дунавския регион има дълга история: Европейската дунавска комисия, основана на 30 март 1856 г. първоначално със седалище в Галац (Румъния), е една от първите европейски институции, като понастоящем седалището й се намира в Будапеща,
И. като има предвид, че след разширяването от 2007 г. река Дунав почти се превърна във вътрешен воден път на Европейския съюз, и като има предвид, че Дунавският регион може да даде значителен принос за насърчаване на развитието, настъпило оттогава,
Й. като има предвид, че река Дунав, заедно с канала на Майн и река Рейн, свързва Северно с Черно море и предоставя основа за използване на геостратегическото положение на Черноморския регион,
К. като има предвид, че разглеждането на Дунавския регион като единен макрорегион би помогнало за преодоляване на регионалните различия в икономическите показатели и за подкрепа на интегрираното развитие,
Л. като има предвид, че делтата на Дунав е обект от световното наследство на ЮНЕСКО от 1991 г. и че Дунавският регион обхваща няколко специални защитени зони в рамките на Натура 2000; като има предвид, че Дунав и неговата делта представляват уникална и крехка екосистема, която приютява редки растителни видове, застрашени поради замърсяването,
1. призовава Комисията да започне възможно най-бързо обширни консултации с всички държави по поречието на Дунав и да представи стратегия на ЕС за Дунавския регион не по-късно от края на 2010 г.;
2. настоятелно призовава Комисията да представи предложение за стратегия на ЕС за Дунавския регион, с цел да се обхванат различни аспекти от регионалното сътрудничество на хоризонтална основа, да се стимулира взаимодействието и да се избегне дублирането на дейностите на регионалните органи и организации;
3. счита, че местните и регионални органи, поради близостта си до местното население и информираността си за неговите потребности, следва да играят важна роля в изготвянето, прилагането и по-нататъшното разработване на стратегията на ЕС;
4. подкрепя икономическото и социалното развитие на Дунавския регион като приоритетна за ЕС област и насърчаването на по-дълбока регионалната интеграция на Дунавския регион като динамичен компонент от по-широка европейска икономическа и политическа област;
5. счита, че е важно да се постигнат максимални резултати от възможностите, предложени от икономиките на Дунавския регион, с цел той да се превърне в една от най-привлекателните области в ЕС и в света;
6. призовава за подобряване на екологичното състояние на река Дунав, която понастоящем е замърсена, както и за мерки за намаляване на замърсяването и предотвратяване на по-нататъшни изпускания на петрол и други отровни и вредни вещества;
7. отбелязва, че отговорност за замърсяването на Дунавския регион носят както държавите-членки, така и другите крайречни държави, през които преминава Дунав; подчертава, че защитата на околната среда в басейна на река Дунав има важно значение за развитието на селското стопанство и на селските райони в региона;
8. подчертава необходимостта да се защитят и увеличат рибните запаси в река Дунав; призовава Комисията да изготви всеобхватен план за опазване и възстановяване на естествените запаси на есетрови риби в река Дунав;
9. подчертава необходимостта от координиран подход, насочен към по-ефективно и по-добро усвояване на всички налични финансови средства на ЕС в държавите по поречието на Дунав с оглед на постигането на целите на стратегията;
10. подчертава, че стратегията за Дунавския регион следва да включва мерки, които трябва да се прилагат от Европейския съюз, неговите държави-членки и всички крайречни държави;
11. подчертава необходимостта от гарантиране на диверсификацията на енергийните източници и призовава Комисията и всички крайречни държави да задълбочат сътрудничеството в областта на енергетиката;
12. призовава Комисията, държавите-членки и всички крайречни държави да насърчават и прилагат съвместни проекти за енергийна ефективност и възобновяеми енергийни източници предвид потенциала на региона като източник на биоенергия, както и да насърчават използването на енергия от биомаса, слънчева, вятърна и хидроенергия;
13. подчертава, че точните оценки на въздействието върху околната среда следва да бъдат предварително условие за всички свързани с енергетиката инфраструктурни проекти, за да се гарантира изпълнение на международните стандарти за опазване на околната среда, след като бъдат проведени консултации с партньорите, които биха могли да бъдат засегнати от тези решения;
14. припомня ролята на река Дунав като обединяващ фактор в региона; предлага да се предприемат мерки, за да се улесни преминаването на границите в региона;
15. предлага транспортната система на ЕС да се интегрира с транспортните системи на съседните на ЕС държави в Дунавския регион и подчертава колко е важно да се предвидят интермодални проекти;
16. счита, че корабоплаването по вътрешните водни пътища е важен аспект от развитието на транспорта в региона, като същевременно признава спада във вътрешното корабоплаване, което се дължи главно на силния икономически спад, и подчертава колко е важно да се премахнат стеснените участъци по плавателен път с направление Рейн/Маас–Майн–Дунав, за да се подобри корабоплаването;
17. предлага да се укрепи трансевропейската мрежа, за да се подобри интермодалността в целия регион и да се подобрят връзките с Черно море посредством пътната и железопътната мрежа (коридори за превоз на товари и високоскоростни железопътни линии);
18. счита туризма за важен инструмент за насърчаване на икономическия растеж на региона;
19. насочва вниманието към изключителната икономическа взаимозависимост на държавите от Дунавския регион и подчертава значението на инвестициите в информационни и комуникационни технологии и в развитието на малките и средни предприятия, за да се гарантира устойчив и ефективен растеж и да се стимулира зелената икономика в целия Дунавски макрорегион;
20. подкрепя програми, които имат за цел да подобрят мултикултурната среда в Дунавския регион чрез стимулиране на многонационалната мобилност, насърчаване на културния диалог, развиване на форми на изкуството и комуникацията и опазване на културното и историческото наследство;
21. подкрепя програмите за университетски обмен в региона и предлага университетите в региона да създадат мрежи, с цел да се насърчат центровете за върхови постижения, конкурентноспособни на международно равнище;
22. приканва Комисията и държавите-членки да подобрят административната организация, за да се намали административната тежест, свързана с разработването и прилагането на стратегията на ЕС за Дунавския регион;
23. призовава Комисията и държавите-членки да определят приоритетни проекти за Дунавския регион;
24. призовава Комисията да работи в тясно сътрудничество с Европейския парламент за определяне на приоритетите за разработването на стратегия на ЕС за Дунавския регион и редовно да го информира и да се консултира с него относно напредъка, постигнат при изпълнението на стратегията;
25. предлага на всеки две години да се провежда среща на върха на ЕС, посветена на Дунав, а заключенията й да се представят пред Европейския съвет и Парламента;
26. възлага на своя председател да предаде настоящата резолюция на Съвета, на Комисията, както и на другите заинтересовани институции.
