Съвместен отговор, даден от г-н Дали от името на Комисията
Въпроси, изискващи писмен отговор : E-004388/11 , E-005055/11 , E-005563/11 , E-005756/11
(4 юли 2011 г.)
Законодателството на Европейския съюз в областта на храните е разработено, за да гарантира висока степен на защита на човешкото здраве на цялата територия на ЕС при ефективно функциониране на вътрешния пазар. Държавите-членки имат водеща роля да гарантират, че хранителните продукти, които се пускат на пазара, отговарят на изискванията на ЕС за безопасност на храните. За целта са въведени ефикасни системи, включително Системата за бързо предупреждение за храни и фуражи, в която държавите-членки са длъжни да съобщават всякаква информация за съществуваща опасност за здравето, произтичаща от храни или фуражи.
Освен да гарантира безопасността на храните и напитките в Европа, законодателството има и грижата да гарантира, че потребителите са напълно информирани за естеството и характеристиките на храните, които консумират. Това се урежда с помощта на строги изисквания за етикетирането на храните. Съставът на храните трябва да бъде ясно обозначен в списъка на съставките, а естеството на продукта трябва да бъде посочено със съответното наименование.
Що се отнася до качеството на хранителните продукти по показатели, които не са свързани с безопасността, от направено неотдавна проучване, проведено от Сдружението на потребителите в Словашката република с подкрепата на Комисията, личи, че съставът на шест хранителни изделия със запазена марка и цената им значително се различават в седем държави от ЕС.
Поради малкия брой на изследваните извадки и продукти и поради липсата на информация за методологията на извадките в публикуваните до момента данни не може да се смята, че като цяло резултатите от проучването са представителни за състава и цените на хранителните продукти в старите и новите държави-членки. Комисията изиска подробните резултати от проучването и ще ги разгледа допълнително.
Подобни различия могат да произтичат от предпочитанията и вкусовете на потребителите, техните очаквания (включително по отношение на цените), техническите спецификации на производствените линии, както и от наличието и достъпността на суровини. Най-общо хранително-вкусовите дружества решават какви продукти и на каква цена да пуснат на съответния национален пазар в ЕС. Известните марки шоколад например често определят продуктовия състав по различен начин, за да се съобразят с различните вкусове в Обединеното кралство и в Ирландия, от една страна, и на континента, от друга.
Посредством мероприятията си за информиране и обучение на потребителите Комисията допринесе за повишаване на осведомеността на гражданите в новите държави-членки относно правата на потребителите, включително основните правила за безопасност и етикетиране на храните. В България тази кампания беше проведена през 2010 г. http://aktivnipotrebiteli.bg/kampania/index.php Освен това тази година Комисията ще публикува на всички национални езици информационно-образователен раздел относно безопасността на храните на сайта „Долчета“ www.dolceta.eu , предоставящ текущо обучение за потребителите в интернет.
Комисията ще продължи и занапред да следи с особено внимание резултатите от всякакви по-нататъшни проучвания в тази област.
