Въпрос с искане за писмен отговор E-002526/2012
до Съвета
Член 117 от Правилника за дейността
Димитър Стоянов (NI)
(6 март 2012 г.)
Относно: Съхраняване на пари и други активи, принадлежащи на авторитарни режими и техните диктатори на територията на ЕС
С оглед постигане на целите на Общата външна политика и политика на сигурност (ОВППС), установени в член 21 от ДЕС, които включват опазване на мира, укрепване на международната сигурност, зачитане на правата на човека, утвърждаване и укрепване на демокрацията и принципите на международното право, ЕС налага санкции или ограничителни мерки самостоятелно или в изпълнение на задължителни резолюции на Съвета за сигурност на Организацията на обединените нации. Въпреки това в публичното пространство има данни за редица авторитарни лидери, притежаващи активи в ЕС. Твърди се, че починалият севернокорейски лидер Ким Чен Ир, Кадафи, суданският президент Омар ал Башир и др. държат активи в размер на милиарди евро в европейски банки. Налагането на санкции на диктаторите, от една страна, и позволяването им да укриват натрупаните от тях богатства в ЕС, от друга, има негативно влияние върху европейската външна политика. В тази връзка на 02.02.2012 г. Европейският парламент прие препоръка до Съвета относно последователна политика по отношение на авторитарните режими, спрямо които ЕС прилага ограничителни мерки, когато техните ръководители упражняват своите лични и търговски интереси в рамките на ЕС.
Предвид изложеното се обръщам към Вас със следните въпроси: 1.
Какви мерки смята да предприеме Съветът с оглед приетата от Европейския парламент препоръка за изграждане на по-ефикасна и последователна политика на санкции? 2.
Смята ли Съветът да ангажира състав „Санкции“ на работната група на съветниците по външни отношения (RELEX/Санкции) да даде оценка относно прилагането и изпълнението на ограничителни мерки, и по-специално на появилите се в публичното пространство факти за съхраняване на пари и други активи на диктатори в ЕС и, ако да, кога ще бъдат докладвани на Европейския парламент направените констатации?