Въпрос с искане за устен отговор O-000206/2011
до Комисията
Член 115 от Правилника за дейността
Nathalie Griesbeck
,
Sonia Alfano
,
Sophia in 't Veld
, Baroness
Sarah Ludford
,
Louis Michel
,
Cecilia Wikström
от името на групата ALDE Относно: Подкрепа на ЕС за бежанците в Тунис
На 14 януари 2011 г. ЕС обяви ангажимента си да окаже подкрепа за демократичния процес в Тунис и да предостави хуманитарна помощ за приемането на стотици хиляди бежанци, пристигнали в страната след началото на въстанието и бойните действия в Либия. От 20 февруари 2011 г. над 582 000 души са пресекли границата от Либия към Тунис. Голяма част от пристигащите в Тунис са били преминаващи работници мигранти и благодарение на съгласувани международни усилия, оглавявани от Международната организация по миграция, повечето мигранти са успели да се върнат по домовете си.
Обаче значителен брой хора от страни, засегнати от конфликти, и/или хора, които бягат от преследване продължават да са в бежанските лагери. На 1 август 2011 г. ВКБООН докладва, че 4425 лица, за които службата е загрижена, продължават да се намират в лагерите в пустинята на границата между Тунис и Либия. За тези бежанци единственото трайно решение е презаселване в трети страни.
Както заявиха членовете на делегацията на комисията по граждански свободи, правосъдие и вътрешни работи в Тунис на 13 - 16 юли 2011 г. положението на бежанците в тези лагери се влошава с всеки изминал ден. Те са изправени пред много трудни условия, преди всичко поради изключително високите температури, пясъчните бури и ограничения достъп до чиста вода, подходяща санитарна и хигиенна инфраструктура.
Членовете на делегацията бяха поразени от слабия отговор на държавите-членки на ЕС от гледна точка на възможности за презаселване в сравнение с усилията, положени от страни като Канада, Съединените щати и Норвегия. Както беше заявено от Върховния представител Катрин Аштън на 30 август 2011 г. до този момент държавите-членки са поели само следните ангажименти за презаселване: Ирландия (24), Испания (50), Португалия (19), Швеция (200), Белгия (25), Финландия (70) и Нидерландия (20). Рязко контрастира обещанието на Норвегия да презасели 310 бежанци - цел, която тя постигна до юли 2011 г.
Може ли Комисията да информира Парламента за състоянието на разискванията със Съвета и държавите-членки относно плана за подпомагане на ВКБООН при презаселването на оставащите в Тунис бежанци, колко нови места ще бъдат обещани от държавите-членки и на какъв етап е приемането на бежанците, чиито случаи вече са приети?
Може ли Комисията да изясни какво възнамерява да направи, за да подкрепи и засили общите усилия на Съюза и на държавите-членки за презаселване, с оглед на факта, че в Съвета беше спряна работата по Съвместната програма на ЕС за презаселване, чието разглеждане беше приключено от Парламента на първо четене?
