SWIFT и PNR: ЕП е загрижен за защитата на личните данни преди новите преговори
Правосъдие и вътрешни работи
Пленарни сесии
2010-04-21 - 18:46
Някои проблеми трябва да бъдат разрешени преди ЕП да одобри новото споразумение между ЕС и САЩ за трансфер на финансови данни чрез мрежата на SWIFT, подчертаха депутатите на дебата в сряда. Основните проблемни точки са обмена на "масиви от данни" и компенсациите при злоупотреби с лични данни. Относно трансфера на данни от досиетата на въздушните пътници (PNR данни) към САЩ и Австралия, ЕНП, С&amp;Д и АЛДЕ подкрепиха отлагането на гласуването, докато Комисията не представи обявения нов "пакет PNR".
Е
ЕП отхвърли последното споразумение за SWIFT през февруари, поради което е необходимо договарянето на ново споразумение. Европейската комисия иска споразумението да бъде подписано преди юни тази година. При отхвърлянето на предишното споразумение, депутатите бяха силно критични относно факта, че то позволява трансфера на лични данни не само на заподозрени лица, но също и трансфер на данните на много хора като част от "масиви от данни". Именно правата на гражданите по отношение на техните лични данни, особено правата на достъп, поправка и компенсация, не бяха добре дефинирани в предишното споразумение според депутатите от ЕП.
Според представителя на испанското председателство на Съвета, Diego López Garrido , новото споразумение ще трябва "да включва достатъчни гаранции и предпазни мерки". Тези гаранции ще бъдат прилагани без дискриминация по отношение на гражданите на ЕС и САЩ. Споразумението най-вероятно ще бъде за период от пет години. Относно трансфера на "масиви от данни", "този принцип ще трябва да бъде запазен по технически причини и съображения за ефективност".
Комисарят по вътрешните въпроси Cecilia Malmström каза следното: "Опитахме се да се съобразим с точките, по които ЕП изрази загриженост в своите резолюции". Исканията за трансфер ще трябва да бъдат отправяни от правните органи, както и да бъде гарантирана правна компенсация в случай на злоупотреба. Относно трансфера на "масиви от данни", комисарят направи следния коментар: "Знам, че Европейският парламент е силно загрижен по този въпрос, но без това не би могла да се реализира Програмата за проследяване на финансирането на тероризма (TFTP, Terrorism Finance Tracking Program)."
"Европейският парламент иска споразумение, но не споразумение на всяка цена", обобщи от името на ЕНП Simon Busuttil (Малта). Той приветства готовността на Комисията да представи мандат за преговорите, който да бъде одобрен "възможно най-скоро". ЕП ще упражни своите правомощия по "конструктивен и отговорен" начин, добави той по отношение на трансфера на "масиви от данни". Следващата седмица мисия от ЕП ще замине за САЩ, където европейските депутати ще обсъдят тези проблеми с техните колеги от американския конгрес.
За разлика от предишния оратор, Birgit Sippel (С&Д, Германия) подчерта, че нейната група не е за "споразумение колкото се може по-скоро", а за "споразумение, което да е колкото се може по-добро". Тя подчерта също така, че Съветът не трябва да взема решение по въпроса преди гласуването в ЕП на 6 май. Тя се противопостави на трансфера на "масиви от данни" като "непропорционална" мярка, и според нея специализиран орган в Европа трябва да проверява как се извличат тези данни.
От името на групата на либералите говори Jeanine Hennis-Plasschaert (Нидерландия), която заяви, че фактът, че ЕП няма да гласува своята резолюция тази седмица, "не трябва да спира Съвета да продължи с приемането според предварителния график". Въпреки това, добави тя, "принципите за пропорционалност и необходимост са ключът" за подготвяното споразумение, а "европейските правни искания за честно, пропорционално и законно обработване на личната информация са от първостепенно значение".
Според Jan Philipp Albrecht (Зелени/EСA, Германия) "ние говорим за конституционни принципи, защита на правото на личен живот, правна защита и пропорционалност". Относно трансфера на "масиви от данни", той подчерта, че това е в нарушение на договорите и смята, че други, "по-малко обезпокоителни" мерки, са за предпочитане.
Charles Tannock (EКР, Великобритания) обясни, че въпреки че неговата група е подкрепила предишното споразумение, новото предложение на Комисията може да бъде в крайна сметка за добро, поради "слабото съобразяване", което американските дипломати са показали по отношение на новите правомощия на ЕП. В заключение той добави, че обявеното предстоящо посещение на американския вицепрезидент Joseph Biden в Парламента може да допринесе за подобряването на тази ситуация.
Marie-Christine Vergiat (ЕОЛ/СЗЛ, Франция) каза, че насоките на Комисията за преговорите включват някои от исканията на ЕП за съхраняване на данните и правна компенсация. Въпреки това, напредъкът в това отношение според нея е "недостатъчен", тъй като "принципите за необходимост и пропорционалност не са спазени".
Mario Borghezio (EСД, Италия) вярва, че новите насоки ще гарантират "ефективно сътрудничество с американските власти", като според него "Европа не трябва да забравя да се предпазва от тероризма". В заключение той подчерта, че новият мандат за преговори ще гарантира правата на гражданите за защита на личните данни и правна компенсация.
Трансфер на лични данни, съдържащи се в досиетата на пътниците към САЩ и Австралия
Парламентът трябва също така да одобри или отхвърли споразумението за трансфер на данни на пътниците към САЩ и Австралия. На 6 май депутатите ще гласуват проекторезолюция, която се очаква да предложи отлагането на крайния вот. Целта е по този начин да се даде достатъчно време за създаването на модел на стандартно досие с лични данни на пътници, който да отговаря на исканията на ЕП за защита на личните данни. Досиетата, съдържащи лични данни на пътниците, които първоначално бяха събирани основно с търговска цел, все по-често се използват за борба срещу престъпността.
По време на дебата в пленарната зала в сряда, комисарят по вътрешните въпроси Cecilia Malmström обяви, че ще предложи нов "пакет PNR", който ще включва "глобална външна PNR стратегия", определяща общите изисквания за сключване на споразумения с трети страни, както и предложения за предоговаряне на споразуменията със САЩ, Австралия и Канада, и нова европейска PNR система.
Докладчикът на ЕП по въпроса Sophia in 't Veld (AЛДE, Нидерландия) отбеляза, че Парламентът винаги е бил силно критичен относно използването и трансфера на PNR данни, като е отхвърлил две споразумения, които биха създали правна несигурност и практически трудности за гражданите и превозвачите. По тази причина тя се изказа за отлагане на гласуването, и призова Комисията да представи новия "PNR пакет" преди началото на летните ваканции.
Axel Voss (EНП, Германия) също се изказа в полза на отлагането на гласуването, "за да могат да се вземат предвид нашите съображения за защита на данните". Birgit Sippel (С&Д, Германия) се надява, че някои въпроси, като вида на данните, ще бъдат изяснени и ще бъде предложен нов преговорен мандат преди началото на летните ваканции.
20100420IPR73062
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
