25.10.2010 B7-0601/2010 ПРЕДЛОЖЕНИЕ ЗА РЕЗОЛЮЦИЯ внесено съгласно член 120 от Правилника за дейността
относно изтезанията на коренните жители в западната част на Нова Гвинея
Oreste Rossi
PE450.419v02-00 B7‑0601/2010 Предложение за резолюция на Европейския парламент относно изтезанията на коренните жители в западната част на Нова Гвинея
Европейският парламент,
– като взе предвид Конвенцията на Обединените нации от 1984 г. против изтезанията и други форми на жестоко, нечовешко или унизително отнасяне или наказание,
– като взе предвид член 5 от Всеобщата декларация за правата на човека и член 7 от Международния пакт за граждански и политически права, отнасящи се до забраната на изтезанията,
– като взе предвид Международната конвенция за ликвидиране на всички форми на расова дискриминация;
– като взе предвид член 120 от своя правилник,
А. като има предвид, че повече от 40 години коренните жители в западната част на Нова Гвинея са жертви на произвол и насилие от страна на индонезийската войска;
Б. като има предвид, че от началото на индонезийската окупация хиляди души са били убити и че това подтисничество, поради своята жестокост и мащаб, се счита за най-тежкото насилие, извършено в наши дни срещу племенни народи в света,
В. като има предвид, че преследванията на местното папуаско население са свързани с експлоатацията на територията, богата на мини за добив на злато и мед, и че действията на индонезийската войска се характеризират с краен расизъм и религиозна омраза,
1. настоятелно призовава Съвета да поиска от правителството на Индонезия да сложи край на тези нарушения на правата на човека и да спазва всеобщо признатите норми на международното право.
