ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0055/08
съгласно член 108 от Правилника за дейността на ЕП
от
Guido Sacconi
, от името на Комисия по околна среда, обществено здраве и безопасност на храните
към Комисията
Относно: Проект на регламент относно методи за изпитване за REACH
На 27 февруари 2008 г. Европейската комисия представи на Европейския парламент проект на регламент относно методи за изпитване за регистрацията, оценката, разрешаването и ограничаването на химикали (REACH) (D001792/07/00). Въпреки това определени алтернативни методи за изпитване, при които не се използват животни, и които са утвърдени от Европейския център за валидиране на алтернативни методи (ECVAM) през 2006-2007 г., не са включени в проекта на регламент, тъй като все още не са одобрени за регулаторни цели.
Какво предприема Европейската комисия, за да гарантира бързото приемане и наличността на методи, алтернативни на изпитването върху животни, за регулаторни цели? Предприела ли е Комисията или смята ли да предприеме някакви действия за гарантиране на ефикасна и прозрачна процедура, както и на ефективно сътрудничество между институциите, участващи в процедурата по валидиране и регулаторно приемане?
