8.3.2010 B7-0178/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно смъртта на Орландо Сапата Тамайо в Куба
Franziska Katharina Brantner
,
Raül Romeva i Rueda
от името на групата Verts/ALE
PE439.694v01-00 B7‑0178/2010 Резолюция на Европейския парламент относно смъртта на Орландо Сапата Тамайо в Куба
Европейският парламент ,
– като взе предвид изявлението, направено от говорителя на Върховния представител, Катрин Аштън, на 25 февруари 2010 г.,
– като взе предвид заключенията на Съвета относно Куба от 15 юни 2009 г.,
– като взе предвид член 110, параграф 2 от своя правилник,
A. като има предвид, че Орландо Сапата Тамайо почина в затвора вследствие на своята гладна стачка и че тази смърт можеше да бъде избегната,
Б. като има предвид, че всички държави носят задължението и отговорността да защитават живота на своите граждани и на лицата, живеещи в техните граници, независимо от условията, в които се намират,
В. като има предвид, че Съветът започна политически диалог и поднови сътрудничеството за развитие с Куба, както и че Куба е член на групата на страните от АКТБ,
Г. като има предвид, че в своята външна политика, ЕС следва подход, който се основава на диалога и подкрепата, а не на изолацията, и че голям брой европейски агенции за развитие и фондации, развиват дейност в Куба,
1. изразява дълбокото си съжаление по повод смъртта на Орландо Сапата Тамайо и изказва съболезнованията си на неговото семейство и приятели;
2. отхвърля идеята, че която и да било държава в света следва да има политически затворници, призовава за освобождаването на всички такива затворници и настоява, че затворниците, независимо от повдигнатите срещу тях обвинения, трябва да бъдат третирани хуманно и държани при условия, при които е гарантирано тяхното здраве;
3. заявява отново, че свободата на изразяване и информация е основно право и че за почти две десетилетия интернет се превърна в един от най-важните инструменти за гарантиране на свободата на изразяване и информация; призовава Комисията да предложи своята финансова и техническа помощ с цел да се гарантира на всички кубински граждани достъп до интернет;
4. споделя мнението, че подписването от страна на Куба на Международния пакт за граждански и политически права и на Международния пакт за икономически, социални и културни права във Вашингтон през февруари 2008 г. предоставя на кубинските граждани основните средства, с чиято помощ да преследват постигането на социален и политически напредък в съответствие със своите разбирания, и ги приканва да се възползват от тези средства; в светлината на горепосочените пактове, осъжда отношението на кубинското правителство към Орландо Сапата Тамайо;
5. счита, че съществуващото ембарго не допринася с нищо за постигането на подобен напредък и настоятелно призовава всички заинтересовани страни да се въздържат от налагането на такива видове ембарго, включително икономическо ембарго;
6. възлага на своя председател да предаде настоящата резолюция на Съвета, Комисията, държавите-членки и правителството на Куба.
