24.1.2007
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларации на Съвета и на Комисията
съгласно член 103, параграф 2 от правилника
от Joseph Daul, José Ignacio Salafranca Sánchez-Neyra, Elmar Brok, Antonio Tajani, Simon Coveney и Piia-Noora Kauppi
от името на групата PPE-DE
относно инициативата в подкрепа на всеобщ мораториум върху смъртното наказание
Резолюция на Европейския парламент относно инициативата в подкрепа на всеобщ мораториум върху смъртното наказание
Европейският парламент ,
-
като взе предвид своите предишни резолюции относно всеобщ мораториум върху смъртното наказание и по-специално своята резолюция от 23 октомври 2003 г.,
-
като взе предвид резолюциите за мораториум върху смъртното наказание, приети от различни органи на ООН, включително Комисията по правата на човека,
-
като взе предвид декларациите на ЕС в подкрепа на всеобщ мораториум върху смъртното наказание,
–
като взе предвид член 103, параграф 2 от своя правилник,
A.
като има предвид, че Европейският съюз реши, в своите определящи насоки относно смъртното наказание, приети от Европейския съвет, състоял се в Люксембург на 6 юни 1998 г., да работи в рамките на международните организации за налагането на всеобщ мораториум върху смъртното наказание и неговото своевременно премахване,
Б.
като изразява дълбоко си безпокойство от тегнещата над хиляди хора в света заплаха от екзекуция, но окуражен от факта, че броят на страните, премахнали смъртното наказание, непрекъснато нараства през последните години,
В.
като има предвид, че на 27 юни 2006 г., Камарата на депутатите на Италия прие единодушно предложение, което обвърза италианското правителство със задължението да: „представи по време на следващата Генерална асамблея на ООН, след консултации с партньорите от ЕС, но без това да подлежи на единодушно одобрение от всички държави-членки на ЕС, предложение за резолюция относно мораториум върху смъртното наказание с оглед на пълното му премахване в световен мащаб,
Г.
като има предвид, че на 9 януари 2007 г. правителството на Италия и Съветът на Европа решиха да работят съвместно с цел получаването на възможно най-широка подкрепа в полза на инициатива, основаваща се на Генералната асамблея на ООН, за всеобщ мораториум върху изпълнението на смъртни присъди с оглед пълното премахване на смъртното наказание,
1.
твърдо поддържа инициативата на Камарата на депутатите на Италия, подкрепена от Съвета на Европа;
2.
подновява своето искане към Председателството на Съвета да предприеме бързи действия с оглед представянето на резолюция за всеобщ мораториум върху смъртното наказание на вниманието на Генералната асамблея на ООН;
3.
настоятелно призовава институциите на ЕС и държавите-членки да положат всички усилия от политическа и дипломатическа гледна точка с оглед получаването на възможно най-благоприятна подкрепа в полза на въпросната резолюция сред членовете на Генералната асамблея на ООН;
4.
отправя искане към Председателството на Съвета и към Комисията да уведомят Европейския парламент относно резултатите, постигнати в рамките на Генералната асамблея на ООН, на първото възможно пленарно заседание след приключване на разискванията;
5.
възлага на своя председател да предаде настоящата резолюция на Председателството на Съвета, Комисията, парламентите на държавите-членки, Генералния секретар на ООН и държавите-членки на Генералната асамблея на ООН.
