8.3.2010 B7-0174/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно лицата в Куба, лишени от свобода заради убежденията им
Adrian Severin
,
Luis Yáñez-Barnuevo García
,
Emine Bozkurt
от името на групата S&D
PE439.690v01-00 B7‑0174/2010 Резолюция на Европейския парламент относно лицата в Куба, лишени от свобода заради убежденията им
Европейският парламент ,
– като взе предвид предишните си резолюции относно положението в Куба, по-специално тези от 17 ноември 2004 г. и 2 февруари 2006 г.,
– като взе предвид предишните си резолюции относно правата на човека по света през 2004 г., 2005 г. и 2006 г. и политиката на Съюза в областта на правата на човека,
– като взе предвид своята резолюция от 14 декември 2006 г. относно последващите действия във връзка с наградата „Сахаров“ P6_TA(2006)0601 .
,
– като взе предвид изявлението на председателството на Съвета от 14 декември 2005 г. относно „Дамите в бяло“, както и по-ранните изявления, от 26 март 2003 г. и 5 юни 2003 г., относно положението в Куба,
– като има предвид Обща позиция 96/697/ОВППС на Съвета, която беше приета на 2 декември 1996 г. и която периодично се актуализира,
– като взе предвид заключенията на Съвета по общи въпроси и външни отношения от 18 юни 2007 г. относно Куба,
– като взе предвид съобщението на върховния представител, Катрин Аштън, относно смъртта на г-н Сапата в Куба,
– като взе предвид член 110, параграф 2 от своя правилник,
А. като има предвид, че защитата на всеобщия и неделим характер на правата на човека, включително гражданските, икономическите, социалните и културните права, продължава да бъде една от основните цели на Европейския съюз,
Б. като има предвид, че десетки независими журналисти, мирни дисиденти и защитници на правата на човека все още се намират в затвора,
В. като има предвид, че през 2005 г. Парламентът присъди наградата „Сахаров“ за свобода на мисълта на „Дамите в бяло“ и че отказът на кубинските власти да разрешат на представителките на „Дамите в бяло“ да посетят Парламента, за да получат наградата, нарушава основно човешко право, а именно правото на напускане и връщане в собствената страна, посочено във Всеобщата декларация за правата на човека,
Г. като има предвид, че председателството на ЕС предприе действия в подкрепа на политическите затворници в Куба,
Д. като има предвид, че смъртта на Орландо Сапата представлява крачка назад, що се отнася до зачитането на правата на човека в Куба,
1. изразява дълбоко съжаление във връзка с ненужната и мъчителна смърт вследствие на дълга гладна стачка на члена на опозицията Орландо Сапата;
2. изразява съжаление във връзка с липсата на значими действия от страна на кубинските власти в отговор на призивите на международната общност за освобождаване на всички политически затворници;
3. отправя призив към кубинското правителство за незабавното, окончателно и пълно освобождаване на лицата, лишени от свобода заради убежденията им;
4. изразява съжаление във връзка с факта, че не са предприети действия във връзка с призива на Съвета и Европейския парламент за незабавното освобождаване на всички политически затворници и всички лица, лишени от свобода заради убежденията им, и продължава да твърди, че лишаването от свобода на дисиденти в Куба поради техните идеали и мирна политическа дейност е в разрез с Всеобщата декларация за правата на човека;
5. приканва Съвета и Комисията да предприемат допълнителни мерки, за да оказват натиск за освобождаването на политическите затворници и да насърчават и защитават дейността на защитниците на правата на човека;
6. приканва европейските институции да предоставят безусловната си подкрепа и да насърчават неуморно полагането на началото на мирен процес на политически преход към многопартийна демокрация в Куба;
7. изразява дълбоката си солидарност по отношение на целия кубински народ и го подкрепя в постигането на напредък по отношение на демокрацията и на зачитането и насърчаването на основните свободи;
8. възлага на своя председател да предаде настоящата резолюция на Съвета, Комисията, осъществяваното на ротационен принцип председателство на ЕС, върховния представител, Евро-латиноамериканската парламентарна асамблея и кубинското правителство.
