12.12.2007
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно
член 103, параграф 4 от правилника от
– Karl von Wogau, Geoffrey Van Orden и Stefano Zappalà, от името на групата PPE-DE
– Josep Borrell Fontelles, Alain Hutchinson, Ana Maria Gomes, Glenys Kinnock, Thijs Berman и Luis Yañez-Barnuevo García, от името на групата PSE
– Marios Matsakis и Annemie Neyts-Uyttebroeck, от името на групата ALDE
– Ryszard Czarnecki и Ģirts Valdis Kristovskis, от името на групата UEN
– Angelika Beer, Raül Romeva i Rueda и Frithjof Schmidt, от името на групата Verts/ALE
– Luisa Morgantini, Tobias Pflüger, Adamos Adamou, Kyriacos Triantaphyllides, Gabriele Zimmer и André Brie, от името на групата GUE/NGL
вместо предложенията за резолюция, внесени от следните групи:
– Verts/ALE ( B6‑0518/2007 )
– PPE-DE ( B6‑0520/2007 )
– PSE ( B6‑0521/2007 )
– GUE/NGL ( B6‑0522/2007 )
– UEN ( B6‑0523/2007 )
– ALDE ( B6‑0524/2007 )
десетата годишнина от Отавската конвенция за забрана на използването, складирането, производството и трансфера на противопехотни мини и за тяхното унищожаване от 1997 г.
Резолюция на Европейския парламент относно десетата годишнина от Отавската конвенция за забрана на използването, складирането, производството и трансфера на противопехотни мини и за тяхното унищожаване от 1997 г.
Европейският парламент ,
–
като взе предвид предишните си резолюции относно мините, и по-специално резолюцията си от 7 юли 2005 г. за свят без мини,
–
като взе предвид Отавската конвенция за забрана на използването, складирането, производството и трансфера на противопехотни мини и за тяхното унищожаване от 1997 г.,
–
като взе предвид Плана за действие от Найроби, както бе приет през м. декември 2004 г.,
–
като взе предвид Осмата среща на държавите-страни по Отавската конвенция, проведена в Йордания през ноември 2007 г., Деветата среща на държавите-страни по конвенцията през 2008 г. и Първата конференция за преразглеждане през 2009 г.,
–
като взе предвид международна кампания за забрана на мините, която се провежда в повече от 70 страни по света,
–
- като взе предвид Регламент (ЕО) № 1724/2001 на Европейския парламент и на Съвета и Регламент (ЕО) № 1725/2001 на Съвета,
–
като взе предвид член 103, параграф 4 от своя правилник,
A . като има предвид, че към ноември 2007 г., 156 държави бяха страни по Отавската конвенция,
Б . като има предвид, че редица национални парламенти и Европейският парламент предприеха инициативи за насърчаване на по-нататъшното развитие на дейности за контрол и забрана на мините,
В.
като има предвид, че малко страни все още произвеждат противопехотни мини (ППМ), а търговията с тях е на практика спряла; като има предвид също така, че около 41,8 млн. ППМ са били унищожени от държавите-страни по Отавската конвенция от 1999 г. насам,
Г.
като има предвид, че между 1999 и 2004 г., 4 млн. ППМ и 1 млн. противотанкови мини (ПТМ) са били обезвредени и над 2 000 км² (равни на територията на Люксембург) минирана площ е била прочистена от мини,
Д.
като има предвид, че според оценки независимо от това над 200 000 км² в света (равни на територията на Сенегал) са замърсени с мини и неексплоадирали артилерийски снаряди,
Е.
като има предвид, че повече от 90 страни са все още обременени с мини и неексплоадирали артилерийски снаряди,
Ж.
като има предвид, че броят на декларираните жертви е намалял от 11 700 (2002 г.) на 5 751 (2006 г.),
З.
като има предвид, че независимо от това оценките за броя на недекларираните жертви на мини и неексплоадирали артилерийски снаряди възлизат на 15 000 - 20 000 годишно,
И.
като има предвид, че за първи път броят на унищожените и прочистени мини е по-голям от този на заложените,
Й.
като има предвид, че използването на противопехотни мини от страна на правителства продължава да намалява, като единствено Бирма и Русия продължават да залагат нови мини, както и че въоръжени неправителствени организации са намалили използването на ППМ или импровизирани взривни устройства, въпреки че те все още са в употреба най-малко в осем страни,
К.
като има предвид, че към декември 2007 г. 35 въоръжени неправителствени организации се ангажираха с пълна забрана на противопехотните мини чрез Акта за обвързаност към Женевския призив за пълна забрана на противопехотните мини и за сътрудничество при действия в областта на мините,
Л.
като има предвид, че според оценките 78 страни все още разполагат на склад с 250 млн. мини и че 13 държави, които не са страни по Отавската конвенция все още произвеждат или са си запазили правото да произвеждат противопехотни мини,
М.
като има предвид, че складовите запаси от ППМ трябва да бъдат унищожени възможно най-скоро и не по-късно от изтичането на четиригодишния срок, предвиден от Отавската конвенция,
Н.
като има предвид, че девет държави-страни по Отавската конвенция все още трябва да унищожат своите складови запаси, в рамките на четиригодишния срок от присъединяването си към Конвенцията,
О.
като има предвид, че трябва да се окаже допълнителна подкрепа на държавите-страни по Отавската конвенция с цел максимален брой държави-страни по конвенцията да бъдат насърчени да изпълнят задълженията си за обезвреждане на всички мини в рамките на 10 години от присъединяването към конвенцията,
П . като има предвид, че от началото на 90-те години до сега, международната общност е заделила над 3,4 милиарда долара за програми за обезвреждане на мини (прочистване на мини и помощ за жертвите), а Европейският съюз е изразходвал близо 335 млн. евро,
Р.
като има предвид, че независимо от това разходите за такива програми в световен мащаб са спаднали до 250 млн. евро през 2005 г., и въпреки тяхното нарастване на 316 млн. евро през 2006 г., процесът е прекалено бавен,
С.
като има предвид, че Европейският съюз пое ангажимент да играе водеща роля и да финансира обезвреждането на мини с цел Конвенцията да бъде всестранно приета и прилагана,
Т. като има предвид, че през 2007 г. Комисията задели общата сума от 33 млн. евро за обезвреждане на мини в десет страни (Беларус, Босна и Херцеговина, Камбоджа, Кипър, Етиопия, Гвинея-Бисау, Йордания, Ливан, Сенегал и Судан),
У. като има предвид, че Стратегическият документ 2005 - 2007 г. подчертава ползата от наличието на специален бюджетен ред за противопехотните мини (ППМ) с цел да се осигури капацитет за реакция при остри и непредвидени нужди, за укрепване и засилване на ефикасността и ефективността на обезвреждането на мини, предприето в рамките на дългосрочни хуманитарни и социално-икономически програми за развитие, в случаите когато националните стратегически програми, националните примерни програми и съответните инструменти юридически не могат на подкрепят дейности в областта на противопехотните мини или в случаи с политическа чувствителност или интерес за ЕС, както и за подкрепа на неправителствени организации,
Ф.
като има предвид, че въпреки това бюджетният ред за ППМ на Комисията бе отменен от инструмента за стабилност в края на 2006 г. и стратегията и програмата на ЕС за действие в областта на мините изтича в края на тази година, като програмирането ще се извършва почти изцяло от делегациите на ЕО въз основа на изготвени от Комисията насоки и чрез интегрирането на действията в областта на мините в стратегическите документи за отделни страни и региони; като има предвид освен това, че партньорите на ЕО, засегнати от мини, ще бъдат тези, които решават какво значение да се отдаде на обезвреждането на мини в общата подредба на техните приоритети за помощ, когато отправят искания за финансова помощ към Комисията,
Х.
като има предвид, че независимо от заявленията на Комисията, че твърдо поддържа ангажимента си в подкрепа на Отавската конвенция, може и вече бе изразена загриженост относно финансовия размер на действията на ЕО в областта на мините в бъдеще,
Ц.
като има предвид, че помощите за жертвите на мини и тяхното социално-икономическо включване, трябва да бъдат подобрени в съответствие с призива, формулиран в член 6 от Отавската конвенция; като има предвид, че броя на оцелелите в света се оценява на 450 000 - 500 000 и броят на хората, които са оцелели след инцидент с мина или неексплоадирали артилерийски снаряди и се нуждаят от грижи и рехабилитация нараства; като има предвид, че три четвърти от установените жертви са били цивилни, а 34% от цивилните жертви - деца,
Ч.
като потвърждава отново необходимостта от укрепване на международното хуманитарно право, в неговото приложение по отношение на мини, различни от противопехотните мини чрез Конвенцията за конвенционалните оръжия и като отчита, че противотанковите мини, оборудвани с чувствителни детонатори и устройства за обезвреждане, които могат да бъдат задействани от неволно човешко действие, вече са забранени от Отавската конвенция, тъй като представляват смъртоносна заплаха за уязвими общности и екипите за предоставяне на хуманитарна помощ, както и за персонала по обезвреждането на мини;
Ш.
като изразява загриженост, че за 29 страни остава малко време да посрещнат, зададените от договора срокове за прочистване от мини през 2009 и 2010 г. и като подчертава по-специално, че една държава-членка на ЕС все още дори не е започнала операции по прочистване, въпреки договорното задължение да приключи всички такива операции до 2009 г., а една друга държава-членка започна операциите по прочистване от мини едва този октомври,
Щ.
като отбелязва с безпокойство, че финансирането на помощта за оцелелите съставлява само 1% от общото финансиране на действия в областта на мините и че напредъкът по отношение на отговаряне на потребностите на оцелелите и зачитане на техните права следва да се счита за недостатъчен; като има предвид, че поне 13 страни имат спешна нужда от нови или допълнителни образователни програми за риска от мините,
1.
настоятелно призовава всички държави да подпишат и ратифицират Отавската конвенция с цел универсализиране на конвенцията и постигане на общата цел за свят без мини;
2.
подчертава, по-специално, значението на присъединяването към Отавската конвенция на САЩ, Русия, Китай, Пакистан и Индия;
3.
насърчава двете държави-членки на ЕС, които все още не са се присъединили към конвенцията или не са завършили ратификационния процес, да го сторят преди провеждането на следващата конференция за преразглеждане на Отавската конвенция през 2009 г.;
4.
настоятелно призовава всички въоръжени неправителствени организации да демонстрират уважение по отношение на хуманитарните норми, установени с Отавската конвенция, като спрат производството и употребата на противопехотни мини и да подпишат Женевския призив "Акт на обвързаност";
5.
призовава Съвета, държавите-членки на ЕС и страните-кандидатки да започнат незабавно подготовката на конференцията за преразглеждане на Отавската конвенция през 2009 г. и в този контекст да предложат планирани "съвместни действия";
6.
призовава държавите-страни по конвенцията цялостно и бързо да изпълнят всички свои задължения по Отавската конвенция;
7.
насърчава всички държави-членки, страни-кандидатки и страни по Отавската конвенция да обърнат особено внимание на възможното въздействие на широко приетото становище на Международния комитет на Червения кръст, че всяка мина, която се детонира от присъствието, близостта или контакта с човек, е противопехотна мина, забранена от конвенцията; по-специално отбелязва, че това би означавало, че детониращи шнурове, чувствителни предпазители, устройства за обезвреждане и подобни детонатори ще са забранени за държави-страни по конвенцията;
8.
изисква от държавите-членки и страните-кандидатки незабавно да предприемат мерки за гарантиране, че противотанкови мини, които се детонират от присъствието, близостта или контакта с човек, са унищожени в съответствие с разпоредбите на Отавската конвенция;
9.
призовава Комисията да запази изцяло своята решителност и постоянство в усилията да подпомага финансово, чрез всички налични инструменти, общностите и лицата, засегнати от противопехотни мини, в т.ч. тези, които се намират на територии под контрола или влиянието на въоръжени неправителствени организации и призовава Комисията да изясни пред Парламента в началото на 2008 г. своите действия в този контекст;
10.
призовава Комисията да възстанови специалния бюджет за противопехотни мини за финансирането на действия, свързани с мините, оказване на съдействие на жертвите и унищожаване на складираните количества, изисквани от държавите-страни по конвенцията, които не могат да се финансират чрез новите инструменти за финансиране; настоятелно призовава Комисията да гарантира наличието на достатъчно средства след 2007 г.;
11.
призовава Комисията да запази достатъчно постове на служители, за да гарантира ефективно прилагане на нейната политика относно забраната на противопехотни мини, в т.ч. да гарантира, че действия в областта на мините са изрично включени в стратегически документи по страни и националните индикативни програми на държавите-страни по конвенцията, засегнати от мини и да следи действията в областта на мините посредством различни инструменти за финансиране;
12.
призовава държавите-страни по конвенцията, по-специално държавите-членки на ЕС и страните-кандидатки, да гарантират, че тяхното финансиране за изчистване от мини допринася за развитието на национален капацитет за изчистване от мини, за да се гарантира, че действията по изчистване от мини продължават до изчистването на всички зони, за което е известно, че съдържат или се подозира, че съдържат противопехотни мини;
13.
настоятелно призовава Съвета и Комисията да продължат да подкрепят усилията за ангажиране на въоръжени неправителствени организации със забраната за противопехотни мини, което не включва подкрепа или признаване на легитимността на въоръжени неправителствени организации или на техните действия;
14.
призовава държавите, засегнати от мини и международните дарители да дадат по-голям приоритет на физическото и икономическо възстановяване на оцелелите, тъй като техните нужди не са посрещнати в достатъчна степен;
15.
призовава съответните комисии да наблюдават отблизо и да участват в срещи на ККО, да докладват за инициативи на държавите-членки относно противопехотните мини и да докладват относно други международни мерки, засягащи такива оръжия;
16.
припомня, че всяка държава-страна по Отавската конвенция се задължава никога, при никакви обстоятелства и по никакъв начин да не подпомага, насърчава или скланя някого да участва в дейност, забранена на държава-страна по конвенцията;
17.
призовава държавите-страни по конвенцията да гарантират, че не позволяват на финансови институции, които извършват дейност на тяхна територия и/или са подчинени на тяхното законодателство, да инвестират в дружества, участващи в производството, складирането или пренасянето на противопехотни мини;
18.
призовава ЕС, държавите-членки и страните-кандидатки да наложат забрана за оказване на всякакъв вид пряка или непряка финансова подкрепа от страна на частни или публични финансови институции, които извършват дейност на тяхна територия и/или са подчинени на тяхното законодателство, на дружества, участващи в производството, складирането или пренасянето на противопехотни мини; счита, че тази забрана следва да бъде включена в европейското и нацонално законодателство;
19.
възлага на своя председател да предаде настоящата резолюция на Комисията, на Съвета, на правителствата на държавите-членки и страните-кандидатки, на Генералния секретар на ООН, на Генералния секретар на ОССЕ, на Международния комитет на Червения кръст, на Международната кампания за забрана на мините, на Женевския призив, на Съвместната парламентарна асамблея на страните от АКТБ и ЕС, на правителствата на Съединените американски щати, Руската федерация, Китайската народна република, Пакистан и Индия, както и на номинирания председател на Деветата среща на държавите-страни по Отавската конвенция и на Първата конференция за преразглеждане.
