P6_TA(2007)0386
Финансиране на Специалния трибунал за Сиера Леоне
B6-0332 , 0334 , 0336 , 0340 , 0342 и 0348/2007
Резолюция на Европейския парламент от 6 септември 2007 г. относно финансирането на Специалния трибунал за Сиера Леоне
Европейският парламент
, –
като взе предвид Специалния трибунал за Сиера Леоне, създаден въз основа на споразумение между Организацията на обединените нации и правителството на Сиера Леоне съгласно Резолюция 1315 на Съвета за сигурност на ООН от 14 август 2000 г., с цел наказателно преследване на "лицата, които носят най-голяма отговорност за тежките нарушения на международното хуманитарно право и на правото на Сиера Леоне, извършени на територията на Сиера Леоне след 30 ноември 1996 г.", а именно военни престъпления и престъпления срещу човечеството,
–
като взе предвид цялостния бюджет на Специалния трибунал за Сиера Леоне, одобрен от Управителния комитет за Специалния трибунал на 15 май 2007 г.,
–
като взе предвид международното право, по-специално Женевските конвенции и Допълнителния протокол II към тях относно защитата на жертвите при немеждународни въоръжени конфликти , и Хартата на ООН,
–
като взе предвид предходните си резолюции, и по-специално тези от 16 март 2006 г. относно безнаказаността в Африка и по-конкретно относно случая Хисен Хабрé ОВ C 291 E, 30.11.2006 г., стр. 418.
и от 24 февруари 2005 г. относно Специалния трибунал за Сиера Леоне и случая Чарлз Тейлър ОВ C 304 E, 1.12.2005 г., стр. 408.
,
–
като взе предвид Споразумението за партньорство от Котону между държавите от Африка, Карибите и Тихоокеанския басейн, от една страна, и Европейската общност , и поетия от страните по споразумението ангажимент за допринасяне за мира, сигурността и стабилността, зачитането на правата на човека, демократичните принципи и правовата държава,
–
като взе предвид член 115, параграф 5 от своя правилник,
А.
като има предвид, че борбата срещу безнаказаността е един от основополагащите елементи на политиката на Съюза относно правата на човека, както и че международната общност носи отговорност за подкрепянето на тази политика с цел насърчаване на ефективността на създадените механизми за отчетност;
Б.
като има предвид, че Специалният трибунал за Сиера Леоне беше създаден съвместно от Организацията на Обединените нации и правителството на Сиера Леоне през 2002 г. след брутална гражданска война, която продължи повече от десет години и че неговият мандат включва наказателно преследване на тези, които носят най-голяма отговорност за извършените жестокости в Сиера Леоне;
В.
като има предвид, че Специалният трибунал за Сиера Леоне се ползва с подкрепата на международната общности, както и че фактът, че той работи
in situ
допринася за оказване на по-силно въздействие на местно ниво;
Г.
като има предвид, че създаването на Специалния трибунал за Сиера Леоне е прецедент в международното право, тъй като е първият съд, който привлича под наказателна отговорност за военни престъпления и престъпления срещу човечеството действащ африкански държавен глава, както и, че решението на трибунала от 20 юни 2007 г. срещу трима бивши бунтовнически лидери на Революционния съвет на въоръжените сили на Сиера Леоне е първото съдебно решение относно набирането и използването на деца-войници и относно насилствените бракове;
Д.
като има предвид, че Специалният трибунал за Сиера Леоне играе важна роля за мира и справедливостта в района на река Мано, западна Африка и има за цел да осигури трайно присъствие; като има предвид, че с оглед на това Специалният трибунал започна информационни дейности, архивиране и преводачески програми за предоставяне на сведения относно своята работа, както и програми за закрила на жертвите и допринася за изграждането на капацитета на Сиера Леоне в областта на правосъдието; като има предвид, че подобни извънсъдебни дейности са от основно значение за неговата трайна роля и за останалите изключителни предизвикателства, които трябва да се посрещнат;
Е.
като има предвид, че на 7 март 2003 г. от прокурора на Специалния трибунал за Сиера Леоне беше повдигнато обвинение срещу бившия либерийски президент Чарлз Тейлър по 17 точки за престъпления срещу човечеството и военни престъпления, включващи убийство, осакатяване, изнасилване, сексуално робство и наемане на деца-войници; като има предвид, че процесът срещу Чарлз Тейлър започна на 4 юни 2007 г.;
Ж.
като има предвид, че невъзможността за приключване на съдебния процес срещу Чарлз Тейлър или осигуряването на най-добри и най-справедливи условия за неговия процес не само би накърнило установяването на траен мир в района на река Мано, западна Африка, но и би имало пагубно влияние върху борбата срещу безнаказаността и би навредило на развитието на международно наказателно правосъдие, което вече е накърнено след провала на процеса срещу Слободан Милошевич и противоречивото осъждане на Садам Хюсеин;
З.
като има предвид, че на 20 август 2007 г. Специалният трибунал за Сиера Леоне реши, че е в интерес на правосъдието да даде допълнително време на новоназначения екип за правна защита на Чарлз Тейлър и затова отложи делото за 7 януари 2008 г.;
И.
като има предвид, че за разлика от други международни военни трибунали, Специалният трибунал за Сиера Леоне се финансира от доброволни вноски от заинтересованите държави; като има предвид, че много страни, включително държави-членки на ЕС и Европейската комисия подчертаха своята ангажираност към международното хуманитарно право като финансираха дейностите на Специалния трибунал;
Й.
като има предвид, че беше създаден управителен комитет, който подпомага Генералния секретар на Обединените нации в неговата работа по получаване на адекватно финансиране за съда, одобряване на бюджета и съвет относно всички извънсъдебни функции на съда;
К.
като има предвид, че управителният комитет установи по отношение на приетия на 15 май 2007 г. цялостен бюджет, че Специалният трибунал за Сиера Леоне се нуждае от 89 милиона щатски долара, за да завърши своята дейност (36 милиона щатски долара за 2007 г., 33 милиона щатски долара за 2008 г. и 20 милиона щатски долара за 2009 г.); като има предвид, че по сегашни изчисления наличните финансови средства ще бъдат изчерпани през м. октомври 2007 г.;
1.
Приветства постигнатия от Специалния трибунал за Сиера Леоне напредък в наказателното преследване на отговорните за извършените жестокости в Сиера Леоне; по-специално приветства издадените от Специалния трибунал присъди срещу тримата старши членове на Революционния съвет на въоръжените сили на Сиера Леоне , с които се осъждат за престъпления срещу човечеството и военни престъпления; по-специално приветства започването на съдебен процес срещу Чарлз Тейлър и счита, че това ще бъде ясно послание за лидерите по света, че тежки нарушения на човешките права повече няма да бъдат толерирани с безнаказаност;
2.
Отбелязва, че Специалният трибунал за Сиера Леоне получава финансова подкрепа от ЕС чрез Европейския инструмент за демокрация и права на човека (ЕИДПЧ) и че държавите-членки на ЕС, особено Обединеното кралство и Нидерландия, допринесоха значително за дейността на съда;
3.
Остава загрижен, обаче, че предоставените средства не успяват да осигурят прилична среда за съда; изразява дълбока загриженост, че това ще възпрепятства борбата срещу безнаказаността и по-специално ще накърни съдебния процес срещу Чарлз Тейлър, който представлява пробен случай за развитието на международно наказателно правосъдие и ще възпрепятства процеса на помирение и установяване на траен мир в Сиера Леоне и района на западна Африка като цяло;
4.
Предупреждава също, че невъзможността да се окаже необходимата финансова помощ на Специалния трибунал за Сиера Леоне ще се отрази на усилията на международната общност в приноса й за изграждането на мира в Сиера Леоне и ще доведе до сериозно дискредитиране на усилията в борбата срещу престъпленията, извършени по време на война;
5.
Настоятелно призовава всички държави, включително държавите-членки, да допълнително да допринесат за работата на Специалния трибунал за Сиера Леоне, за да се гарантира, че Специалният трибунал може да доведе работата си до успешен завършек, включително действията, насочени към гарантиране на трайна роля и подобряване на независимостта на съдебната власт в Сиера Леоне;
6.
Приканва Комисията да осигури трайно финансиране на съществуващите и несъществуващите дейности на Специалния трибунал в предстоящите национални програми със Сиера Леоне; приканва властите на Сиера Леоне да считат за приоритет създаването на правосъдие за преходен период, както и независимостта на правосъдието;
7.
Призовава генералния секретар на ООН, чрез консултации със Съвета за сигурност на ООН, да проучи всички финансови възможности, които да позволят на Специалният трибунал да завърши своята ключова дейност;
8.
Насърчава все по-близко сътрудничество между Специалния трибунал и властите и съдилищата на Сиера Леоне; подчертава необходимостта жертвите да могат незабавно да потърсят съдебна защита в националните съдилища и необходимостта да се накара Специалния трибунал да остави настрана амнистиите, особено включените в Споразумението от Ломе относно създаването на трибунала, и да се въведат във вътрешното законодателство всички престъпления, дефинирани на международно равнище;
9.
Възлага на своя председател да предаде настоящата резолюция на Съвета, Комисията, правителствата и парламентите на държавите-членки, на Специалния трибунал за Сиера Леоне, на правителството и парламента на Сиера Леоне, на Съвета за сигурност на ООН, на всички членове на Африканския съюз и на съпредседателите на Съвместната парламентарна асамблея на държавите от АКТБ и ЕС.
