Въпрос с искане за писмен отговор E-5727/2010
до Комисията
Член 117 от Правилника за дейността
Антония Първанова (ALDE)
(22 юли 2010 г.)
Относно: Политики и програми за ранна намеса при превенцията и управлението на хроничните заболявания
Достъпът до ранна намеса в обществени и професионални здравни заведения е основен определящ фактор за неравнопоставеността в здравеопазването. Проучвания предполагат, че получаването на ранна намеса може да помогне на много пациенти да се справят по-добре със заболяванията си и може да даде възможност на работниците да запазят работните си места или да се върнат по-бързо на работа. Например Националната сметна палата на Обединеното кралство е изчислила, че увеличение с 10 % на дела на пациентите, които имат достъп до базисни препарати за лечение на ревматоиден артрит (DMARDs) в рамките на три месеца след поставянето на диагнозата — което в същото време води до първоначално увеличаване с 11 милиона лири стерлинги на разходите за националната здравноосигурителна служба за период от пет години — би могло да доведе до нарастване на производителността с 31 милиона лири стерлинги за същия период. Освен това качеството на живот на пациентите в течение на пет години ще се подобри с 4 %.
В заключенията на Съвета, приети на 8 юни 2010 г. относно „Справедливост и здраве във всички политики: солидарност в здравеопазването“, Комисията се приканва да подпомага и развива съществуващите механизми за координация на политиките и обмен на добри практики относно неравнопоставеността в здравеопазването между държавите-членки, като например експертната група на ЕС по социалните фактори, определящи здравето, и неравнопоставеността в здравеопазването, която е в контакт с комитета „Социална закрила“ и с работната група „Обществено здравеопазване“ на равнище висши служители (точка 31 от заключенията).
Предвид ползите от ранната намеса както за благосъстоянието и възстановяването на пациентите, така и за работодателите, здравните системи и икономическата конкурентоспособност, какви видове действия/мерки предвижда да предприеме Комисията през следващите месеци, за да подчертае значението на изпълнението на политики и програми за ранна намеса при превенцията и управлението на хроничните заболявания?