A7-0294/2010
27.10.2010
***I
ДОКЛАД
относно предложението за регламент на Eвропейския парламент и на Съвета за изменение на Регламент (ЕО) № 539/2001 за определяне на третите страни, чиито граждани трябва да притежават виза, когато преминават външните граници на държавите-членки, както и тези, чиито граждани се освободени от това изискване
(COM(2010)0358 – C7‑0162/2010 – 2010/0192(COD))
Комисия по граждански свободи, правосъдие и вътрешни работи
Докладчик:
Agustín Díaz de Mera García Consuegra
PE 449.019v03-00
Легенда на използваните знаци
* Процедура на консултация
*** Процедура на одобрение
***I Обикновена законодателна процедура (първо четене)
***II Обикновена законодателна процедура (второ четене)
***III Обикновена законодателна процедура (трето четене)
(Посочената процедура се базира на правното основание, предложено в проекта на акт.)
Изменения към проект на акт
Измененията към проекта на акт, внесени от Парламента, се обозначават в получер курсив . Отбелязването в курсив е предназначено за съответните технически служби и се отнася до частите от проекта на акт, за които е предложено изменение с оглед изготвяне на окончателния текст (например очевидно грешни или липсващи части в текста на даден език). Предложенията за поправка подлежат на съгласуване със засегнатите технически служби.
Антетката на всяко изменение към съществуващ акт, който проектът на акт има за цел да измени, съдържа трети и четвърти ред, където се посочват съответно съществуващият акт и засегнатата разпоредба от него. Възпроизведените части от разпоредба на съществуващ акт, която Парламентът желае да измени, но която остава непроменена в проекта на акт, се отбелязват с получер шрифт. Евентуални заличавания, които засягат такива части от текста се обозначават по следния начин: [...] .
СЪДЪРЖАНИЕ
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ....5
ИЗЛОЖЕНИЕ НА МОТИВИТЕ...............................................................................................7
СТАНОВИЩЕ на комисията по външни работи ...............................................12
ПРОЦЕДУРА...........................................................................................................................15
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно предложението за регламент на Европейския парламент и на Съвета за изменение на Регламент (ЕО) № 539/2001 за определяне на третите страни, чиито граждани трябва да притежават виза, когато преминават външните граници на държавите-членки, както и тези, чиито граждани се освободени от това изискване
( COM(2010)0358 – C7‑0162/2010 – 2010/0192(COD) )
(Обикновена законодателна процедура: първо четене)
Европейският парламент ,
– като взе предвид предложението на Комисията до Европейския парламент и Съвета ( COM(2010)0358 ),
– като взе предвид член 294, параграф 2 и член 77, параграф 2, буква а) от Договора за функционирането на ЕС, съгласно които Комисията е внесла предложението ( C7-0162/2010 ),
– като взе предвид член 294, параграф 3 от Договора за функционирането на ЕС,
– като взе предвид член 55 от своя правилник,
– като взе предвид доклада на комисията по граждански свободи, правосъдие и вътрешни работи и становището на комисията по външни работи ( A7-0294/2010 ),
1. приема изложената по-долу позиция на първо четене;
2. изисква от Комисията да се отнесе до него отново, в случай че възнамерява да внесе съществени промени в своето предложение или да го замени с друг текст;
3. възлага на своя председател да предаде позицията на Парламента съответно на Съвета и на Комисията, както и на националните парламенти.
Изменение
1
Предложение за регламент – акт за изменение
Член 1 – параграф 2
Регламент (ЕО) № 539/2001
Приложение ІI – част 4 (нова)
Текст, предложен от Комисията
Изменение
«4. СУБЕКТИ И ТЕРИТОРИАЛНИ ВЛАСТИ, КОИТО НЕ СА ПРИЗНАТИ КАТО ДЪРЖАВИ ОТ ПОНЕ ЕДНА ДЪРЖАВА-ЧЛЕНКА:
«4. СУБЕКТИ И ТЕРИТОРИАЛНИ ВЛАСТИ, КОИТО НЕ СА ПРИЗНАТИ КАТО ДЪРЖАВИ ОТ ПОНЕ ЕДНА ДЪРЖАВА-ЧЛЕНКА:
Тайван“.
Тайван» (*) .
(*) Освобождаването от изискването за виза за влизане в Европейския съюз няма да се прилага за лицата, които притежават тайвански паспорт, който не съдържа номер на лична карта.
ИЗЛОЖЕНИЕ НА МОТИВИТЕ
I.- ОБЩИ АСПЕКТИ
В Регламент (ЕО) № 539/2001 се определят третите държави, чиито граждани трябва да притежават виза, когато преминават външните граници на Съюза, както и държавите, чиито граждани се освободени от това изискване.
Определянето на третите държави, чиито граждани подлежат на изискване за виза, се ръководи от оценка във всеки отделен случай на положението в съответната страна по отношение на нелегалната имиграция, обществения ред и сигурността, външните отношения на Съюза, териториалната съгласуваност и принципа на реципрочност.
Като се има предвид, че е възможно тези критерии да претърпят развитие с течение на времето, в законодателството на Общността се предвижда механизъм за преразглеждане, така че изискването за виза да може да се отменя за страни, в които са се извършили положителни промени по отношение на посочените по-горе аспекти.
Очевидно е, че механизмът за оценка може да се прилага и в обратна посока, като отново се налага изискване за виза спрямо страни, в които се наблюдават отрицателни промени по отношение на гореспоменатите аспекти или които са въвели визов режим за гражданите на една или повече от държавите-членки.
По време на процеса, свързан с преразглеждане на списъците, Европейската комисия се подпомага от държавите-членки. Те отговарят за позоваването на необходимостта от включване на трета страна в положителния списък или, обратното, в отрицателния списък. Комисията изготвя заключения въз основа на информацията от държавите-членки и на полезните данни, предоставени от Центъра за информация, дискусия и обмен в областта на преминаването на граници и имиграцията .
II.- ПРЕХВЪРЛЯНЕ НА ТАЙВАН В ПОЛОЖИТЕЛНИЯ СПИСЪК (ПРЕМАХВАНЕ НА ИЗИСКВАНЕТО ЗА ВИЗА)
Предложението за регламент за изменение на Регламент (ЕО) № 539/2001 не представлява прецедент и не накърнява други подобни ситуации на европейския континент.
Целта на предложението е да се разработи обща политика в областта на имиграцията, като същевременно се спомага за задълбочаването на търговските отношения между Европейския съюз и Тайван.
Политически и икономически контекст
През последните десетилетия в Тайван се наблюдава значителен процес на демократизация. Извършените през 80-те години на XX век политически промени доведоха до провеждането през 1996 г. на първите преки президентски избори.
Оттогава насам институционалните промени, заедно с динамичността на гражданското общество и зачитането на гражданските свободи и права, допринесоха за укрепването на политическата стабилност в Тайван.
Върховният представител на Тайван е президентът на държавата, който, както вече посочихме, се избира от тайванските граждани чрез всеобщи избори за срок от четири години. Президентът назначава министър-председателя, който, от своя страна, трябва да състави правителството на Тайван и да определи министрите, които ще сформират кабинета на изпълнителната власт.
В момента законодателната власт на острова е представена от Законодателния юан, съставен от 113 членове на този законодателен орган. Те се определят чрез система от избори по избирателни райони с по един кандидат, при две гласувания – едното, за да се избере кандидатът от района, а другото – политическата партия. Мандатът е от четири години.
От икономическа гледна точка през последните шест десетилетия Тайван отбеляза важен растеж, като достигна един от най-високите доходи на глава от населението в света (30°100.-$). През юли 2010 г. безработицата се равняваше на 5,2%, което е значително под средната стойност в Европа (10,1% през същия този месец).
През 1950 г. Тайван беше по-беден от Гана, Уганда и Демократична република Конго, като до 1960 г. зависеше от износа на основни продукти в по-голяма степен, отколкото страни като Кения, Южна Африка и Ливан. Понастоящем продуктите, изработени в Тайван, представляват над 97% от износа на страната.
Съгласно статистическите данни на Международния валутен фонд от 2009 г., в икономическо отношение Тайван заема 25-о място в света, като неговият БНП възлиза на 379 млрд. щатски долара. През първото тримесечие на 2010 г. икономическият растеж достигна 13,27%, а през първото полугодие на същата година положителното му търговско салдо възлезе на 12,1 млрд. щатски долара.
Европейският съюз и Тайван поддържат важни икономически и търговски отношения и си сътрудничат в областта на изследванията, науката, технологията, образованието, културата и околната среда. Тайван е четвъртият по значение търговски партньор на ЕС в Азия, а Съюзът е основният чуждестранен инвеститор на острова. Търговският обем между държавите-членки и Тайван достигна 47 млрд. щатски долара през 2008 г.
Визова политика
По причини, които стават ясни от данните, изложени в предишния раздел, нетната миграция се равнява на едва 0,15%. В резултат на това рискът в Европейския съюз да пристигнат незаконни имигранти от Тайван е твърде малък. Според данни, предоставени от Европейската комисия, през периода 2006—2008 г. на цялата територия на Съюза е установено наличието на само 45 незаконни имигранти с произход от Тайван.
Що се отнася до сигурността на документите за пътуване, тайванските електронни паспорти включват всички стандарти, изисквани от Международната организация за гражданско въздухоплаване, както и други съвременни защитни устройства срещу подправяне. Удостоверяването на тяхната автентичност се извършва по електронен път. Данните от паспорта се съхраняват в микрочип, който може да бъде разчитан чрез радиочестотни уреди. Тези данни са, както следва: име и фамилия (на английски и китайски), дата и място на раждане, номер на документа, валидност и изображение на лицето на притежателя на паспорта.
Понастоящем близо 60 000 души, пребиваващи в чужбина и без постоянен адрес в Тайван, притежават паспорт, издаден от тайванските органи на управление. Лицата, които се намират в подобна ситуация, не разполагат с какъвто и да е тайвански документ за самоличност, поради което, ако желаят да влязат на територията на Тайван, са задължени да подадат заявление в Националната агенция по въпросите на имиграцията за получаване на специално разрешение. От това следва, че ако тайванските органи на управление изискват разрешение за влизане в страната от тези лица, Европейският съюз също следва да прилага подобен подход спрямо тях.
Визата, като инструмент, предназначен да узакони влизането или временния престой в дадена държава, на която нейният притежател не е гражданин или не пребивава в нея, ограничава ефикасно възможностите за осъществяване на влизане или престой по нередовен път. Това изискване обикновено се прилага спрямо страни на произход и транзит на незаконни имигранти, въпреки че то не е оправдано по отношение на страни с много нисък процент на емиграция.
Въз основа на тези съображения държави-членки като Обединеното кралство и Ирландия премахнаха изискването за виза по отношение на тайванските граждани (съответно през март и юли 2009 г.). Други страни, като Япония, Южна Корея, Сингапур и Нова Зеландия също пристъпиха към освобождаване от това изискване.
Понастоящем единствените държави-членки, от чиито граждани се изисква да притежават виза за влизането им в Тайван, са Кипър, Румъния и България. При все това тайванските органи се ангажираха да предоставят официално безвизов режим на посочените страни на 11 ноември 2010 г. Изпълнението на заявения ангажимент е от съществено значение.
Заключения
Тайван не представлява заплаха за Тайван нито по отношение на нелегалната имиграция, нито по отношение на обществената сигурност.
Либерализирането на визовия режим ще обогати търговските отношения с Европейския съюз, ще благоприятства по-тясното сътрудничество в областта на културата, образованието, околната среда и научните изследвания и ще насърчи туризма и в двете посоки.
С оглед на регионалната съгласуваност, Съюзът следва да отмени визовия режим за Тайван, тъй като ЕС вече е освободил от изискването за виза други страни и държавни образувания със сходно икономическо развитие в региона като Хонконг, Макао, Япония, Южна Корея и Сингапур.
Необходимостта Европейският съюз да действа пропорционално и на основата на критерии за реципрочност обосновава предложението за изменение на Регламент (ЕО) 539/2001, като безусловно е нужно Тайван да признае официално освобождаването от изисквания за визи на България, Кипър и Румъния преди края на 2010 г.
Освобождаването от изискването за виза за влизане в Европейския съюз няма да се прилага за лицата, които притежават тайвански паспорт, който не съдържа номер на лична карта.
В заключение, прехвърлянето на Тайван в т.нар. положителен списък е целесъобразна мярка, която е в съзвучие с неотдавна приетите от Европейския съюз решения в тази област.
III.- ПРЕХВЪРЛЯНЕ НА ДРУГИ ТРЕТИ ДЪРЖАВИ
Комисията счита, че няма основания за прехвърлянето в положителния списък на Тринидад и Тобаго, Сейнт Лусия, Сейнт Винсънт и Гренадини, Белиз, Доминика, Гренада, Маршалови острови, Микронезия и Палау .
Тези предложения бяха направени или от само една държава-членка, или в малък брой случаи — от две държави-членки. Ограничената подкрепа за тези инициативи от страна на Съвета, както и извършеният от Комисията анализ на икономическите аспекти, сигурността, риска от нелегална имиграция и принципите на регионална съгласуваност и реципрочност указват, че не е препоръчително тези искания да бъдат одобрени.
IV.- СЕВЕРНИ МАРИАНСКИ ОСТРОВИ
Федерацията Северни Мариански острови ( Commonwealth of the Northern Mariana Islands ) е територия, която е в политически съюз със Съединените американски щати. Тя се състои от четиринадесет острова (Северни Мариански острови), намиращи се между Хавай и Филипините. Населението й наброява 82 459 души.
През 1975 г. Северните Мариански острови официално сключиха политически съюз със Съединените американски щати. Системата на управление на островите се основава на наличието на президент и на представителна, многопартийна демокрация, при която най-висшият представител е губернаторът, като държавният глава е президентът на САЩ. Бюджетът на федерацията се управлява от Службата по островни въпроси към Министерството на вътрешните работи на САЩ.
Следователно гражданите на федерацията Северни Мариански острови са граждани на Съединените американски щати.
Съгласно горепосоченото и в името на съгласуваността на политиката на Съюза от приложение I към Регламент (ЕО) 539/2001 следва да се премахне позоваването на Северните Мариански острови , като техните граждани бъдат освободени от визовите задължения.
6.10.2010
СТАНОВИЩЕ на комисията по външни работи
на вниманието на комисията по граждански свободи, правосъдие и вътрешни работи
по предложение за регламент на Европейския парламент и на Съвета за изменение на Регламент (ЕО) № 539/2001 за определяне на третите страни, чиито граждани трябва да притежават виза, когато преминават външните граници на държавите-членки, както и тези, чиито граждани са освободени от това изискване
( COM(2010)0358 – C7‑0162/2010 – 2010/0192(COD) )
Докладчик по становище: Андрей Ковачев
КРАТКА ОБОСНОВКА
Основната цел на това изменение на регламент ЕО 539/2001 е освобождаването на притежателите на тайвански паспорти от изискването да притежават визи при влизане в ЕС.
Както Комисията обяснява подробно в своето предложение, принципът на освобождаване от изискването за виза следва да бъде подкрепен, предвид високото равнище на икономическо развитие, образование и демократично управление в Тайван, което е съпоставимо с това на страните от ОИСР от региона – Южна Корея и Япония.
Следва да се припомни, че ЕС и неговите държави-членки се придържат към политиката на „единен Китай“ и не признават Тайван за независима и суверенна държава, но търговските, културните и междуличностните връзки са активни. . Европейският парламент продължава да насърчава участието на Тайван в международни организации . Визовите режими, както и другите консулски режими и режими в областта на частното право, не оказват влияние върху позицията относно статута на територии, съгласно международното публично право.
След десетилетия напрежение, в момента политическият климат между сегашното тайванско правителство и Китайската народна република е изключително благоприятен, както показват въвеждането на директни полети и безпрецедентното равнище на търговията и пътуванията между двата бряга на тайванския проток, и позволява безпроблемно въвеждане на мярката.
Понастоящем гражданите на всички държави-членки на ЕС, с изключение на България, Кипър и Румъния, както и гражданите на държави, които не са членки на ЕС в Шенгенското пространство се ползват от реципрочен безвизов режим с Тайван.
Тайванското правителство е поело ангажимент да премахне визовия режим за останалите държави-членки от ЕС преди края на 2010 г. и като подкрепяме намерението на тайванското правителство да въведе безвизов режим за всички държави-членки на ЕС, очакваме това да стане преди приемането на настоящата мярка на ЕС.
Включването в предложението на още една малка територия, Северните Мариански острови, федерация в политически съюз със Съединените американски щати, с население от по-малко от 90 000 души, притежатели на паспорти на САЩ, е с цел поправяне на пропуск в действащия текст на регламента, който включва близкия Гуам със същия политически статут и подобна демография.
******
Комисията по външни работи приканва водещата комисия по граждански свободи, правосъдие и вътрешни работи да предложи за одобрение предложението на Комисията.
ПРОЦЕДУРА
Заглавие
Изменение на Регламент (ЕО) № 539/2001 за определяне на третите страни, чиито граждани трябва да притежават виза, когато преминават външните граници на държавите-членки, както и тези, чиито граждани се освободени от това изискване
Позовавания
COM(2010)0358 – C7-0162/2010 – 2010/0192(COD)
Водеща комисия
LIBE
Становище, изказано от
Дата на обявяване в заседание
AFET
9.9.2010
Докладчик по становище
Дата на назначаване
Андрей Ковачев
15.9.2010
Разглеждане в комисия
20.9.2010
Дата на приемане
5.10.2010
Резултат от окончателното гласуване
+:
–:
0:
30
3
0
Членове, присъствали на окончателното гласуване
Gabriele Albertini, Frieda Brepoels, Andrzej Grzyb, Heidi Hautala, Anneli Jäätteenmäki, Ioannis Kasoulides, Tunne Kelam, Nicole Kiil-Nielsen, Андрей Ковачев, Wolfgang Kreissl-Dörfler, Vytautas Landsbergis, Krzysztof Lisek, Mario Mauro, Kyriakos Mavronikolas, Francisco José Millán Mon, María Muñiz De Urquiza, Norica Nicolai, Raimon Obiols, Kristiina Ojuland, Pier Antonio Panzeri, Ioan Mircea Paşcu, Alojz Peterle, Libor Rouček, José Ignacio Salafranca Sánchez-Neyra, Adrian Severin, Ernst Strasser, Boris Zala
Заместник(ци), присъствал(и) на окончателното гласуване
Nikolaos Chountis, Евгени Кирилов, Marietje Schaake, Helmut Scholz, Dominique Vlasto
Заместник(ци) (чл. 187, пар. 2), присъствал(и) на окончателното гласуване
Marie-Christine Vergiat
ПРОЦЕДУРА
Заглавие
Изменение на Регламент (ЕО) № 539/2001 за определяне на третите страни, чиито граждани трябва да притежават виза, когато преминават външните граници на държавите-членки, както и тези, чиито граждани се освободени от това изискване
Позовавания
COM(2010)0358 – C7-0162/2010 – 2010/0192(COD)
Дата на представяне на ЕП
5.7.2010
Водеща комисия
Дата на обявяване в заседание
LIBE
8.7.2010
Подпомагаща(и) комисия(и)
Дата на обявяване в заседание
AFET
9.9.2010
Докладчик(ци)
Дата на назначаване
Agustín Díaz de Mera García Consuegra
2.9.2010
Дата на приемане
26.10.2010
Резултат от окончателното гласуване
+:
–:
0:
47
1
0
Членове, присъствали на окончателното гласуване
Sonia Alfano, Rita Borsellino, Emine Bozkurt, Simon Busuttil, Carlos Coelho, Cornelis de Jong, Agustín Díaz de Mera García Consuegra, Cornelia Ernst, Tanja Fajon, Hélène Flautre, Kinga Gál, Kinga Göncz, Nathalie Griesbeck, Sylvie Guillaume, Ágnes Hankiss, Salvatore Iacolino, Teresa Jiménez-Becerril Barrio, Juan Fernando López Aguilar, Clemente Mastella, Véronique Mathieu, Nuno Melo, Louis Michel, Claude Moraes, Jan Mulder, Georgios Papanikolaou, Carmen Romero López, Judith Sargentini, Birgit Sippel, Csaba Sógor, Rui Tavares, Valdemar Tomaševski, Wim van de Camp, Axel Voss, Renate Weber, Tatjana Ždanoka
Заместник(ци), присъствал(и) на окончателното гласуване
Alexander Alvaro, Edit Bauer, Andrew Henry William Brons, Anna Maria Corazza Bildt, Nadja Hirsch, Monika Hohlmeier, Franziska Keller, Ádám Kósa, Wolfgang Kreissl-Dörfler, Petru Constantin Luhan, Мария Неделчева, Joanna Senyszyn, Cecilia Wikström
Дата на внасяне
28.10.2010
