Въпрос с искане за устен отговор O-000278/2011
до Комисията
Член 115 от Правилника за дейността
Maria do Céu Patrão Neves
от името на групата PPE
Marek Józef Gróbarczyk
от името на групата ECR Относно: Приносът на Общата политика в областта на рибарството (ОПОР) за създаването на обществени блага
Основните дейности в сектора на рибарството са производство, преработване и продажба на риба. Освен основната си цел да снабдява пазара с висококачествени протеини, секторът на рибарството днес играе и по-широка роля, като осигурява допълнителни социални, икономически и културни ползи.
Освен риболовния сектор и свързаните с него дейности, секторът на рибарството се е развил в редица други отрасли, като „риболовен туризъм - pescaturismo” (любителски риболов), който води до насърчаването на крайбрежния туризъм и така разширява влиянието на сектора на рибарството върху обществено-културната идентичност на крайбрежните общности и на аквакултурите при повторното заселване на моретата и реките, или при производството на качествени хранителни продукти, годни за предлагане на европейския пазар.
Следователно, през изминалите няколко десетилетия секторът на рибарството разкри многофункционални възможности и днес се свързва с широк кръг дейности, способни да създават пряка и косвена заетост, да насърчават социално-икономическото развитие на крайбрежните области и да укрепват културното наследство в тези райони. Очевидно е влиянието му върху гастрономията, фолклора, музейното дело, литературата.
С оглед гореизложените съображения, секторът на рибарството е в хармония със Стратегията „Европа 2020“ („Стратегия за интелигентен, устойчив и приобщаващ растеж” (COM(2010)2020), която призовава за устойчив растеж чрез насърчаване на по-екологична и по-конкурентноспособна икономика с по-ефективно използване на ресурсите и, с цел постигане на приобщаващ растеж, стимулиране на икономика с високи равнища на заетост, която да доведе до социално и териториално сближаване, като е в съответствие и с целите на Рио + 20 за зелена икономика (COM(2011)0363).
1. Наясно ли е Комисията с многофункционалното измерение на сектора на рибарството и неговия принос по отношение на „обществените блага”, както и приноса му към целите на Стратегията „Европа 2020” и на Рио + 20?
2. Как Комисията би интегрирала добавените стойности на сектора на рибарството в рамките на реформата на Общата политика в сектора на рибарството?
